*Likumprojekts*

**Kredītiestāžu un ieguldījumu brokeru sabiedrību darbības atjaunošanas un noregulējuma likums**

**I nodaļa**

**Vispārīgie noteikumi**

1. **pants.**

(1) Likumā ir lietoti šādi termini:

1. **aktīvu nodalīšanas instruments** – mehānisms, ar kura palīdzību noregulējuma iestāde nodod noregulējamās iestādes aktīvus, tiesības un saistības aktīvu pārvaldības struktūrai;
2. **atbilstīgās saistības** – iestādes vai šā likuma 2. panta pirmās daļas 2., 3. vai 4.punktā minētās sabiedrības saistības un kapitāla instrumenti, kas nav kvalificējami kā pirmā līmeņa pamata kapitāla instrumenti, pirmā līmeņa papildu kapitāla vai otrā līmeņa kapitāla instrumenti un kas nav izslēgtas no iekšējās rekapitalizācijas instrumenta piemērošanas jomas;
3. **atjaunošanas spēja** – iestādes spēja atjaunot savu finanšu stāvokli pēc tā būtiskas pasliktināšanās;
4. **attiecīgie kapitāla instrumenti** – pirmā līmeņa papildu kapitāla instrumenti un otrā līmeņa kapitāla instrumenti;
5. **ārkārtas finansiālais atbalsts no publiskā sektora līdzekļiem** – valsts atbalsts Līguma par Eiropas Savienības darbību 107.panta 1.punkta nozīmē vai jebkāds cits finansiāls atbalsts no publiskā sektora līdzekļiem pārnacionālā līmenī, kuru sniedzot valsts līmenī tas tiktu uzskatīts par valsts atbalstu un kuru sniedz, lai saglabātu vai atjaunotu iestādes vai šā likuma 2.panta pirmās daļas 2., 3. vai 4.punktā minētās sabiedrības, vai to grupas dzīvotspēju, likviditāti vai maksātspēju;
6. **ārkārtas likviditātes palīdzība** – centrālās bankas sniegtie centrālās bankas naudas līdzekļi maksātspējīgai finanšu iestādei vai maksātspējīgu finanšu iestāžu grupai, kurām ir īslaicīgas problēmas likviditātes jomā, ar nosacījumu, ka šāda operācija nav daļa no monetārās politikas;
7. **ārvalsts iestāde** – sabiedrība, kuras galvenais birojs atrodas ārpus dalībvalstīm un kuru, ja tā veiktu saimniecisko darbību Eiropas Savienībā, uzskatītu par iestādi šā likuma izpratnē;
8. **ārvalsts mātes sabiedrība** – mātes sabiedrība, mātes finanšu pārvaldītājsabiedrība vai mātes jaukta finanšu pārvaldītājsabiedrība, kas veic saimniecisko darbību ārvalstī;
9. **ārvalsts noregulējuma procedūra** – darbība, ko veic saskaņā ar ārvalsts tiesību aktiem, lai pārvaldītu ārvalsts iestādes vai ārvalsts mātes sabiedrības maksātnespēju, un kas mērķu un sagaidāmo rezultātu ziņā ir pielīdzināma šajā likumā noteiktajām noregulējuma darbībām;
10. **dalībvalsts mātes sabiedrība** – dalībvalsts mātes iestāde, dalībvalsts mātes finanšu pārvaldītājsabiedrība vai dalībvalsts mātes jaukta finanšu pārvaldītājsabiedrība;
11. **dalībvalsts meitas sabiedrība** – iestāde, kas veic saimniecisko darbību kādā no dalībvalstīm un kas ir meitas sabiedrība ārvalsts iestādei vai ārvalsts finanšu mātes sabiedrībai;
12. **finanšu līgumi** ir:

a) vērtspapīru līgumi, tostarp vērtspapīru, vērtspapīru grupas vai vērtspapīru indeksa atsavināšanas līgumi un cerīb~~as~~u līgums;

b) preču līgumi, tostarp preču atsavināšanas līgumi ar piegādi nākotnē un cerību līgumi;

c) regulētā tirgū tirgoti nākotnes līgumi un regulētā tirgū netirgoti nākotnes līgumi, tostarp līgumi (izņemot preču līgumus) par jebkādas citas preces, īpašuma, pakalpojuma, tiesību vai līdzdalības atsavināšanu par noteiktu cenu kādā datumā nākotnē;

d) mijmaiņas līgumi, cerību līgumi attiecībā uz procentu likmēm, ārvalstu valūtas maiņas līgumi, tādi atvasināti līgumi, kuri saistīti ar klimatiskajām izmaiņām, kā arī jebkurš šajā apakšpunktā minētajam līgumam līdzīgs līgums vai darījums;

e) starpbanku aizņemšanās līgumi, kuros aizņemšanās termiņš ir līdz trim mēnešiem;

f) jumta līgumi līgumiem, kas minēti šā panta “a” līdz “e” apakšpunktā;

1. **galvenās darbības jomas** – darbības jomas un saistītie pakalpojumi, kas ir svarīgs iestādes vai grupas ienākumu, peļņas vai franšīzes vērtības avots;
2. **grupa** – mātes sabiedrība un tās meitas sabiedrības;
3. **grupas finansēšanas mehānisms** – grupas līmeņa noregulējuma iestādes dalībvalsts finansēšanas mehānisms vai mehānismi;
4. **grupas līmeņa noregulējuma iestāde** – noregulējuma iestāde dalībvalstī, kurā atrodas konsolidētās uzraudzības institūcija;
5. **grupas noregulējuma shēma** – plāns, kas izstrādāts grupas noregulēšanas nolūkā;
6. **grupas noregulējums** – viena no šādām darbībām:

a) noregulējuma darbības veikšana mātes sabiedrībasvai konsolidētajai uzraudzībai pakļautas iestādes līmenī;

b) noregulējuma iestāžu veiktas noregulējuma instrumentu piemērošanas un noregulējuma pilnvaru īstenošanas koordinēšana attiecībā uz grupas sabiedrībām, kas atbilst noregulējuma nosacījumiem;

1. **grupas sabiedrība** – juridiska persona, kas ir daļa no grupas;
2. **iekšējās rekapitalizācijas instruments** – mehānisms, ar kura palīdzību noregulējuma iestāde īsteno norakstīšanas un konvertācijas tiesības attiecībā uz noregulējamās iestādes saistībām;
3. **iestāde** – kredītiestāde vai ieguldījumu brokeru sabiedrība;
4. **izbeigšanas tiesības** – tiesības izbeigt līgumu, tiesības paātrināt saistību izpildi, likvidēt, savstarpēji dzēst vai savstarpēji ieskaitīt saistības vai jebkurš līdzīgs noteikums, ar ko aptur, maina vai dzēš līgumslēdzējas puses saistības, vai noteikums, kurš novērš saistību rašanos saskaņā ar līgumu;
5. **īpašumtiesību instrumenti** – akcijas, instrumenti, ar ko piešķir īpašumtiesības, instrumenti, kurus var konvertēt akcijās vai īpašumtiesību instrumentos, kuri dod tiesības iegādāties akcijas vai īpašumtiesību instrumentus, un instrumenti, kas apliecina līdzdalības daļas akcijās vai īpašumtiesību instrumentos;
6. **konvertācijas koeficients** – rādītājs, kas nosaka to akciju vai citu īpašumtiesību instrumentu skaitu, kuros tiks konvertētas noteiktas kategorijas saistības, pamatojoties uz vienu attiecīgās kategorijas instrumentu vai precizētu parāda prasījuma vērtības vienību;
7. **kritiski svarīgas funkcijas** – darbības vai pakalpojumi, kuru pārtraukšana vienā vai vairākās dalībvalstīs varētu izraisīt būtisku pakalpojumu sniegšanas traucējumu tautsaimniecībā vai izjaukt finanšu stabilitāti kādas iestādes vai grupas lieluma, tirgus daļas, ārējās un iekšējās savstarpējās saiknes, sarežģītības vai pārrobežu darbību dēļ, īpaši ņemot vērā šo darbību vai pakalpojumu aizstājamību;
8. **krīzes novēršanas pasākums** – pilnvaru īstenošana, lai novērstu trūkumus vai šķēršļus noregulējuma darbību veikšanai, agrīnas intervences pasākuma piemērošanai, pilnvarnieka iecelšanai vai norakstīšanas vai konvertācijas pilnvaru īstenošanai;
9. **krīzes vadības pasākums** – noregulējuma darbība vai īpaša pārvaldītāja iecelšana vai pilnvarotā pārstāvja iecelšana;
10. **likvidācija** – iestādes vai šā likuma 2.panta pirmās daļas 2., 3. vai 4.punktā minētās sabiedrības aktīvu realizācija;
11. **nodošanas tiesības** – tiesības nodot noregulējamās iestādes akcijas, citus īpašumtiesību instrumentus, parāda instrumentus, aktīvus, tiesības vai saistības, vai jebkādu to kombināciju saņēmējam;
12. **nodrošinātās saistības** – saistības, kuru gadījumā kreditora tiesības uz maksājumu vai cita veida izpildi ir nodrošinātas ar prasību, ar ķīlu vai ar apgrūtinājumu, vai ar nodrošinājuma līgumu, tostarp saistības, kas izriet no repo darījumiem un citiem īpašumtiesību nodošanas nodrošinājuma līgumiem;
13. **norakstīšanas un konvertācijas tiesības** – tiesības noregulējuma procesa ietvaros iekšējās rekapitalizācijas instrumentu izmantošanai;
14. **noregulējuma darbība** – lēmums sākt iestādes vai šā likuma 2.panta pirmās daļas 2., 3. vai 4.punktā minētas sabiedrības noregulējuma procedūru, noregulējuma instrumenta piemērošanu vai vienu vai vairāku noregulējuma pilnvaru īstenošanu;
15. **noregulējuma iestāde** – Finanšu un kapitāla tirgus komisija vai citas dalībvalsts, kas ir pilnvarota piemērot noregulējuma instrumentus un īstenot noregulējuma tiesības;
16. **noregulējuma nosacījumi** – šajā likumā minētie nosacījumi noregulējuma darbības veikšanai;
17. **noregulējamā iestāde** – iestāde, finanšu iestāde, finanšu pārvaldītājsabiedrība, jaukta finanšu pārvaldītājsabiedrība, jauktas darbības finanšu pārvaldītājsabiedrība, dalībvalsts mātes finanšu pārvaldītājsabiedrība, dalībvalsts mātes jaukta finanšu pārvaldītājsabiedrība, attiecībā uz kuru tiek veikta noregulējuma darbība;
18. **noregulējums** – noregulējuma instrumenta piemērošana, lai sasniegtu vienu vai vairākusšajā likumā minētos noregulējuma mērķus;
19. **nozīmīga filiāle** – filiāle, kuras darbība dalībvalstī atzīstama par finanšu tirgū nozīmīgu;
20. **pagaidu iestādes instruments** – mehānisms, ar kura palīdzību noregulējamās iestādes emitētas akcijas vai citus īpašumtiesību instrumentus vai noregulējamās iestādes aktīvus, tiesības vai saistības nodod pagaidu iestādei;
21. **parāda instrumenti** – obligācijas un citi pārvedama parāda veidi, instrumenti, ar ko rada vai atzīst parādu, un instrumenti, kuri dod tiesības iegādāties parāda instrumentus;
22. **pārrobežu grupa** – grupa, kas sastāv no grupas sabiedrībām, kuras veic saimniecisko darbību vairāk nekā vienā dalībvalstī;
23. **saņēmējs** – sabiedrība, uz kuru no noregulējamās iestādes tiek pārvestas akcijas, citi īpašumtiesību instrumenti, parāda instrumenti, aktīvi, tiesības vai saistības, vai jebkāda to kombinācija;
24. **savstarpējā ieskaita līgums** – līgums, saskaņā ar kuru vairākus prasījumus vai saistības var konvertēt vienā prasījumā, tostarp noslēguma ieskaita līgumus, saskaņā ar kuru izpildes gadījumā tiek paātrināta līgumslēdzēju pušu saistību izpilde un tās kļūtu nekavējoties izpildāmas vai izbeigtas;
25. **savstarpējās dzēšanas līgums** – līgums, saskaņā ar kuru divus vai vairākus prasījumus vai saistības starp noregulējamo iestādi un līguma slēdzēja pusi var savstarpēji dzēst;
26. **sistēmiska krīze** – finanšu sistēmas darbības traucējumi, kam var būt nopietna negatīva ietekme uz tautsaimniecību;
27. **uzņēmuma pārdošanas instruments** – mehānisms, ar kura palīdzību noregulējuma iestāde nodod noregulējamās iestādes emitētas akcijas vai noregulējamās iestādes aktīvus, tiesības vai saistības pircējam, kas nav pagaidu iestāde;
28. **valsts atbalsta normatīvais regulējums** – normatīvais regulējums, kas noteikts saskaņā ar Līguma par Eiropas Savienības darbību 107., 108. un 109.pantu un visiem Eiropas Savienības tiesību aktiem, tostarp pamatnostādnēm un paziņojumiem, kuri izstrādāti vai pieņemti atbilstoši Līguma par Eiropas Savienības darbību 108.panta 4.punktam vai 109. pantam.

(2) Citi likumā lietotie termini atbilst Eiropas Parlamenta un Padomes 2013.gada 26.jūnija Regulā Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (turpmāk – Regula Nr. 575/2013) un Eiropas Parlamenta un Padomes 2012.gada 4.jūlija Regulā Nr. 648/2012 par ārpusbiržas atvasinātajiem instrumentiem, centrālajiem darījuma partneriem un darījumu reģistriem lietotajiem terminiem.

1. **pants.** (1) Šā likuma mērķis ir noteikt darbības atjaunošanu un noregulējuma noteikumus attiecībā uz:

1) iestādēm;

2) finanšu iestādēm, kas ir kredītiestādes, ieguldījumu brokeru sabiedrības vai šā panta pirmās daļas 3. un 4.punktā minētās sabiedrības meitas sabiedrība un ja uz šādām meitas sabiedrībām attiecas mātes sabiedrības konsolidētā uzraudzība saskaņā ar Regulas Nr. 575/2013 6.–17.pantu;

3) finanšu pārvaldītājsabiedrībām, jauktām finanšu pārvaldītājsabiedrībām un jauktas darbības pārvaldītājsabiedrībām;

4) Latvijas Republikas mātes finanšu pārvaldītājsabiedrībām, dalībvalsts mātes finanšu pārvaldītājsabiedrībām, Latvijas Republikas mātes jauktām finanšu pārvaldītājsabiedrībām un dalībvalsts mātes jauktām finanšu pārvaldītājsabiedrībām;

5) ārvalstu iestāžu filiālēm Latvijas Republikā saskaņā ar šo likumu.

(2) Piemērojot šo likumu, Finanšu un kapitāla tirgus komisija ņem vērā šā panta pirmajā daļā minēto sabiedrību saimnieciskās darbības raksturu, īpašuma tiesību struktūru, juridisko formu, riska profilu, apmēru, darbības jomu un sarežģītību un tās nozīmīgumu finanšu sistēmā.

(3) Kredītiestāžu likuma XVI nodaļu piemēro arī ieguldījumu brokeru sabiedrībām, finanšu iestādēm un citām sabiedrībām, uz kurām attiecas šis likums, ja tām tiek piemēroti noregulējuma instrumenti un īstenotas noregulējuma tiesības.

1. **pants.** (1) Latvijas Republikā ar darbības atjaunošanu un noregulējumu saistītās darbības veic Finanšu un kapitāla tirgus komisija, ņemot vērā šā likuma, Finanšu un kapitāla tirgus komisijas izdoto normatīvo noteikumu un Eiropas Banku iestādes izdoto vadlīniju prasības.

(2) Finanšu un kapitāla tirgus komisija, pieņemot lēmumus saskaņā ar šo likumu, ņem vērā iespējamo ietekmi visās dalībvalstīs, kurās darbojas attiecīgā iestāde vai grupa, un samazina negatīvo ietekmi uz šo valstu finanšu stabilitāti.

(3) Finanšu un kapitāla tirgus komisija informē Finanšu ministriju un Latvijas Banku par lēmumiem, ko tā plāno pieņemt saskaņā ar šo likumu, un saņem Finanšu ministrijas saskaņojumu pirms tādu lēmumu pieņemšanas, kuriem ir tieša fiskāla ietekme un/vai Latvijas Bankas saskaņojumu pirms tādu lēmumu pieņemšanas, kuru pieņemšana vai nepieņemšana var radīt sistēmisku krīzi.

(4) Finanšu un kapitāla tirgus komisijai ir tiesības izdot normatīvos noteikumus saskaņā ar šo likumu un Eiropas Banku iestādes izdotajām vadlīnijām.

1. **pants.** (1) Ņemot vērā ietekmi, kādu uz finanšu tirgiem, citām iestādēm, finansēšanas nosacījumiem vai uz tautsaimniecību varētu radīt iestādes maksātnespēja un šīs iestādes saimnieciskās darbības raksturs, akcionāru struktūra, juridiskā forma, riska profils, apmērs un nozīmīgums finanšu sistēmā kopumā, Finanšu un kapitāla tirgus komisija, atbilstoši savai kompetencei, ir tiesīga atvieglot prasības:
2. darbības atjaunošanas un noregulējuma plānu saturam un aktualizēšanas biežumam;

2) no iestādēm pieprasāmās informācijas saturam;

3) šajā likumā paredzētās noregulējamības izvērtēšanas detalizācijas pakāpei.

(2) Īstenojot šā panta pirmajā daļā minētās tiesības, ja nepieciešams, Finanšu un kapitāla tirgus komisija konsultējas ar Latvijas Banku.

(3) Iestādes, kas pakļautas tiešai Eiropas Centrālās bankas uzraudzībai saskaņā ar Eiropas **Padomes 2013.gada 15.oktobra Regulas (ES) Nr. 1024/2013, ar ko Eiropas Centrālajai bankai uztic īpašus uzdevumus saistībā ar politikas nostādnēm, kas attiecas uz kredītiestāžu prudenciālo uzraudzību** 6. panta 4.punktu vai kas veido būtisku daļu no finanšu sistēmas, izstrādā savus darbības atjaunošanas plānus, un tām piemēro individuālus noregulējuma plānus.

(4) Iestādes veiktās darbības uzskata par būtisku daļu no attiecīgās dalībvalsts finanšu sistēmas, ja tiek izpildīts kāds no šādiem nosacījumiem:

1) iestādes aktīvu kopējā vērtība pārsniedz 30 000 000 000 *euro*;

2) iestādes aktīvu kopējās vērtības attiecība pret iekšējo kopproduktu pārsniedz 20%, ja vien tās aktīvu kopējā vērtība nav mazāka par 5 000 000 000 *euro*.

**II nodaļa**

**Darbības atjaunošanas plāni**

**5.pants.** (1) Ikviena iestāde, kas nav daļa no grupas, kurai piemēro konsolidēto uzraudzību, izstrādā un uztur darbības atjaunošanas plānu, kurā noteikti pasākumi, ko iestādei veic, lai atjaunotu savu finansiālo stāvokli pēc tā būtiskas pasliktināšanās. Darbības atjaunošanas plānus uzskata par iekšējās kontroles sistēmas pamatelementiem Kredītiestāžu likuma 34.1 panta izpratnē.

(2) Iestādes darbības atjaunošanas plānu iesniedz Finanšu un kapitāla tirgus komisijai.

(3) Iestādespārskata savu darbības atjaunošanas plānu vismaz reizi gadā vai pēc izmaiņām attiecīgās iestādes juridiskajā vai organizatoriskajā struktūrā, saimnieciskās darbības vai finanšu stāvoklī, kuras varētu būtiski ietekmēt darbības atjaunošanas plānu vai rada nepieciešamību izdarīt grozījumus darbības atjaunošanas plānā.

(4) Darbības atjaunošanas plāns nevar paredzēt piekļuvi ārkārtas finansiālajam atbalstam no valsts līdzekļiem.

(5) Darbības atjaunošanas plānā pēc Finanšu un kapitāla tirgus komisijas pieprasījuma iekļauj analīzi par to, kā un kad iestāde plānā aprakstītajos apstākļos var pieteikties centrālās bankas mehānismu izmantošanai, un identificē tos aktīvus, kuri tiks kvalificēti kā nodrošinājums.

(6) Finanšu un kapitāla tirgus komisija nosaka darbības atjaunošanas plānā iekļaujamās informācijas saturu un iesniegšanas kārtību.

(7) Iestāde darbības atjaunošanas plānā iekļauj informāciju par iestādes finanšu stāvokļa rādītājiem, kuriem iestājoties jāveic plānā minētās atbilstošās atjaunošanas darbības. Iestāde nodrošina regulāru minēto rādītāju uzraudzību un kontroli.

(8) Iestādei ir pienākums rīkoties atbilstoši tās darbības atjaunošanas plānam, ja attiecīgie finanšu stāvokļa rādītāji vēl nav izpildīti.

(9) Lēmumu veikt darbības atjaunošanas plānā minētu pasākumu iestāde nekavējoties paziņo Finanšu un kapitāla tirgus komisijai.

**6.pants.** (1) Finanšu un kapitāla tirgus komisija sešu mēnešu laikā pēc darbības atjaunošanas plāna iesniegšanas, apspriežoties ar to dalībvalstu uzraudzības iestādēm, kurās atrodas nozīmīgas filiāles, izvērtē darbības atjaunošanas plānu, ņemot vērā, vai:

1) paredzēto pasākumu īstenošana spēs saglabāt vai atjaunot attiecīgās iestādes vai grupas finansiālo stabilitāti;

2) paredzētos risinājumus var ātri un efektīvi īstenot, novēršot būtisku negatīvu ietekmi uz finanšu sistēmu.

(2) Izvērtējot darbības atjaunošanas plāna atbilstību, Finanšu un kapitāla tirgus komisija ņem vērā iestādes kapitāla un finansējuma struktūru, iestādes organizatorisko struktūru un riska profila sarežģītības pakāpi.

(3) Izvērtējot darbības atjaunošanas plānu, Finanšu un kapitāla tirgus komisija pārbauda, vai tajā norādītas visas tās darbības, kas var nelabvēlīgi ietekmēt iestādes noregulējamību.

(4) Ja, izvērtējot darbības atjaunošanas plānu, Finanšu un kapitāla tirgus komisija konstatē, ka tajā ir būtiski trūkumi, tā informē attiecīgo iestādi vai attiecīgās grupas mātes sabiedrību un pieprasa iestādei divu mēnešu laikā novērst konstatētos trūkumus.

(5) Ja Finanšu un kapitāla tirgus komisija uzskata, ka precizētajā darbības atjaunošanas plānā konstatētie trūkumi nav novērsti, tā var uzdot iestādei plānā veikt atkārtotus precizējumus.

(6) Ja iestāde neiesniedz precizētu darbības atjaunošanas plānu vai Finanšu un kapitāla tirgus komisija konstatē, ka ar precizēto darbības atjaunošanas plānu netiek pienācīgi novērsti tās sākotnējā vērtējumā norādītie trūkumi, vai iestāde nespēj pienācīgi novērst konstatētos trūkumus, Finanšu un kapitāla tirgus komisija pieprasa iestādei saprātīgā laikposmā sniegt informāciju par izmaiņām, ko iestāde var veikt savā saimnieciskajā darbībā.

(7) Ja iestāde nesniedz šādas izmaiņas Finanšu un kapitāla tirgus komisijas noteiktā termiņa laikā vai ja Finanšu un kapitāla tirgus komisija konstatē, ka iestādes ierosinātās darbības pienācīgi nenovērstu konstatētos trūkumus, Finanšu un kapitāla tirgus komisija ir tiesīga uzdot iestādei veikt tādus pasākumus, ko Finanšu un kapitāla tirgus komisija uzskata par vajadzīgiem un samērīgiem, ņemot vērā attiecīgo trūkumu nopietnību un šo pasākumu ietekmi uz iestādes saimnieciesko darbību.

(8) Finanšu un kapitāla tirgus komisija papildus ir tiesīga pieprasīt attiecībā uz iestādi veikt vienu vai vairākus šādus pasākumus:

1. samazināt iestādes riska profilu, tostarp likviditātes risku;
2. nodrošināt iespēju savlaicīgi īstenot rekapitalizācijas pasākumus;
3. pārskatīt iestādes stratēģiju un struktūru;
4. izdarīt grozījumus finansēšanas stratēģijā, lai uzlabotu galveno darbības jomu un kritiski svarīgo funkciju noturību;
5. veikt izmaiņas iestādes organizatoriskajā struktūrā.

**7.pants.** (1) Ja Latvijas Republikā reģistrēta iestāde ir dalībvalsts mātes sabiedrība, tā izstrādā un iesniedz Finanšu un kapitāla tirgus komisijai grupas darbības atjaunošanas plānu. Grupas darbības atjaunošanas plāns ietver darbības atjaunošanas plānu visai Latvijas Republikā reģistrētas dalībvalsts mātes sabiedrības vadītajai grupai kopumā. Grupas darbības atjaunošanas plānā nosaka pasākumus, ko var pieprasīt īstenot Latvijas Republikā reģistrētas dalībvalsts mātes sabiedrības un katras atsevišķās meitas sabiedrības līmenī.

(2) Sabiedrība, kas saskaņā ar šo pantu izstrādā grupas darbības atjaunošanas plānu, apstiprina to un iesniedz Finanšu un kapitāla tirgus komisijai.

(3) Finanšu un kapitāla tirgus komisija ir tiesīga pieprasīt meitas sabiedrībām izstrādāt un iesniegt individuālus darbības atjaunošanas plānus.

(4) Finanšu un kapitāla tirgus komisija nosūta grupas darbības atjaunošanas plānu:

1) grupas sabiedrību un uzraudzības kolēģijas uzraudzības iestādēm;

2) to dalībvalstu, kur atrodas nozīmīgas filiāles, uzraudzības iestādēm, ciktāl darbības atjaunošanas plāns attiecas uz minēto filiāli;

3) meitas sabiedrību noregulējuma iestādēm.

(5) Grupas darbības atjaunošanas plāna mērķis ir panākt visas grupas vai jebkuras grupas iestādes darbības nostabilizēšanos, ja tā ir nonākusi finansiālās grūtībās, lai tādējādi novērstu cēloņus, kas ir par pamatu šādiem apstākļiem, un atjaunotu grupas vai attiecīgās iestādes finanšu stāvokļa stabilitāti, vienlaikus ņemot vērā citu grupas sabiedrību finanšu stāvokli.

(6) Grupas darbības atjaunošanas plānā ietver mehānismus, lai nodrošinātu to pasākumu koordinēšanu un saskaņotību, kas jāveic Latvijas Republikā reģistrētas dalībvalsts mātes sabiedrības līmenī, šā likuma 2.panta pirmās daļas 3. un 4. punktā minēto sabiedrību līmenī, kā arī pasākumus, kas jāveic meitas sabiedrību un nozīmīgu filiāļu līmenī.

(7) Grupas darbības atjaunošanas plāns un meitas sabiedrību individuālie plāni ietver šā likuma 5.pantā noteiktās prasības, kā arī mehānismus grupas iekšējam finansiālajam atbalstam, kas pieņemti saskaņā ar nolīgumu par grupas iekšējo finansiālo atbalstu, ja tādi paredzēti.

(8) Grupas darbības atjaunošanas plāns ietver vairākus darbības atjaunošanas scenārijus.

(9) Attiecībā uz katru scenāriju grupas darbības atjaunošanas plānā nosaka, vai pastāv šķēršļi darbības atjaunošanas pasākumu īstenošanai grupas ietvaros, tostarp plāna aptverto atsevišķo sabiedrību līmenī, un vai pastāv būtiski praktiski vai juridiski šķēršļi tūlītējam pašu kapitāla pārvedumam vai saistību vai aktīvu atmaksāšanai grupas ietvaros.

**8.pants.** (1) Latvijas Republikā reģistrētas dalībvalsts mātes iestādes vadītās grupas darbības atjaunošanas plāna pārbaudi un atbilstību individuālajiem darbības atjaunošanas plāniem noteiktajām prasībām veic Finanšu un kapitāla tirgus komisija kopā ar nozīmīgu filiāļu uzraudzības iestādēm, ciktāl tas attiecas uz attiecīgo nozīmīgo filiāli. Šo pārbaudi un atbilstību veic saskaņā ar iestāžu, kas nav daļa no grupas, darbības atjaunošanas plāniem noteikto procedūru, ņemot vērā sanācijas pasākumu iespējamo ietekmi uz finanšu stabilitāti visās dalībvalstīs, kurās grupa darbojas.

(2) Finanšu un kapitāla tirgus komisija un meitas sabiedrību uzraudzības iestādes pieņem kopīgu lēmumu par:

1) grupas darbības atjaunošanas plāna pārbaudi un novērtējumu;

2) individuālu darbības atjaunošanas plānu izstrādes nepieciešamību iestādēm, kas ir grupas sastāvā;

3) šā likuma 6.pantā noteikto pasākumu piemērošanu.

(3) Iesaistītās uzraudzības iestādes pieņem vienotu lēmumu četru mēnešu laikā no dienas, kad Finanšu un kapitāla tirgus komisija nosūtījusi grupas darbības atjaunošanas plānu.

 (4) Ja uzraudzības iestādes nepieņem kopīgu lēmumu attiecībā uz grupas darbības atjaunošanas plāna pārbaudi un novērtējumu vai par jebkādiem pasākumiem, ko dalībvalsts mātes sabiedrībai prasīts veikt, lēmumu par minētajiem jautājumiem pieņem Finanšu un kapitāla tirgus komisija, ņemot vērā pārējo uzraudzības iestāžu viedokli, kas darīts zināms vienota lēmuma pieņemšanai noteiktā termiņa laikā. Finanšu un kapitāla tirgus komisija paziņo lēmumu dalībvalsts mātes sabiedrībai un pārējām uzraudzības iestādēm.

(5) Ja kāda no uzraudzības iestādēm vienota lēmuma pieņemšanai noteiktā termiņa laikā ir vērsusies Eiropas Banku iestādē ar lūgumu sniegt atbalstu kopīga lēmuma pieņemšanā saskaņā ar Eiropas Parlamenta un Padomes 2010.gada 24.novembra Regulas Nr. 1093/2010, ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (turpmāk – Regula Nr. 1093/2010) 19.pantu, Finanšu un kapitāla tirgus komisija atliek lēmuma pieņemšanu un pieņem lēmumu saskaņā ar Eiropas Banku iestādes lēmumu. Ja Eiropas Banku iestāde nepieņem lēmumu viena mēneša laikā, lēmumu pieņem Finanšu un kapitāla tirgus komisija.

(6) Ja uzraudzības iestādes vienota lēmuma pieņemšanai noteiktā termiņa laikā nepieņem vienotu lēmumu par individuālu darbības atjaunošanas plānu izstrādes nepieciešamību iestādēm un šā likuma 6.pantā noteikto pasākumu piemērošanu meitas sabiedrību līmenī, meitas sabiedrības uzraudzības iestādes ir tiesīgas pieņemt lēmumu to jurisdikcijas ietvaros, ja vien Finanšu un kapitāla tirgus komisija vai cita iesaistītā uzraudzības iestāde nav vērsusies Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 19.pantu. Tās uzraudzības iestādes, kurām nav domstarpību, var pieņemt kopīgu lēmumu par grupas darbības atjaunošanas plānu, aptverot grupas sabiedrības, kas ir to jurisdikcijā.

(7) Finanšu un kapitāla tirgus komisija vienota lēmuma pieņemšanai noteiktā termiņa laikā var vērsties Eiropas Banku iestādē ar lūgumu sniegt atbalstu atbilstoši šā panta sestajā daļā noteiktajam un saskaņā ar Regulas Nr. 1093/2010 19.pantu par darbības atjaunošanas plānu novērtējumu un šā likuma 6.pantā noteiktajiem pasākumiem, kā arī saskaņā ar Regulas Nr. 1093/2010 31.panta c) punktu, lai saņemtu palīdzību vienota lēmuma pieņemšanā.

**9.pants.** (1) Finanšu un kapitāla tirgus komisija kā citas dalībvalsts mātes sabiedrības Latvijas Republikā reģistrētas meitas sabiedrības uzraudzības iestāde piedalās vienota lēmuma par grupas darbības atjaunošanas plāna izvērtējumu pieņemšanā.

 (2) Ja četru mēnešu laikā no dienas, kad dalībvalsts mātes sabiedrības uzraudzības iestāde nosūtījusi grupas darbības atjaunošanas plānu, nav pieņemts vienots lēmums attiecībā uz grupas darbības atjaunošanas plāna pārbaudi un novērtējumu vai par jebkādiem dalībvalsts mātes sabiedrībai veicamajiem pasākumiem, Finanšu un kapitāla tirgus komisijai ir saistošs dalībvalsts mātes sabiedrības uzraudzības iestādes lēmums, kas ir pieņemts saskaņā ar Eiropas Banku iestādes lēmumu, ja kāda no iesaistītajām uzraudzības iestādēm ir vērsusies Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 19.pantu un Eiropas Banku iestāde ir pieņēmusi lēmumu viena mēneša laikā.

(3) Ja vienota lēmuma pieņemšanai noteiktā termiņa laikā nav pieņemts vienots lēmums par individuālu darbības atjaunošanas plānu izstrādes nepieciešamību iestādēm un šā likuma 6.pantā noteikto pasākumu piemērošanu meitas sabiedrību līmenī, Finanšu un kapitāla tirgus komisijai ir tiesības pieņemt individuālu lēmumu attiecībā uz Latvijas Republikā reģistrētām iestādēm. Ja kāda no iesaistītajām uzraudzības iestādēm ir vērsusies Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 19.pantu par lēmuma attiecībā uz Latvijas Republikā reģistrētām iestādēm pieņemšanu un Eiropas Banku iestāde ir pieņēmusi tās lēmumu viena mēneša laikā no dienas, kad attiecīgā uzraudzības iestāde vērsusies pēc palīdzības, Finanšu un kapitāla tirgus komisija rīkojas saskaņā ar Eiropas Banku iestādes lēmumu.

(4) Finanšu un kapitāla tirgus komisija vienota lēmuma pieņemšanai noteiktā termiņa laikā ir tiesīga vērsties Eiropas Banku iestādē ar lūgumu sniegt atbalstu atbilstoši šā panta otrajā daļā noteiktajam un saskaņā ar Regulas Nr. 1093/2010 19.pantu par darbības atjaunošanas plānu novērtējumu un šā likuma 6. pantā noteiktajiem pasākumiem, kā arī saskaņā ar Regulas Nr. 1093/2010 31. panta c) punktu, lai saņemtu palīdzību vienota lēmuma pieņemšanā.

**10.pants.** Šī likuma 60.panta ceturtajā daļā minētais kopīgais lēmums un lēmumi, kurus uzraudzības iestādes pieņem, tiek uzskatīti par saistošiem noregulējuma iestādēm attiecīgajā dalībvalstī, un tos piemēro iesaistītās uzraudzības iestādes attiecīgajās dalībvalstīs.

**III nodaļa**

**Noregulējuma plāni**

**11.pants.** (1) Pēc tam, kad Finanšu un kapitāla tirgus komisija ir konsultējusies ar noregulējuma iestādēm tajās jurisdikcijās, kurās atrodas nozīmīgas filiāles, tā izstrādā noregulējuma plānu katrai iestādei, kura nav daļa no grupas un uz kuru attiecas konsolidētā uzraudzība. Noregulējuma plānā tiek paredzētas noregulējuma darbības, kuras noregulējuma iestāde var veikt, ja iestāde atbilst noregulējuma veikšanas nosacījumiem.

(2) Noregulējuma plānā ņem vērā vairākus scenārijus, tostarp to, ka maksātnespējas gadījums var būt ļoti specifisks vai ka tas var notikt visa finanšu sektora nestabilitātes gadījumā. Noregulējuma plānā netiek iekļauti šādi atbalsta veidi:

1. ārkārtas finansiālais atbalsts no valsts budžeta līdzekļiem saskaņā ar šā likuma kārtībā izveidoto finansēšanas mehānismu izmantošanai;

2) centrālās bankas ārkārtas likviditātes palīdzība;

3) centrālās bankas likviditātes palīdzība ar nestandarta nosacījumiem attiecībā uz nodrošinājumu, termiņu un procentu likmi.

(3) Noregulējuma plānā iestāde norāda aktīvus, kuri būtu jākvalificē kā nodrošinājums, piesakoties centrālās bankas mehānismu izmantošanai.

(4) Iestādēm ir pienākums sniegt Finanšu un kapitāla tirgus komisijai nepieciešamo informāciju attiecībā uz noregulējuma plānu izstrādi un aktualizēšanu. Noregulējuma plānu pārskata un vajadzības gadījumā aktualizē vismaz reizi gadā un katru reizi, kad iestādes juridiskajā vai organizatoriskajā struktūrā, darbībā vai finanšu stāvoklī notikušas būtiskas izmaiņas, kuras varētu būtiski ietekmēt plāna efektivitāti vai kuru dēļ noregulējuma plānā nepieciešamas izmaiņas.

(5) Iestāde nekavējoties informē Finanšu un kapitāla tirgus komisiju par jebkādām izmaiņām, kas rada nepieciešamību pēc grozījumu veikšanas noregulējuma plānā.

(6) Noregulējuma plānā tiek paredzētas iespējas noregulējuma instrumentu un noregulējuma pilnvaru piemērošanai attiecībā uz iestādi. Noregulējuma plānā iekļauj:

1. plāna galveno elementu kopsavilkumu;
2. kopsavilkumu par būtiskām izmaiņām, kas iestādi skārušas pēc tam, kad iesniegta jaunākā ar noregulējumu saistītā informācija;
3. to, kā būtu iespējams nepieciešamajā apmērā juridiski un ekonomiski nodalīt kritiski svarīgās funkcijas un galvenās darbības jomas no citām funkcijām, lai nodrošinātu to nepārtrauktību iestādes maksātnespējas gadījumā;
4. visu būtisko plāna aspektu izpildes paredzamo termiņu;
5. noregulējamības novērtējuma detalizētu aprakstu;
6. aprakstu par pasākumiem, kas veicami, lai pārvarētu vai novērstu šķēršļus noregulējumam, kuri konstatēti noregulējamības novērtējuma rezultātā;
7. aprakstu par iestādes svarīgo funkciju, galveno darbības jomu un aktīvu vērtības un tirgus vērtības noteikšanas procedūrām;
8. detalizētu aprakstu par mehānismiem, ar ko tiks nodrošināts, ka noregulējuma plānam no iestādēm pieprasītā informācija ir aktualizēta un ir noregulējuma iestāžu rīcībā;
9. Finanšu un kapitāla tirgus komisijas skaidrojumu par noregulējuma finansēšanas iespējām, neparedzot šā likuma 11.panta otrajā daļā noteiktos valsts atbalsta veidus;
10. detalizētu aprakstu par dažādām noregulējuma stratēģijām, ko varētu piemērot dažādu iespējamo scenāriju gadījumos, un piemērojamos izpildes grafikus;
11. aprakstu par iestādes svarīgām savstarpējām saistībām ar citām iestādēm;
12. aprakstu par iespējām saglabāt piekļuvi maksājumiem un klīringa pakalpojumiem, un citām infrastruktūrām un klientu pozīciju pārnesamības novērtējumu;
13. analīzi par plāna ietekmi uz iestādes darbiniekiem, tostarp jebkādu saistīto izmaksu novērtējumu, un aprakstu par procedūrām, kas paredzētas apspriedēm ar darbiniekiem noregulējuma gaitā;
14. plānu saziņai ar plašsaziņas līdzekļiem un sabiedrību;
15. pašu kapitāla un norakstāmo saistību minimālo apmēru un termiņu minētā apmēra sasniegšanai;
16. pašu kapitāla un līgumisko iekšējās rekapitalizācijas instrumentu minimālo apmēru, ja tādi paredzēti, un attiecīgā gadījumā termiņu minētā apmēra sasniegšanai;
17. aprakstu par pasākumiem iestādes operacionālo procesu nepārtrauktas darbības nodrošināšanai;
18. iestādes pausto viedokli par noregulējuma plānu, ja tāds saņemts.

(7) Finanšu un kapitāla tirgus komisijai ir tiesības prasīt iestādei un sabiedrībām, kas minētas šā likuma 2.panta pirmās daļas 2., 3. un 4. punktā, uzturēt detalizētu finanšu līgumu dokumentāciju. Finanšu un kapitāla tirgus komisija ir tiesīga noteikt termiņu, kurā iestāde vai sabiedrība, kas minēta šā likuma 2.panta pirmās daļas 2., 3. un 4.punktā, kā arī tās jurisdikcijā esošās iestādes un sabiedrības uzrāda ar finanšu līgumu saistīto dokumentāciju. Finanšu un kapitāla tirgus komisija var noteikt atšķirīgus termiņus dažādiem finanšu līgumu veidiem.

(8) Finanšu un kapitāla tirgus komisija nekavējoties nosūta noregulējuma plānu iesaistītajām uzraudzības iestādēm.

**12.pants.** Iestādei ir pienākums pēc Finanšu un kapitāla tirgus komisijas pieprasījuma sadarboties noregulējuma plāna izstrādes gaitā un sniegt visu informāciju, kas nepieciešama noregulējuma plāna izstrādei un īstenošanai.

**13.pants.** (1) Finanšu un kapitāla tirgus komisija kopā ar meitas sabiedrību noregulējuma iestādēm, iepriekš konsultējoties ar nozīmīgo filiāļu noregulējuma iestādēm, izstrādā grupas noregulējuma plānu Latvijas Republikā reģistrētas dalībvalsts mātes sabiedrības vadītajai grupai kopumā, paredzot vai nu noregulējumu dalībvalsts mātes sabiedrības līmenī, vai grupas sadalīšanu un meitas sabiedrību noregulējumu.

(2) Finanšu un kapitāla tirgus komisijai ir tiesības iesaistīt grupas noregulējuma plāna izstrādē un uzturēšanā ārvalstu noregulējuma iestādes, kuru jurisdikcijā grupa ir reģistrējusi meitas sabiedrības vai finanšu pārvaldītājsabiedrības, vai nozīmīgas filiāles.

(3) Grupas noregulējuma plānā nosaka noregulējuma pasākumus:

1. dalībvalsts mātes sabiedrībai;
2. grupas sastāvā esošām meitas sabiedrībām, kas atrodas dalībvalstī;
3. sabiedrībām, kas minētas šā likuma 2.panta pirmās daļas 3. un 4.punktā;
4. grupas sastāvā esošām meitas sabiedrībām, kas neatrodas dalībvalstī.

(4) Grupas noregulējuma plānu izstrādā, pamatojoties uz informāciju, kas sniegta saskaņā ar šā likuma 12.pantu.

(5) Grupas noregulējuma plānā norāda:

1. noregulējuma darbības, kas jāveic attiecībā uz grupas sabiedrībām, – gan noregulējuma darbības attiecībā uz šā likuma 2.panta pirmās daļas 3. un 4.punktā minētajām sabiedrībām, mātes sabiedrību un meitas sabiedrībām, gan saskaņotas noregulējuma darbības attiecībā uz meitas sabiedrībām dažādu iespējamo scenāriju gadījumā;
2. izvērtējumu, kādā noregulējuma instrumentu varētu izmantot attiecībā uz grupas sabiedrībām dalībvalstīs,kā arī pasākumus, kas ļautu trešajai personai iegādāties visu grupu vai atsevišķas tās darbības jomas, vai darbības, ko veic vairākas grupas sabiedrības vai konkrētas grupas sabiedrības;
3. informāciju par sadarbību ar ārvalstu attiecīgajām varas iestādēm un noregulējuma ietekmi dalībvalstīs, ja grupā ietilpst ārvalstīs reģistrētas sabiedrības;
4. informāciju par pasākumiem, kas nepieciešami, lai atvieglotu grupas noregulēšanu, ja ir konstatēta atbilstība noregulējuma veikšanas nosacījumiem;
5. informāciju par citiem pasākumiem grupas noregulēšanai;
6. informāciju par grupas noregulējuma darbību finansēšanas avotiem un gadījumiem, ja būtu nepieciešama vienošanās par finansēšanas kārtību un principiem atbildības sadalei starp dalībvalstu finansējuma avotiem attiecībā uz šo finansējumu.

(6) Grupas noregulējuma plānā nav jāparedz šā likuma 11.panta otrajā daļā noteiktie atbalsta veidi. Principus atbildības sadalei starp dalībvalstu finansējuma avotiem nosaka, pamatojoties uz taisnīgiem kritērijiem un ņemot vērā izstrādāto finansēšanas plānu un ietekmi uz finanšu stabilitāti visās iesaistītajās dalībvalstīs.

(7) Grupas noregulējamības izvērtējums tiek izstrādāts vienlaikus ar aktualizēto grupas noregulējuma plānu. Grupas noregulējuma plānā iekļauj detalizēti izstrādātu aprakstu par noregulējamības novērtējumu.

(8) Grupas noregulējuma plānam nedrīkst būt nesamērīga ietekme nevienā dalībvalstī.

**14.pants.** (1) Latvijas Republikā reģistrēta dalībvalsts mātes sabiedrība un katra no grupas sabiedrībām, tai skaitā arī šā likuma 2.panta pirmās daļas 2., 3. un 4.punktā minētās sabiedrības, sniedz Finanšu un kapitāla tirgus komisijai informāciju, ko Finanšu un kapitāla tirgus komisija ir tiesīga pieprasīt saskaņā ar šā likuma 12.pantu.

(2) Finanšu un kapitāla tirgus komisija saņemto informāciju, kas attiecas uz Eiropas Banku iestādi saistībā ar grupas noregulējuma plāniem, nosūta Eiropas Banku iestādei, meitas sabiedrību noregulējuma iestādēm, to jurisdikciju noregulējuma iestādēm, kurās atrodas nozīmīgas filiāles, uzraugu kolēģijā iesaistītajām uzraudzības iestādēm un to dalībvalstu noregulējuma iestādēm, kurās šā likuma 2.panta pirmās daļas 2., 3. un 4.punktā minētās sabiedrības veic saimniecisko darbību, informāciju, kas attiecas uz katru attiecīgo meitas sabiedrību vai nozīmīgo filiāli. Finanšu un kapitāla tirgus komisija nesūta informāciju, kas attiecas uz ārvalsts meitas sabiedrībām, bez attiecīgās ārvalsts uzraudzības iestādes vai noregulējuma iestādes piekrišanas.

(3) Finanšu un kapitāla tirgus komisija pārskata Latvijas Republikā reģistrētas dalībvalsts mātes sabiedrības vadītās grupas noregulējuma plānu un lūdz to aktualizēt vismaz reizi gadā un katru reizi, kad grupas vai grupas sabiedrības juridiskajā vai organizatoriskajā struktūrā, darbībā vai finanšu stāvoklī notikušas izmaiņas, kas varētu būtiski ietekmēt plānu.

(4) Latvijas Republikā reģistrētas dalībvalsts mātes sabiedrības vadītās grupas noregulējuma plānu pieņem ar Finanšu un kapitāla tirgus komisijas un meitas sabiedrību noregulējuma iestāžu vienotu lēmumu četru mēnešu laikā no dienas, kad Finanšu un kapitāla tirgus komisija ir nosūtījusi šā panta otrajā daļā minēto informāciju.

(5) Ja Finanšu un kapitāla tirgus komisija un iesaistītās noregulējuma iestādes vienota lēmuma pieņemšanai noteiktā termiņa laikā nepieņem kopīgu lēmumu, lēmumu par grupas noregulējuma plānu pieņem Finanšu un kapitāla tirgus komisija, ņemot vērā pārējo uzraudzības iestāžu viedokli. Finanšu un kapitāla tirgus komisija iesniedz lēmumu dalībvalsts mātes sabiedrībai.

(6) Ja kāda no iesaistītajām noregulējuma iestādēm vienota lēmuma pieņemšanai noteiktā termiņa laikā ir vērsusies Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 19.pantu, Finanšu un kapitāla tirgus komisija atliek lēmuma pieņemšanu saskaņā ar Eiropas Banku iestādes lēmumu. Ja Eiropas Banku iestāde nepieņem lēmumu viena mēneša laikā, lēmumu pieņem Finanšu un kapitāla tirgus komisija.

(7) Ja iesaistītās noregulējuma iestādes vienota lēmuma pieņemšanai noteiktā termiņa laikā nepieņem vienotu lēmumu, katra par meitas sabiedrību atbildīgā noregulējuma iestāde ir tiesīga pieņemt lēmumu un izstrādāt un uzturēt tās jurisdikcijā esošas sabiedrības noregulējuma plānu, ja vien Finanšu un kapitāla tirgus komisija vai cita iesaistītā uzraudzības iestāde nav vērsusies Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 19.pantu. Tās uzraudzības iestādes, kurām nav domstarpību, var pieņemt kopīgu lēmumu par grupas noregulējuma plānu, aptverot to jurisdikcijā esošās grupas sabiedrības.

(8) Finanšu un kapitāla tirgus komisija vienota lēmuma pieņemšanai noteiktā termiņa laikā var vērsties Eiropas Banku iestādēar lūgumu sniegt atbalstu atbilstoši šā panta septītajā daļā noteiktajam saskaņā ar Regulas Nr. 1093/2010 19.pantu, ja vien kāda no iesaistītajām noregulējuma iestādēm neuzskata, ka jautājums, par ko nav panākta vienošanās, var apdraudēt minētās noregulējuma iestādes dalībvalsts fiskālo atbildību, kā arī saskaņā ar Regulas Nr. 1093/2010 31.panta c) punktu, lai saņemtu palīdzību vienota lēmuma pieņemšanā.

(9) Ja iesaistītā noregulējuma iestāde uzskata, ka ar grupas noregulējuma plānu saistītais jautājums, par ko nav panākta vienošanās, var apdraudēt minētās noregulējuma iestādes dalībvalsts nodokļu politiku, Finanšu un kapitāla tirgus komisija sāk grupas noregulējuma plāna atkārtotu novērtēšanu, tostarp novērtējot minimālās pašu kapitāla un atbilstīgo saistību prasības.

(10) Finanšu un kapitāla tirgus komisija nosūta Latvijas Republikā reģistrētas dalībvalsts mātes sabiedrības vadītās grupas noregulējuma plānu iesaistītajām uzraudzības iestādēm.

**15.pants.** (1) Finanšu un kapitāla tirgus komisija kā citas dalībvalsts mātes sabiedrības Latvijas Republikā reģistrētas meitas sabiedrības noregulējuma iestāde piedalās vienota lēmuma par grupas noregulējuma plānu pieņemšanā.

(2) Ja četru mēnešu laikā no dienas, kad dalībvalsts mātes sabiedrības noregulējuma iestāde Finanšu un kapitāla tirgus komisijai ir nosūtījusi dalībvalsts mātes sabiedrības iesniegto informāciju, kas ir nozīmīga Latvijas Republikā reģistrētas meitas sabiedrības noregulējuma plānam, nav pieņemts vienots lēmums attiecībā uz grupas noregulējuma plānu, Finanšu un kapitāla tirgus komisijai ir saistošs dalībvalsts mātes sabiedrības noregulējuma iestādes grupas noregulējuma plāna lēmums, kas ir pieņemts saskaņā ar Eiropas Banku iestādes lēmumu, ja kāda no iesaistītajām uzraudzības iestādēm ir vērsusies Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 19.pantu un Eiropas Banku iestāde ir pieņēmusi lēmumu viena mēneša laikā.

(3) Ja vienota lēmuma pieņemšanai noteiktā termiņa laikā nav pieņemts vienots lēmums attiecībā uz grupas noregulējuma plānu, Finanšu un kapitāla tirgus komisijai ir tiesības pieņemt individuālu lēmumu attiecībā uz Latvijas Republikā reģistrētām meitas sabiedrībām, kā arī izstrādāt un uzturēt Latvijas Republikā reģistrētu iestāžu noregulējuma plānus. Minētajā lēmumā Finanšu un kapitāla tirgus komisija izklāsta pamatojumu iebildumiem pret ierosināto grupas noregulējuma plānu un ņem vērā pārējo uzraudzības iestāžu un noregulējuma iestāžu viedokļus.

(4) Ja vienota lēmuma pieņemšanai noteiktā termiņa laikā kāda no iesaistītajām noregulējuma iestādēm ir vērsusies Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 19.pantu un Eiropas Banku iestāde ir pieņēmusi tās lēmumu viena mēneša laikā no dienas, kad attiecīgā noregulējuma iestāde vērsusies pēc palīdzības, Finanšu un kapitāla tirgus komisija šā panta trešajā daļā noteikto lēmumu pieņem saskaņā ar Eiropas Banku iestādes lēmumu, izņemot gadījumu, ja kāda no iesaistītajām noregulējuma iestādēm konstatē, ka Eiropas Banku iestādei nodotais izskatāmais jautājums var apdraudēt tās dalībvalsts finanšu sektora stabilitāti.

(5) Finanšu un kapitāla tirgus komisija vienota lēmuma pieņemšanai noteiktā termiņa laikā var vērsties Eiropas Banku iestādē ar lūgumu sniegt atbalstu atbilstoši šā panta otrajā daļā noteiktajam un saskaņā ar Regulas Nr. 1093/2010 19.pantu par darbības atjaunošanas plānu novērtējumu, izņemot gadījumu, ja kāda no iesaistītajām noregulējuma iestādēm neuzskata, ka jautājums, par ko nav panākta vienošanās, var apdraudēt minētās noregulējuma iestādes dalībvalsts fiskālo atbildību, kā arī saskaņā ar Regulas Nr. 1093/2010 31.panta c) punktu, lai saņemtu palīdzību vienota lēmuma pieņemšanā.

(6) Ja ir pieņemts vienots lēmums par grupas noregulējuma plānu un Finanšu un kapitāla tirgus komisija uzskata, ka ar grupas noregulējuma plānu saistītais jautājums, par ko nav panākta vienošanās, var apdraudēt Latvijas Republikas fiskālo atbildību, dalībvalsts mātes sabiedrības noregulējuma iestādei ir pienākums sākt grupas noregulējuma plāna atkārtotu novērtēšanu, tai skaitā novērtējot minimālās pašu kapitāla un atbilstīgo saistību prasības.

**16.pants.** Šā likuma 14. un 15.pantā minētais vienotais lēmums un lēmumi, kurus noregulējuma iestādes pieņem, ja nav pieņemts vienots lēmums, tiek uzskatīti par galīgiem, un tos piemēro iesaistītās noregulējuma iestādes attiecīgajās dalībvalstīs.

**IV nodaļa**

**Noregulējuma iestāžu savstarpējā sadarbība**

**17.pants.** (1) Finanšu un kapitāla tirgus komisija pēc apspriešanās ar noregulējuma iestādēm jurisdikcijās, kurās atrodas nozīmīgas filiāles, ciktāl tas attiecas uz nozīmīgo filiāli, novērtē, kādā mērā iestādi, kura neietilpst grupā, ir iespējams noregulēt, neņemot vērā šā likuma 11.panta otrajā daļā noteiktos atbalsta veidus.

(2) Iestādi uzskata par noregulējamu, ja, piemērojot iestādei dažādus noregulējuma instrumentus un tiesības, tā maksimāli izvairītos no ļoti negatīvas ietekmes uz Latvijas Republikas vai citu dalībvalstu finanšu sistēmu, tostarp plašākas finansiālās nestabilitātes vai sistēmiska notikuma apstākļos, un tiktu sasniegts mērķis nodrošināt iestādes kritiski svarīgo funkciju nepārtrauktību. Finanšu un kapitāla tirgus komisija savlaicīgi informē Eiropas Banku iestādi, ja tā uzskata, ka iestādes noregulējums nav iespējams.

(3) Finanšu un kapitāla tirgus komisija nosaka prasības noregulējuma novērtējumam.

(4) Noregulējamības novērtējumu atbilstoši šim pantam noregulējuma iestāde veic vienlaicīgi ar noregulējuma plāna sagatavošanu un aktualizēšanu.

**18.pants.** (1) Latvijas Republikā reģistrētas dalībvalsts mātes sabiedrības vadītās grupas noregulējuma novērtējumu, neņemot vērā šā likuma 11. panta otrajā daļā noteiktos atbalsta veidus, veic Finanšu un kapitāla tirgus komisija kopā ar meitas sabiedrību noregulējuma iestādēm un meitas sabiedrību uzraudzības iestādēm, un noregulējuma iestādēm jurisdikcijās, kurās atrodas nozīmīgas filiāles.

(2) Grupu uzskata par noregulējamu, ja, piemērojot grupas vienībām noregulējuma instrumentus un tiesības, tā maksimāli izvairītos no ļoti negatīvas ietekmes uz to dalībvalstu, kurās atrodas grupas sabiedrības, vai citu dalībvalstu finanšu sistēmām, tostarp plašākas finansiālās nestabilitātes apstākļos, un tiktu sasniegts mērķis nodrošināt grupas sabiedrību kritiski svarīgo funkciju nepārtrauktību. Ja Finanšu un kapitāla tirgus komisija uzskata, ka iestādes noregulējums nav iespējams, tā savlaicīgi informē Eiropas Banku iestādi.

(3) Grupas noregulējamības novērtējumu izskata noregulējuma kolēģijas.

(4) Finanšu un kapitāla tirgus komisija nosaka prasības Latvijas Republikā reģistrētas dalībvalsts mātes sabiedrības vadītās grupas noregulējuma novērtējumam.

(5) Noregulējamības novērtējumu atbilstoši šim pantam izstrādā vienlaicīgi ar grupas noregulējuma plānu.

**19.pants.** Finanšu un kapitāla tirgus komisija kā dalībvalsts mātes iestādes meitas sabiedrības noregulējuma iestāde piedalās dalībvalsts mātes iestādes vadītās grupas noregulējuma novērtējumā saskaņā ar šā likuma 15., 16. un 22. pantu.

**20.pants.** (1) Ja Finanšu un kapitāla tirgus komisija iestādes, kas nav grupas daļa, noregulējamības novērtējumā secina, ka pastāv būtiski šķēršļi attiecīgās iestādes noregulējumam, Finanšu un kapitāla tirgus komisija paziņo šo konstatējumu attiecīgajai iestādei un noregulējuma iestādēm jurisdikcijās, kurās atrodas nozīmīgas filiāles.

(2) Noregulējuma plāna izstrāde ir apturēta līdz brīdim, kamēr Finanšu un kapitāla tirgus komisija ir apstiprinājusi pasākumus būtisko noregulējamības šķēršļu novēršanai vai pieņēmusi lēmumu īstenot vienu vai vairākus šā panta ceturtajā daļā minētos pasākumus.

(3) Četru mēnešu laikā pēc dienas, kad iestāde ir saņēmusi Finanšu un kapitāla tirgus komisijas paziņojumu par konstatētajiem šķēršļiem iestādes noregulējumam, tā informē Finanšu un kapitāla tirgus komisiju par iespējamajiem pasākumiem paziņojumā minēto būtisko šķēršļu pārvarēšanai vai novēršanai. Finanšu un kapitāla tirgus komisija novērtē, vai ar minētajiem pasākumiem iespējams efektīvi pārvarēt vai novērst konstatētos šķēršļus noregulējumam.

(4) Ja Finanšu un kapitāla tirgus komisija vērtē, ka ar iespējamajiem pasākumiem, par ko iestāde informējusi, attiecīgos šķēršļus nav iespējams efektīvi samazināt vai novērst, Finanšu un kapitāla tirgus komisijai ir tiesības veikt vienu vai vairākus pasākumus:

1. prasīt iestādei pārskatīt grupas iekšējos finansēšanas mehānismus vai izskatīt to neesamību, vai sagatavot pakalpojumu līgumus, lai nodrošinātu kritiski svarīgo funkciju sniegšanu;
2. pieprasīt iestādei ierobežot tās individuālo vai kopīgo riska darījumu maksimālo apmēru;
3. pieprasīt specifisku vai regulāru papildu informāciju noregulējuma mērķiem;
4. pieprasīt iestādei atbrīvoties no konkrētiem aktīviem;
5. pieprasīt iestādei ierobežot vai izbeigt konkrētas sāktās un plānotās darbības;
6. ierobežot vai novērst jaunu vai esošu darbības jomu attīstību vai jaunu vai esošu produktu pārdošanu;
7. pieprasīt veikt izmaiņas iestādes vai grupas sabiedrības, kas tieši vai netieši ir tās kontrolē, juridiskajās vai operacionālajās struktūrās, tādējādi nodrošinot, ka kritiski svarīgās funkcijas var juridiski un operacionāli nodalīt no citām funkcijām, piemērojot noregulējuma instrumentus;
8. pieprasīt iestādei vai mātes sabiedrībai izveidot dalībvalsts mātes finanšu pārvaldītājsabiedrību;
9. prasīt iestādei vai sabiedrībai, kas minēta šā likuma 2. panta pirmās daļas 2., 3. un 4. punktā, emitēt atbilstīgās saistības, lai sagatavotu provizorisko vērtējumu;
10. prasīt iestādei vai sabiedrībai, kas minēta šā likuma 2. panta pirmās daļas 2., 3. un 4. punktā, veikt citus pasākumus, lai atbilstu minimālajām pašu kapitāla un atbilstīgo saistību prasībām, tostarp sākot atkārtotas sarunas par atbilstīgām saistībām, pirmā līmeņa papildu kapitāla instrumentiem vai otrā līmeņa papildu kapitāla instrumentiem, ko tā emitējusi, lai nodrošinātu, ka ikviens noregulējuma iestādes lēmums norakstīt vai konvertēt minētās saistības vai instrumentus tiktu realizēts saskaņā ar tās jurisdikcijas tiesību aktiem, kas attiecas uz minētajām saistībām vai instrumentiem;
11. ja iestāde ir jauktas darbības pārvaldītājsabiedrības meitas sabiedrība, prasīt, lai attiecīgā jauktas darbības pārvaldītājsabiedrība izveido atsevišķu finanšu pārvaldītājsabiedrību, kas kontrolētu iestādi, ja tas ir nepieciešams, lai sekmētu iestādes noregulējumu un lai novērstu, ka noregulējuma instrumentu un pilnvaru piemērošana negatīvi ietekmē grupas nefinanšu daļu.

(5) Pirms šā panta ceturtajā daļā noteiktā pasākuma noteikšanas Finanšu un kapitāla tirgus komisija, ja nepieciešams, ar Latvijas Banku, pienācīgi apsver šo pasākumu iespējamo ietekmi uz konkrēto iestādi, finanšu pakalpojumu iekšējo tirgu, finanšu stabilitāti citās dalībvalstīs katrā atsevišķi un kopumā.

(6) Iestādei ir pienākums viena mēneša laikā pēc Finanšu un kapitāla tirgus komisijas noteiktā pasākuma iesniegt Finanšu un kapitāla tirgus komisijai plānu Finanšu un kapitāla tirgus komisijas noteikto pasākumu izpildei.

**21.pants.** (1) Latvijas Republikā reģistrētas dalībvalsts mātes iestādes vadītās grupas noregulējuma novērtējumu noregulējuma kolēģijā veic Finanšu un kapitāla tirgus komisija kopā ar meitas sabiedrību noregulējuma iestādēm pēc apspriešanās ar uzraudzības kolēģiju un noregulējuma iestādēm jurisdikcijās, kurās atrodas nozīmīgas filiāles, lai pieņemtu vienotu lēmumu par šā likuma 20. panta ceturtajā daļā noteikto pasākumu piemērošanu attiecībā uz visām iestādēm, kas ir grupas sastāvā.

(2) Finanšu un kapitāla tirgus komisija, sadarbojoties ar Eiropas Banku iestādi, sagatavo un iesniedz ziņojumu Latvijas Republikā reģistrētas dalībvalsts mātes iestādei, meitas sabiedrību noregulējuma iestādēm, kuras nodod to savā pakļautībā esošajām meitas sabiedrībām, un noregulējuma iestādēm jurisdikcijās, kurās atrodas nozīmīgas filiāles. Ziņojumā iekļauj informāciju par būtiskākajiem šķēršļiem noregulējuma instrumentu efektīvai piemērošanai un noregulējuma pilnvaru izmantošanai attiecībā uz grupu. Ziņojumā iekļauj informāciju par ietekmi uz iestādes darbības modeli un iesaka samērīgus un mērķtiecīgus pasākumus, ko Finanšu un kapitāla tirgus komisija uzskata par nepieciešamiem vai piemērotiem minēto šķēršļu novēršanai.

(3) Četru mēnešu laikā no ziņojuma saņemšanas dienas Latvijas Republikā reģistrētas dalībvalsts mātes iestāde var iesniegt savus apsvērumus un informēt Finanšu un kapitāla tirgus komisiju par iespējamajiem pasākumiem ziņojumā norādīto šķēršļu novēršanai.

(4) Finanšu un kapitāla tirgus komisija informē Eiropas Banku iestādi, meitas sabiedrību noregulējuma iestādes un noregulējuma iestādes jurisdikcijās, kurās atrodas nozīmīgas filiāles, par visiem Latvijas Republikā reģistrētas dalībvalsts mātes iestādes ierosinātajiem pasākumiem. Finanšu un kapitāla tirgus komisija un meitas sabiedrību noregulējuma iestādes pēc apspriešanās ar uzraudzības iestādēm un noregulējuma iestādēm jurisdikcijās, kurās atrodas nozīmīgas filiāles, noregulējuma kolēģijā pieņem vienotu lēmumu attiecībā uz būtisko šķēršļu konstatēšanu un Latvijas Republikā reģistrētas dalībvalsts mātes iestādes ierosināto pasākumu un noregulējuma iestāžu pieprasīto pasākumu šķēršļu pārvarēšanai vai novēršanai izvērtējumu, ņemot vērā šo pasākumu potenciālo ietekmi visās dalībvalstīs, kurās grupa darbojas.

(5) Vienoto lēmumu pieņem četru mēnešu laikā no šā panta ceturtajā daļā minētā ziņojuma iesniegšanas dienas. Finanšu un kapitāla tirgus komisija paziņo pieņemto lēmumu Latvijas Republikā reģistrētas dalībvalsts mātes iestādei.

(6) Ja vienota lēmuma pieņemšanai noteiktā termiņa laikā noregulējuma kolēģija nepieņem vienotu lēmumu, Finanšu un kapitāla tirgus komisija, ņemot vērā citu noregulējuma iestāžu viedokļus, pati pieņem lēmumu par šā likuma 20. panta ceturtajā daļā noteikto pasākumu veikšanu grupas līmenī. Pieņemto lēmumu Finanšu un kapitāla tirgus komisija paziņo Latvijas Republikā reģistrētas dalībvalsts mātes iestādei.

(7) Ja kāda no iesaistītajām noregulējuma iestādēm vienota lēmuma pieņemšanas termiņa laikā ir vērsusies Eiropas Banku iestādē ar lūgumu sniegt atbalstu kopīga lēmuma pieņemšanā saskaņā ar Regulas Nr. 1093/2010 19. pantu, Finanšu un kapitāla tirgus komisija atliek lēmuma pieņemšanu saskaņā ar Eiropas Banku iestādes lēmumu. Ja Eiropas Banku iestāde nepieņem lēmumu viena mēneša laikā, piemēro Finanšu un kapitāla tirgus komisijas lēmumu.

(8) Ja kopīgais lēmums nav pieņemts, meitas sabiedrību noregulējuma iestādes var noteikt atbilstošus pasākumus noregulējuma šķēršļu novēršanai attiecībā uz to jurisdikcijas meitas sabiedrībām, ja vien Finanšu un kapitāla tirgus komisija vai cita iesaistītā noregulējuma iestāde nav vērsusies Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 19. pantu.

(9) Finanšu un kapitāla tirgus komisija kopīga lēmuma pieņemšanas termiņa laikā var vērsties Eiropas Banku iestādē ar lūgumu sniegt atbalstu atbilstoši šā panta astotajā daļā noteiktajam vienota lēmuma pieņemšanā par šā likuma 20. panta ceturtās daļas noteiktajiem pasākumiem saskaņā ar Regulas Nr. 1093/2010 19. pantu, kā arī saskaņā ar Regulas Nr. 1093/2010 31. panta c) punktu.

**22.pants.** (1) Finanšu un kapitāla tirgus komisija kā citas dalībvalsts mātes sabiedrības Latvijas Republikā reģistrētas meitas sabiedrības noregulējuma iestāde piedalās vienota lēmuma pieņemšanā par šā likuma 20. panta ceturtajā daļā noteikto pasākumu piemērošanu attiecībā uz visām iestādēm, kas ir grupas sastāvā.

(2) Ja četru mēnešu laikā no dienas, kad dalībvalsts mātes sabiedrības noregulējuma iestāde Finanšu un kapitāla tirgus komisijai ir nosūtījusi ziņojumu par būtiskiem šķēršļiem noregulējuma instrumentu efektīvai piemērošanai un noregulējuma pilnvaru izmantošanai attiecībā uz grupu, nav pieņemts vienots lēmums saskaņā ar šā panta pirmo daļu, Finanšu un kapitāla tirgus komisijai ir saistošs dalībvalsts mātes sabiedrības noregulējuma iestādes grupas lēmums, kas ir pieņemts saskaņā ar Eiropas Banku iestādes lēmumu, ja kāda no iesaistītajām uzraudzības iestādēm ir vērsusies Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 19. pantu un Eiropas Banku iestāde ir pieņēmusi lēmumu viena mēneša laikā.

(3) Ja vienota lēmuma pieņemšanai noteiktā termiņā vienots lēmums nav pieņemts, Finanšu un kapitāla tirgus komisijai ir tiesības noteikt atbilstošus pasākumus noregulējuma šķēršļu novēršanai attiecībā uz Latvijas Republikā reģistrētām meitas sabiedrībām. Minētajā lēmumā Finanšu un kapitāla tirgus komisija ņem vērā pārējo noregulējuma iestāžu viedokļus. Finanšu un kapitāla tirgus komisija paziņo savu lēmumu Latvijas Republikā reģistrētajai meitas sabiedrībai un dalībvalsts mātes sabiedrības noregulējuma iestādei.

(4) Ja vienota lēmuma pieņemšanai noteiktā termiņa laikā kāda no iesaistītajām noregulējuma iestādēm ir vērsusies Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 19. pantu un Eiropas Banku iestāde ir pieņēmusi tās lēmumu viena mēneša laikā no dienas, kad attiecīgā noregulējuma iestāde ir vērsusies pēc palīdzības, Finanšu un kapitāla tirgus komisija šā panta trešajā daļā noteikto lēmumu pieņem saskaņā ar Eiropas Banku iestādes lēmumu.

(5) Finanšu un kapitāla tirgus komisija vienota lēmuma pieņemšanai noteiktā termiņa laikā var vērsties Eiropas Banku iestādē ar lūgumu sniegt atbalstu atbilstoši šā panta otrajā daļā noteiktajam vienota lēmuma pieņemšanā par šā likuma 20. panta ceturtās daļas 7., 8. un 11. punktā noteiktajiem pasākumiem saskaņā ar Regulas Nr. 1093/2010 19. pantu, kā arī saskaņā ar Regulas Nr. 1093/2010 31. panta c) punktu.

**23.pants.** (1) Vienotais lēmums un lēmumi, kurus noregulējuma iestādes pieņem gadījumos, ja nav pieņemts vienots lēmums, tiek uzskatīti par galīgiem, un tos piemēro iesaistītās noregulējuma iestādes attiecīgajās dalībvalstīs.

(2) Dalībvalsts mātes sabiedrības vadītās grupas noregulējuma plāna izstrāde ir apturēta līdz brīdim, kamēr šā likuma 21. vai 22. pantā noteiktajā kārtībā iesaistītās noregulējuma iestādes ir apstiprinājušas dalībvalsts mātes iestādes ierosinātos pasākumus vai pašas noteikušas pasākumus būtisko noregulējamības šķēršļu novēršanai.

**V nodaļa**

**Grupas iekšējais finansiālais atbalsts**

**24.pants**. (1) Latvijas Republikā reģistrēta dalībvalsts mātes iestāde vai kāda no Latvijas Republikā reģistrētajām šā likuma 2. panta pirmās daļas 2., 3. un 4. punktā minētajām sabiedrībām un to meitas sabiedrības citās dalībvalstīs vai ārvalstīs, kuras ir iestādes vai finanšu iestādes, uz ko attiecas mātes sabiedrības konsolidētā uzraudzība, kā arī Latvijas Republikā reģistrēta citas dalībvalsts mātes iestādes vai dalībvalsts mātes iestādes, vai citā dalībvalstī reģistrētu šā likuma šā likuma 2. panta pirmās daļas 2., 3. un 4. punktā minēto sabiedrību meitas sabiedrības, kuras ir iestādes vai finanšu iestādes, uz ko attiecas mātes sabiedrības konsolidētā uzraudzība, un to mātes sabiedrība var slēgt nolīgumu par finansiāla atbalsta sniegšanu jebkurai citai nolīguma pusei, kas atbilst agrīnas intervences nosacījumiem, ar noteikumu, ka ir izpildīti šīs nodaļas nosacījumi.

(2) Nolīgums par grupas finansiālo atbalstu neietekmē grupas iekšējos finanšu mehānismus, tostarp finansēšanas mehānismus un centralizētas finansēšanas mehānismu darbību, ar noteikumu, ka neviena no šādu mehānismu dalībnieku darbībām neatbilst agrīnas intervences nosacījumiem.

(3) Nolīgums par grupas finansiālo atbalstu nav priekšnosacījums, lai:

1. sniegtu grupas finansiālo atbalstu jebkurai grupas sabiedrībai, kas nonākusi finansiālās grūtībās, ja iestāde nolemj to sniegt, pamatojoties uz katru atsevišķo gadījumu un saskaņā ar grupas politiku, un ja tas nerada risku visai grupai kopumā;
2. darbotos dalībvalstī.

(4) Nolīgums par grupas finansiālo atbalstu neskar Finanšu un kapitāla tirgus komisijai Kredītiestāžu likumā noteiktās tiesības uzlikt ierobežojumus grupas iekšējiem darījumiem vai uzdot par pienākumu nošķirt grupas daļas vai darbības, kas tiek veiktas grupas iekšienē, finanšu stabilitātes apsvērumu dēļ.

(5) Nolīgums par grupas finansiālo atbalstu var:

1) attiekties uz vienu vai vairākām grupas meitas sabiedrībām un paredzēt mātes sabiedrības finansiālo atbalstu meitas sabiedrībām, meitas sabiedrību finansiālo atbalstu mātes sabiedrībai, finansiālo atbalstu starp grupas meitas sabiedrībām, kas ir nolīguma puses, vai uz minēto sabiedrību jebkuru kombināciju;

2) paredzēt finansiālo atbalstu, sniedzot aizdevumu, garantijas, aktīvus to izmantošanai par nodrošinājumu vai jebkādu minēto finansiālā atbalsta veidu kombināciju vienā vai vairākos darījumos, tostarp darījumos starp atbalsta saņēmēju un trešo pusi.

(6) Ja saskaņā ar nolīguma par grupas finansiālo atbalstu nosacījumiem grupas sabiedrība piekrīt sniegt finansiālu atbalstu citai grupas sabiedrībai, nolīgumā var paredzēt, ka atbalstu saņemošā grupas sabiedrība savukārt piekrīt sniegt finansiālu atbalstu grupas sabiedrībai, kura sniedz atbalstu.

(7) Nolīgumā par grupas finansiālo atbalstu nosaka atlīdzības aprēķina principus attiecībā uz visiem darījumiem, kas veikti saskaņā ar šo nolīgumu. Minētie principi ietver prasību noteikt atlīdzību finansiālā atbalsta sniegšanas laikā. Nolīgums, atlīdzības aprēķina principi attiecībā uz finansiālā atbalsta sniegšanu un pārējie nolīguma nosacījumi atbilst šādiem principiem:

1. ikviena puse nolīgumu slēdz brīvprātīgi;
2. noslēdzot nolīgumu un nosakot atlīdzību par finansiālā atbalsta sniegšanu, katra puse rīkojas veidā, kas vislabāk atbilst tās interesēm, kurās var ņemt vērā jebkādu tiešu vai netiešu labumu, ko puse var gūt finansiālā atbalsta sniegšanas rezultātā;
3. pirms tiek noteikta atlīdzība par finansiālā atbalsta sniegšanu un pirms tiek pieņemts lēmums par finansiālā atbalsta sniegšanu, katra finansiālo atbalstu sniedzošā puse pilnībā saņem attiecīgo informāciju no finansiālo atbalstu saņemošās puses;
4. nosakot atlīdzību par finansiālā atbalsta sniegšanu, ir tiesības ņemt vērā tirgū nepieejamu informāciju, kas ir finansiālo atbalstu sniedzošās puses rīcībā tādēļ, ka tā ir vienā un tajā pašā grupā ar finansiālo atbalstu saņemošo pusi;
5. atlīdzības par finansiālā atbalsta sniegšanu aprēķina principos var ņemt vērā jebkādu paredzamu pagaidu ietekmi uz tirgus cenām, ko izraisa notikumi ārpus grupas.

(8) Nolīgumu par grupas finansiālo atbalstu var noslēgt tikai tad, ja laikā, kad ir sagatavots ierosinātais nolīgums, saskaņā ar pušu uzraudzības iestāžu atzinumu neviena no pusēm neatbilst agrīnas intervences nosacījumiem.

(9) Jebkuras tiesības, prasījumu vai darbību, kas izriet no nolīguma par grupas finansiālo atbalstu, var īstenot tikai nolīguma puses.

**25.pants**. (1) Latvijas Republikā reģistrēta dalībvalsts mātes iestāde iesniedz Finanšu un kapitāla tirgus komisijai pieteikumu atļaujas saņemšanai nolīgumam par grupas finansiālo atbalstu. Pieteikumā izklāsta ierosinātā nolīguma tekstu un norāda grupas sabiedrības, kas pieteikušās kļūt par nolīguma pusēm.

(2) Finanšu un kapitāla tirgus komisija nekavējoties pārsūta pieteikumu katras meitas sabiedrības, kas pieteikusies kļūt par nolīguma pusi, uzraudzības iestādei, lai panāktu vienotu lēmumu.

(3) Finanšu un kapitāla tirgus komisija pieņem lēmumu par atļaujas piešķiršanu, ja ierosinātā nolīguma noteikumi atbilst finansiālā atbalsta nosacījumiem.

(4) Finanšu un kapitāla tirgus komisija un iesaistītās meitas sabiedrību uzraudzības iestādes, ņemot vērā nolīguma izpildes iespējamo ietekmi, tostarp fiskālās sekas, visās dalībvalstīs, kurās grupa darbojas, četru mēnešu laikā no dienas, kad Finanšu un kapitāla tirgus komisija ir saņēmusi pieteikumu, pieņem vienotu lēmumu, vai ierosinātā nolīguma nosacījumi atbilst finansiālā atbalsta nosacījumiem. Finanšu un kapitāla tirgus komisija nosūta pieņemto lēmumu pieteikuma iesniedzējam.

(5) Ja uzraudzības iestādes noteiktā termiņa laikā vienotu lēmumu nepieņem, lēmumu par atļauju ierosinātajam nolīgumam par grupas finansiālo atbalstu pieņem Finanšu un kapitāla tirgus komisija, ņemot vērā pārējo uzraudzības iestāžu viedokli, kas pausts vienota lēmuma pieņemšanai noteiktā termiņa laikā. Finanšu un kapitāla tirgus komisija paziņo lēmumu pieteikuma iesniedzējam un citām iesaistītajām uzraudzības iestādēm.

(6) Ja kāda no iesaistītajām uzraudzības iestādēm vienota lēmuma pieņemšanai noteiktā termiņa laikā ir vērsusies Eiropas Banku iestādēar lūgumu sniegt atbalstu kopīga lēmuma pieņemšanā saskaņā ar Regulas Nr. 1093/2010 19. pantu, Finanšu un kapitāla tirgus komisija atliek lēmuma pieņemšanu un pieņem lēmumu saskaņā ar Eiropas Banku iestādes lēmumu. Ja Eiropas Banku iestāde nepieņem lēmumu viena mēneša laikā, lēmumu pieņem Finanšu un kapitāla tirgus komisija.

(7) Finanšu un kapitāla tirgus komisija vienota lēmuma pieņemšanai noteiktā termiņa laikā var vērsties Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 31. panta c) punktu, lai saņemtu palīdzību vienota lēmuma pieņemšanā.

**26.pants.** (1) Finanšu un kapitāla tirgus komisija kā dalībvalsts mātes iestādes meitas sabiedrības uzraudzības iestāde piedalās vienota lēmuma par atļauju dalībvalsts mātes iestādes ierosinātajam nolīgumam par grupas finansiālo atbalstu pieņemšanā.

(2) Ja četru mēnešu laikā no dienas, kad dalībvalsts mātes iestādes uzraudzības iestāde ir saņēmusi pieteikumu atļaujas saņemšanai nolīgumam par grupas finansiālo atbalstu, nav pieņemts vienots lēmums, Finanšu un kapitāla tirgus komisijai ir saistošs dalībvalsts mātes iestādes uzraudzības iestādes lēmums, kas ir pieņemts saskaņā ar Eiropas Banku iestādes lēmumu, ja kāda no iesaistītajām uzraudzības iestādēm ir vērsusies Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 19. pantu un Eiropas Banku iestāde ir pieņēmusi lēmumu viena mēneša laikā.

(3) Finanšu un kapitāla tirgus komisija vienota lēmuma pieņemšanai noteiktā termiņa laikā var vērsties Eiropas Banku iestādē ar lūgumu sniegt atbalstu saskaņā ar Regulas Nr. 1093/2010 19. pantu vai 31. panta c) punktu, lai saņemtu palīdzību vienota lēmuma par atļaujas sniegšanu nolīgumam par grupas finansiālo atbalstu pieņemšanā.

**27.pants**. (1) Nolīgumu par grupas finansiālo atbalstu, kuru ir atļāvušas uzraudzības iestādes, iesniedz apstiprināšanai katras tās grupas sabiedrības akcionāriem, kura pieteikusies kļūt par nolīguma pusi. Šajā gadījumā nolīgums ir spēkā tikai attiecībā uz tām pusēm, kuru akcionāri nolīgumu ir apstiprinājuši.

(2) Nolīgums par grupas finansiālo atbalstu ir spēkā attiecībā uz kādu grupas sabiedrību vienīgi tad, ja minētās grupas sabiedrības akcionāri ir pilnvarojuši tās valdi vai padomi pieņemt lēmumu par to, ka šī grupas sabiedrība sniegs vai saņems finansiālu atbalstu saskaņā ar nolīguma un šā likuma nosacījumiem, un akcionāru apstiprinājums nav atsaukts.

(3) Katras sabiedrības, kas ir nolīguma puse, padome katru gadu ziņo akcionāriem par nolīguma izpildi un saistībā ar nolīgumu pieņemtu lēmumu īstenošanu.

**28.pants**. Finansiālo atbalstu saskaņā ar nolīgumu par grupas finansiālo atbalstu grupas sabiedrība var sniegt tikai tad, ja ir izpildīti visi turpmāk minētie nosacījumi:

1. sniegtais atbalsts būtiski novērsīs finansiālās grūtības grupas sabiedrībai, kas saņems šo atbalstu;
2. finansiālā atbalsta sniegšanas mērķis ir saglabāt vai atjaunot visas grupas vai jebkuras grupas sabiedrības finanšu stabilitāti, un atbalsta sniegšana ir atbalstu sniedzošās grupas sabiedrības interesēs;
3. finansiālais atbalsts piešķirts par atlīdzību;
4. pamatojoties uz finansiālo atbalstu sniedzošās grupas sabiedrības valdei vai padomei pieejamo informāciju brīdī, kad tiek pieņemts lēmums par finansiālā atbalsta sniegšanu, grupas sabiedrība, kas saņem atbalstu, samaksās atlīdzību par atbalstu un, ja atbalsts tiek sniegts aizdevuma veidā, atmaksās aizdevumu. Ja atbalsts tiek sniegts garantijas veidā vai jebkāda nodrošinājuma veidā, šo pašu nosacījumu piemēro saistībām, ko uzņemas saņēmējs, ja garantija vai nodrošinājums tiek izmantots;
5. finansiālā atbalsta sniegšana neapdraud tās grupas sabiedrību, kura sniedz atbalstu, likviditāti vai maksātspēju;
6. finansiālā atbalsta sniegšana neapdraud finanšu stabilitāti Latvijas Republikā vai citā dalībvalstī;
7. grupas sabiedrība, kas sniedz atbalstu, atbalsta sniegšanas brīdī izpilda tai noteiktās darbību regulējošās prasības, un finansiālā atbalsta sniegšana nav par iemeslu tam, lai attiecīgā grupas sabiedrība pārkāptu šīs prasības, ja vien to nav ļāvusi uzraudzības iestāde, kas ir atbildīga par atbalstu sniedzošās sabiedrības individuālu uzraudzību;
8. grupas sabiedrība, kas sniedz atbalstu, atbalsta sniegšanas brīdī izpilda prasības attiecībā uz lielajiem riska darījumiem, un finansiālā atbalsta sniegšana nav par iemeslu tam, lai attiecīgā grupas sabiedrība pārkāptu šīs prasības, ja vien to nav ļāvusi kompetentā iestāde, kas ir atbildīga par atbalstu sniedzošās sabiedrības individuālu uzraudzību;
9. finansiālā atbalsta sniegšana neapdraud atbalstu sniedzošās grupas sabiedrības noregulējamību.

**29.pants**. Lēmumu par grupas finansiālā atbalsta sniegšanu vai pieņemšanu saskaņā ar nolīgumu pieņem grupas sabiedrības, kas sniegs finansiālo atbalstu, valde. Šo lēmumu pamato un tajā norāda ierosinātā finansiālā atbalsta mērķi un to, ka tas atbilst finansiālā atbalsta sniegšanas nosacījumiem. Lēmumu par grupas finansiālā atbalsta pieņemšanu saskaņā ar nolīgumu pieņem grupas sabiedrības, kas saņems finansiālo atbalstu, valde.

**30.pants**. (1) Grupas sabiedrība, kura ir paredzējusi sniegt finansiālo atbalstu, pirms atbalsta sniegšanas saskaņā ar nolīgumu par grupas finansiālo atbalstu paziņo par to:

1) Finanšu un kapitāla tirgus komisijai;

2) konsolidētās uzraudzības institūcijai;

3) sabiedrības, kura saņems finansiālo atbalstu, uzraudzības iestādei;

4) Eiropas Banku iestādei.

(2) Paziņojumā ietver Latvijas Republikā reģistrētas grupas sabiedrības pieņemto lēmumu par grupas finansiālā atbalsta sniegšanu un detalizētu informāciju par ierosināto finansiālo atbalstu, tostarp nolīgumu par grupas finansiālo atbalstu.

(3) Finanšu un kapitāla tirgus komisija piecu darbdienu laikā no pilnīga paziņojuma saņemšanas dienas var piekrist finansiālā atbalsta sniegšanai vai to aizliegt, vai ierobežot, ja tā vērtē, ka nav izpildīti 19. pantā izklāstītie grupas finansiālā atbalsta nosacījumi.

(4) Finanšu un kapitāla tirgus komisija lēmumu apstiprināt, aizliegt vai ierobežot finansiālo atbalstu nekavējoties dara zināmu:

1) konsolidētās uzraudzības institūcijai;

2) sabiedrības, kura saņems finansiālo atbalstu, uzraudzības iestādei;

3) Eiropas Banku iestādei.

(5) Grupas sabiedrība, kura ir paredzējusi sniegt finansiālo atbalstu, savu lēmumu par finansiālā atbalsta sniegšanu nosūta:

1) Finanšu un kapitāla tirgus komisijai;

2) konsolidētās uzraudzības institūcijai;

3) sabiedrības, kura saņems finansiālo atbalstu, uzraudzības iestādei;

4) Eiropas Banku iestādei.

**31.pants**. (1) Ja Finanšu un kapitāla tirgus komisija ir konsolidētā uzraudzības institūcija vai ja finansiālo atbalstu saņemošā sabiedrība ir Latvijas Republikā reģistrēta grupas sabiedrība, kuras uzraudzību veic Finanšu un kapitāla tirgus komisija, citā dalībvalstī reģistrētas grupas sabiedrība, kura ir paredzējusi sniegt finansiālo atbalstu, paziņo Finanšu un kapitāla tirgus komisijai par nodomu sniegt finansiālo atbalstu, kā arī nosūta lēmumu par finansiālā atbalsta sniegšanu.

(2) Ja Finanšu un kapitāla tirgus komisija ir grupas sabiedrības, kura ir paredzējusi sniegt finansiālo atbalstu, konsolidētā uzraudzības institūcija, tā nekavējoties nosūta pārējiem uzraudzības kolēģijas un noregulējuma kolēģijas locekļiem no grupas sabiedrības, kura ir paredzējusi sniegt finansiālo atbalstu, uzraudzības iestādes saņemto lēmumu apstiprināt, aizliegt vai ierobežot finansiālo atbalstu, kā arī no grupas sabiedrības, kura paredzējusi sniegt finansiālo atbalstu, saņemto lēmumu par atbalsta sniegšanu.

(3) Ja Finanšu un kapitāla tirgus komisijai kā grupas sabiedrības, kas ir paredzējusi sniegt finansiālo atbalstu, konsolidētajai uzraudzības institūcijai, kas atbild par atbalstu saņemošo sabiedrību, ir iebildumi pret sabiedrības, kas ir paredzējusi sniegt finansiālo atbalstu, uzraudzības iestādes lēmumu aizliegt vai ierobežot finansiālo atbalstu, tā ir tiesīga divu dienu laikā iesniegt šo jautājumu izskatīšanai Eiropas Banku iestādei saskaņā ar Regulas  Nr. 1093/2010 31. pantu.

(4) Ja Finanšu un kapitāla tirgus komisija ir grupas sabiedrības, kam ir atteikts finansiālais atbalsts, uzraudzības iestāde un ja grupas darbības atjaunošanas plānā ir ietverta norāde par grupas iekšējo finansiālo atbalstu, Finanšu un kapitāla tirgus komisija ir tiesīga pieprasīt konsolidētās uzraudzības institūcijai atkārtoti novērtēt grupas darbības atjaunošanas plānu vai, ja darbības atjaunošanas plāns izstrādāts individuāli, prasīt Latvijas Republikā reģistrētajai iestādei iesniegt pārskatītu darbības atjaunošanas plānu.

**32.pants.** Latvijas Republikā reģistrēta grupas sabiedrība tās tīmekļa vietnē publicē informāciju par to, vai tā ir vai nav iesaistījusies nolīgumā par grupas finansiālo atbalstu, sniedzot nolīguma vispārējo nosacījumu aprakstu un nolīgumā iesaistījušos grupas sabiedrību nosaukumus, kā arī reizi gadā aktualizē publicēto informāciju.

**VI nodaļa**

**Agrīnās intervences pasākumi**

**33.pants.** (1) Ja iestāde pārkāpj vai paredzams, ka tuvākajā laikā varētu pārkāpt Kredītiestāžu likuma vai Finanšu instrumentu tirgus likuma, vai Finanšu un kapitāla tirgus komisijas normatīvo noteikumu prasības, un strauji pasliktinās iestādes finanšu stāvoklis, Finanšu un kapitāla tirgus komisijai papildus citos normatīvajos aktos tai noteiktajām tiesībām piemērot uzraudzības pasākumus ir tiesības, nosakot termiņu pasākuma izpildei, piemērot šādus agrīnās intervences pasākumus:

1) pieprasīt iestādei īstenot vienu vai vairākus darbības atjaunošanas plānā paredzētos pasākumus vai aktualizēt darbības atjaunošanas plānu, ja apstākļi, kas radīja agrīnās intervences nepieciešamību, atšķiras no sākotnējā darbības atjaunošanas plānā izklāstītajiem pieņēmumiem, un noteiktā termiņā īstenot vienu vai vairākus aktualizētajā plānā paredzētos pasākumus;

2) pieprasīt iestādei atbilstoši situācijai noteikt pasākumus jebkādu konstatēto problēmu atrisināšanai un sagatavot rīcības programmu minēto problēmu atrisināšanai un tās īstenošanas grafiku;

3) pieprasīt iestādes valdei sasaukt akcionāru sapulci vai tad, ja valde neizpilda šo prasību, pašai sasaukt akcionāru sapulci, abos gadījumos nosakot darba kārtību un prasot, lai akcionāri lemtu par konkrētu lēmumu pieņemšanu;

4) pieprasīt atcelt vai nomainīt vienu vai vairākus valdes, padomes vai augstākās vadības locekļus, ja minētās personas tiek uzskatītas par nepiemērotām savu uzdevumu veikšanai saskaņā ar normatīvajos aktos tām noteiktajām prasībām;

5) pieprasīt iestādei sagatavot plānu sarunām ar dažiem vai visiem tās kreditoriem par parāda pārstrukturēšanu saskaņā ar darbības atjaunošanas plānu;

6) pieprasīt veikt izmaiņas iestādes darbības stratēģijā;

7) pieprasīt veikt izmaiņas iestādes organizatoriskajā struktūrā;

8) iegūt visu iestādes noregulējuma plāna aktualizēšanai, iespējamā noregulējuma sagatavošanai un iestādes aktīvu un saistību vērtējumam nepieciešamo informāciju, tai skaitā arī veicot pārbaudes uz vietas, un pieprasīt iesniegt visu nepieciešamo informāciju.

(2) Finanšu un kapitāla tirgus komisijai ir tiesības pieprasīt iestādei sazināties ar iespējamiem pircējiem, lai sagatavotos iestādes noregulējumam, ievērojot konfidencialitātes noteikumus.

**34.pants.** Kredītiestāžu likuma VIII nodaļas regulējums par Finanšu un kapitāla tirgus komisijas tiesībām iecelt pilnvarniekus un to darbības kārtību ir attiecināms arī uz ieguldījumu brokeru sabiedrībām.

**35.pants.** (1) Pirms agrīnās intervences pasākumu piemērošanas vai pilnvarnieka iecelšanas Latvijas Republikā reģistrētā dalībvalsts mātes sabiedrībā Finanšu un kapitāla tirgus komisija informē Eiropas Banku iestādi, konsultējas ar citiem uzraugu kolēģijas dalībniekiem un pieņem lēmumu par agrīnās intervences pasākumu piemērošanu vai pilnvarnieka iecelšanu, par ko informē Eiropas Banku iestādi un uzraugu kolēģijas dalībniekus. Pieņemot minēto lēmumu, Finanšu un kapitāla tirgus komisija ņem vērā tā ietekmi uz grupas sabiedrībām citās dalībvalstīs.

(2) Ja Latvijas Republikā reģistrētas dalībvalsts mātes sabiedrības meitas sabiedrības uzraudzības iestāde informē Finanšu un kapitāla tirgus komisiju par nodomu piemērot agrīnās intervences pasākumus vai pilnvarnieka iecelšanu, Finanšu un kapitāla tirgus komisija triju dienu laikā sniedz novērtējumu par plānoto pasākumu ietekmi uz attiecīgo sabiedrību, grupu vai grupas sabiedrībām citās dalībvalstīs.

(3)Ja vairāk nekā vienai Latvijas Republikā reģistrētas dalībvalsts mātes sabiedrības vadītās grupas sabiedrības uzraudzības iestādei ir nodoms piemērot agrīnās intervences pasākumus vai iecelt pilnvarnieku, Finanšu un kapitāla tirgus komisija un pārējās iesaistītās uzraudzības iestādes apsver viena pilnvarnieka iecelšanu visām iesaistītajām sabiedrībām vai agrīnās intervences pasākumu piemērošanu vairākām iestādēm. Piecu dienu laikā pēc tam, kad Finanšu un kapitāla tirgus komisija ir informējusi Eiropas Banku iestādi un uzraugu kolēģijas dalībniekus, Finanšu un kapitāla tirgus komisija un iesaistītās uzraudzības iestādes pieņem vienotu lēmumu, par ko paziņo Latvijas Republikā reģistrētai dalībvalsts mātes sabiedrībai.

(4) Ja vienots lēmums nav pieņemts noteiktajā termiņā, Finanšu un kapitāla tirgus komisija var pieņemt lēmumu par agrīnās intervences pasākumu piemērošanu vai pilnvarnieka iecelšanu tās uzraudzībā esošajām iestādēm.

**36.pants.** (1) Finanšu un kapitāla tirgus komisija kā dalībvalsts mātes sabiedrības meitas sabiedrības uzraudzības iestāde uzraugu kolēģijā sniedz viedokli par citu grupas sabiedrību uzraudzības iestāžu plānoto uzraudzības pasākumu vai pilnvarnieka iecelšanu to uzraudzībā esošajās sabiedrībās.

(2) Pirms agrīnās intervences pasākumu vai pilnvarnieka iecelšanas citas dalībvalsts mātes sabiedrības Latvijas Republikā reģistrētai meitas sabiedrībai Finanšu un kapitāla tirgus komisija informē Eiropas Banku iestādi un konsultējas ar citiem uzraugu kolēģijas dalībniekiem.

(3) Pēc šā panta otrās daļas noteikumu izpildes Finanšu un kapitāla tirgus komisija triju dienu laikā saņem konsolidētās uzraudzības institūcijas novērtējumu par plānoto Finanšu un kapitāla tirgus komisijas pasākumu ietekmi uz attiecīgo sabiedrību, grupu vai grupas sabiedrībām citās dalībvalstīs un, ņemot to vērā, pieņem lēmumu par agrīnās intervences pasākumu piemērošanu vai pilnvarnieka iecelšanu, paziņojot to uzraugu kolēģijas dalībniekiem.

(4)Ja nodoms piemērot agrīnās intervences pasākumus vai iecelt pilnvarnieku Finanšu un kapitāla tirgus komisijai ir attiecībā uz tās uzraudzībā esošu dalībvalsts mātes sabiedrības vadītās grupas sabiedrību un vēl kādai šīs grupas uzraudzības iestādei attiecībā uz tās uzraudzībā esošu grupas sabiedrību, Finanšu un kapitāla tirgus komisija piedalās vienotā lēmuma pieņemšanā par viena pilnvarnieka iecelšanu visām iesaistītajām sabiedrībām vai agrīnās intervences pasākumu piemērošanu vairākām iestādēm.

(5) Ja piecu dienu laikā pēc tam, kad dalībvalsts mātes sabiedrības uzraudzības iestāde ir informējusi uzraugu kolēģijas dalībniekus, vienots lēmums nav pieņemts, Finanšu un kapitāla tirgus komisija ir tiesīga pieņemt lēmumu par agrīnās intervences pasākumu piemērošanu vai pilnvarnieka iecelšanu tās uzraudzībā esošajām iestādēm.

**37.pants.** (1) Pieņemot šā likuma 35. un 36. pantā minētos lēmumus, Finanšu un kapitāla tirgus komisija ņem vērā citu iesaistīto uzraudzības iestāžu viedokli, kā arī iespējamo ietekmi uz finanšu stabilitāti citās dalībvalstīs. Ja kāda no iesaistītajām uzraudzības iestādēm līdz Finanšu un kapitāla tirgus komisijas šā likuma 35. un 36. pantā minēto lēmumu pieņemšanai ir vērsusies Eiropas Banku iestādē ar lūgumu sniegt abalstu saskaņā ar Regulas Nr. 1093/2010 19. pantu, Finanšu un kapitāla tirgus komisija atliek lēmuma pieņemšanu saskaņā ar Eiropas Banku iestādes lēmumu. Ja Eiropas Banku iestāde nepieņem lēmumu triju dienu laikā, lēmumu pieņem Finanšu un kapitāla tirgus komisija.

(2) Finanšu un kapitāla tirgus komisija vienota lēmuma pieņemšanas termiņa laikā ir tiesīga vērsties pie Eiopas Banku iestādes ar lūgumu sniegt atbalstu vienota lēmuma pieņemšanā par darbības atjaunošanas plānā paredzētajiem pasākumiem, kapitāla un likviditātes palielināšanai nepieciešamajām darbībām, iestādes pašu līdzekļiem, piekļuvi ārkārtas gadījumiem paredzēto līdzekļu avotiem, parāda pārstrukturēšanas plānā paredzētajām darbībām, izmaiņām iestādes darbības stratēģijā, kā arī saskaņā ar Regulas Nr. 1093/2010 31. panta c) punktu.

**VII nodaļa**

**Noregulējuma darbības**

**38.pants.** (1) Piemērojot noregulējuma instrumentus attiecībā uz noregulējamo iestādi, Finanšu un kapitāla tirgus komisija izvēlas tos instrumentus, kuru izmantošana vislabāk sasniedz šādus noregulējuma mērķus:

1) garantēt būtisko funkciju nepārtrauktību;

2) izvairīties no būtiskas negatīvas ietekmes uz finanšu tirgus stabilitāti un uzturēt tirgus disciplīnu;

3) aizsargāt publiskā sektora līdzekļus, samazinot paļaušanos uz ārkārtas finansiālo atbalstu no publiskā sektora līdzekļiem;

4) aizsargāt noguldītāju intereses;

5) aizsargāt klientu finanšu līdzekļus un klientu aktīvus.

(2) Finanšu un kapitāla tirgus komisija iespēju robežās rīkojas, lai samazinātu noregulējuma izmaksas un nesamazinātu aktīvu vērtību, ja vien tas nav nepieciešams noregulējuma mērķu sasniegšanai.

(3) Visi noregulējuma mērķi ir vienlīdz nozīmīgi un sasniedzami atbilstoši noregulējuma faktiskajiem apstākļiem.

**39.pants.** (1) Finanšu un kapitāla tirgus komisija veic noregulējuma darbību tikai tad, ja ir izpildīti visi noregulējuma nosacījumi:

1) Finanšu un kapitāla tirgus komisija konstatē, iestādei ir finanšu grūtības vai iespējams, tā nonāks finanšu grūtībās ;

2) nepastāv pamatota iespēja, ka alternatīvi privātā sektora pasākumi, kas īstenoti attiecībā uz iestādi, uzraudzības pasākumi, ko var veikt Finanšu un kapitāla tirgus komisija, un kapitāla instrumentu norakstīšana vai konvertācija saprātīgā termiņā novērsīs iestādes maksātnespēju;

3) noregulējuma darbība ir nepieciešama sabiedrības interesēs, lai sasniegtu vienu vai vairākus noregulējuma mērķus, un ir samērīga ar šiem mērķiem, kā arī, veicot iestādes likvidāciju, šie noregulējuma mērķi netiktu sasniegti tādā pašā apjomā.

(2) Iepriekšēja agrīnās intervences pasākuma pieņemšana nav uzskatāma par pamatu noregulējuma darbības veikšanai.

(3) Iestāde ir vai, iespējams, būs maksātnespējīga, ja tā atbilst vienam vai vairākiem nosacījumiem:

1) iestāde pārkāpj vai paredzams, ka iestāde tuvākajā laikā varētu pārkāpt tās darbību regulējošo normatīvo aktu prasības un Finanšu un kapitāla tirgus komisijai būtu pamats pieņemt lēmumu par licences anulēšanu iestādes darbībai, tai skaitā, ja iestādei ir vai var būt zaudējumi, kuru kompensācija būtiski samazinās iestādes pašu kapitālu;

2) iestādes aktīvi ir mazāki par tās saistībām vai pastāv objektīvi fakti, uz kuru pamata var konstatēt, ka iestādes aktīvi tuvākajā laikā var būt mazāki par tās saistībām;

3) iestāde nespēj segt tās saistības noteiktajā termiņā vai pastāv objektīvi fakti, uz kuru pamata var konstatēt, ka iestāde tuvākajā laikā nespēs segt tās saistības noteiktajā termiņā;

4) iestādei ir nepieciešams ārkārtas finansiālais atbalsts no publiskā sektora līdzekļiem.

(4) Par ārkārtas finansiālo atbalstu no publiskā sektora līdzekļiem šā panta trešās daļas izpratnē nav uzskatāms ārkārtas finansiālais atbalsts no publiskā sektora līdzekļiem, kas sniegts, lai novērstu būtiskus draudus dalībvalsts tautsaimniecībai un saglabātu finanšu stabilitāti, vienā no šādām formām:

1) kā valsts garantija likviditātes mehānismiem, ko nodrošina Latvijas Banka saskaņā ar saviem nosacījumiem;

2) valsts garantija no jauna emitētām saistībām;

1. pašu kapitāla palielināšana;

4) kapitāla instrumentu pirkšana par cenām un ar noteikumiem, kas iestādei nepiešķir priekšrocības. Kapitāla instrumentu pirkšanu ierobežo līdz apmēram, kas nepieciešams, lai novērstu kapitāla deficītu, kas konstatēts Latvijas, Eiropas Savienības vai vienotā uzraudzības mehānisma stresa testos, aktīvu kvalitātes pārbaudēs vai līdzvērtīgās Eiropas Centrālās bankas, Eiropas Banku iestādes vai valstu iestāžu veiktās procedūrās, attiecīgā gadījumā ar uzraudzības iestādes apstiprinājumu.

(5) Šā panta ceturtajā daļā minētajos izņēmumu gadījumos valsts atbalstu piešķir tikai maksātspējīgām iestādēm, tam nepieciešams galīgais apstiprinājums saskaņā ar valsts atbalsta noteikumiem, un tam ir piesardzības un pagaidu raksturs, kā arī valsts atbalsts ir samērīgs, lai novērstu nopietnu traucējumu sekas, un netiek izmantots, lai kompensētu zaudējumus, kas iestādei radušies vai varētu rasties tuvākajā laikā.

**40.pants.** (1) Finanšu un kapitāla tirgus komisija var veikt noregulējuma darbību attiecībā uz finanšu iestādi, kas minēta šā likuma 2. panta pirmās daļas 2. punktā, ja attiecībā gan uz šo finanšu iestādi, gan uz mātes sabiedrību, uz ko attiecas konsolidētā uzraudzība, ir izpildīti šā likuma 39. panta pirmās daļas nosacījumi.

(2) Finanšu un kapitāla tirgus komisija var veikt noregulējuma darbību attiecībā uz sabiedrību, kas minēta šā likuma 2. panta pirmās daļas 3. un 4. punktā, ja noregulējuma darbības veikšanas nosacījumi ir izpildīti gan attiecībā uz šā likuma 2. panta pirmās daļas 3. un 4. punktā minēto sabiedrību, gan attiecībā uz vienu vai vairākām meitas sabiedrībām, kas ir iestādes, vai tad, ja meitas sabiedrība veic darbību ārvalstī un ārvalsts uzraudzības iestāde ir konstatējusi, ka tai ir piemērojams noregulējums saskaņā ar ārvalsts normatīvajiem aktiem.

(3) Ja jauktas darbības pārvaldītājsabiedrības meitas sabiedrība tieši vai netieši pieder starpniecības finanšu pārvaldītājsabiedrībai, grupas noregulējumu veic attiecībā uz starpniecības finanšu pārvaldītājsabiedrību, nevis attiecībā uz jauktas darbības pārvaldītājsabiedrību.

(4) Ja šā likuma 2. panta pirmās daļas 3. un 4. punktā minētā sabiedrība neatbilst noregulējuma darbības veikšanas nosacījumiem, Finanšu un kapitāla tirgus komisija ir tiesīga veikt noregulējuma darbību attiecībā uz minēto sabiedrību, ja viena vai vairākas meitas sabiedrības, kas ir iestādes, atbilst noregulējuma darbības veikšanas nosacījumiem un to aktīvi un saistības ir tādas, ka šo meitas sabiedrību maksātnespēja apdraud iestādi vai grupu kopumā. Izvērtējot, vai attiecībā uz vienu vai vairākām meitas sabiedrībām, kas ir iestādes, ir izpildīti noregulējuma darbības veikšanas nosacījumi, iestādes noregulējuma iestāde un Finanšu un kapitāla tirgus komisija kā šā likuma 2. panta pirmās daļas 2., 3. un 4. punktā minētās sabiedrības noregulējuma iestāde var kopīgi vienoties neņemt vērā grupas iekšienē īstenotu kapitāla vai zaudējumu pārnešanu, tostarp norakstīšanas vai konvertācijas pilnvaru īstenošanu.

**41.pants.** (1)Piemērojot noregulējuma instrumentus un īstenojot noregulējuma tiesības, Finanšu un kapitāla tirgus komisija ņem vērā šādus principus:

1) zaudējumus pirmie sedz noregulējamās iestādes akcionāri;

2) pēc akcionāriem zaudējumus sedz noregulējamās iestādes kreditori;

3) tiek iecelta jauna noregulējamās iestādes valde, padome un augstākā vadība, izņemot gadījumus, ja to pilnīga vai daļēja saglabāšana ir nepieciešama noregulējuma mērķu sasniegšanai;

1. noregulējamās iestādes valde, padome un augstākā vadība sniedz nepieciešamo palīdzību noregulējuma mērķu sasniegšanai;
2. vienas un tās pašas kārtas kreditoriem piemēro vienlīdzīgu attieksmi;

6) kreditori necieš lielākus zaudējumus nekā tos, kas viņam būtu radušies, ja iestāde vai šā likuma 2. panta pirmās daļas 3. un 4. punktā minētā sabiedrība būtu likvidēta saskaņā ar šajā likumā minētajiem aizsardzības pasākumiem;

7) segtie noguldījumi ir pilnībā aizsargāti;

8) noregulējuma darbība tiek veikta saskaņā ar šajā likumā noteikto.

(2) Ja iestāde ir grupas sabiedrība, Finanšu un kapitāla tirgus komisija piemēro noregulējuma instrumentus un īsteno noregulējuma tiesības tā, lai samazinātu ietekmi uz citām grupas sabiedrībām un uz grupu kopumā un līdz minimumam samazinātu nelabvēlīgo ietekmi uz finanšu stabilitāti dalībvalstīs, jo īpaši tajās, kurās grupa darbojas.

(3) Piemērojot noregulējuma instrumentus un īstenojot noregulējuma tiesības, noregulējuma iestāde attiecīgā gadījumā informē darbinieku pārstāvjus un apspriežas ar tiem.

**42.pants.** (1) Finanšu un kapitāla tirgus komisija, atceļot noregulējamās iestādes valdi un padomi, var iecelt īpašu vadītāju, kura pienākums ir veikt visus nepieciešamos pasākumus, ieskaitot kapitāla palielināšanu, iestādes akcionāru struktūras izmaiņas vai iestādes pārņemšanu finansiāli un organizatoriski stabilu iestāžu kontrolē, lai veicinātu noregulējuma mērķu sasniegšanu un īstenotu noregulējuma darbības saskaņā ar Finanšu un kapitāla tirgus komisijas lēmumu.

(2) Īpašajam vadītājam ir piemērojamas Kredītiestāžu likumā noteiktās prasības, kam jāatbilst Finanšu un kapitāla tirgus komisijas ieceltajam pilnvarniekam.

(3) Finanšu un kapitāla tirgus komisija informāciju par īpašā vadītāja iecelšanu publicē tās tīmekļa vietnē.

(4) Īpašajam vadītājam ir visas akcionāru, valdes un padomes, un iestādes augstākās vadības pilnvaras, kuras īpašais vadītājs īsteno Finanšu un kapitāla tirgus komisijas kontrolē. Īpašajam vadītājam nav saistoši statūtos vai normatīvajos aktos paredzētie valdes, padomes vai augstākās vadības pienākumi, ciktāl tie ir pretrunā ar īpašā vadītāja pienākumu veikšanu.

(5) Īpašais vadītājs savu pilnvaru sākumā un beigās, kā arī pēc Finanšu un kapitāla tirgus komisijas pieprasījuma sagatavo ziņojumus par noregulējamās iestādes ekonomisko un finansiālo situāciju un par darbībām, kuras tas ir īstenojis, pildot savus pienākumus.

(6) Īpašo vadītāju ieceļ uz laikposmu, kas nepārsniedz vienu gadu. Izņēmuma kārtā šo termiņu var pagarināt, ja Finanšu un kapitāla tirgus komisija uzskata, ka joprojām pastāv nosacījumi īpašā vadītāja iecelšanai.

(7) Ja līdz ar Finanšu un kapitāla tirgus komisiju nodoms iecelt īpašo vadītāju grupas sastāvā esošai sabiedrībai ir arī citas dalībvalsts noregulējuma iestādei, Finanšu un kapitāla tirgus komisija un attiecīgā noregulējuma iestāde apsver nepieciešamību iecelt vienu un to pašu īpašo vadītāju visām attiecīgajām sabiedrībām.

**VIII nodaļa**

**Vērtējums**

**43.pants.** (1)  Pirms noregulējuma instrumentu piemērošanas vai attiecīgo kapitāla instrumentu norakstīšanas vai konvertācijas pilnvaru īstenošanas no publiskā sektora iestādēm, Finanšu un kapitāla tirgus komisijas, kā arī no iestādes un šā likuma 2. panta pirmās daļas 2., 3. un 4. punktā minētajās sabiedrības neatkarīga persona sagatavo patiesu un objektīvu iestādes un šā likuma 2. panta pirmās daļas 2., 3. un 4. punktā minētās sabiedrības aktīvu un saistību vērtējumu. Vērtējumu uzskata par galīgu, ja ir izpildītas visas šajā nodaļā noteiktās prasības.

(2)   Ja neatkarīgas personas vērtējumu atbilstoši šā panta pirmajai daļai nav iespējams sagatavot, iestādes un šā likuma 2. panta pirmās daļas 2., 3. un 4. punktā minētās sabiedrības aktīvu un saistību provizorisku vērtējumu var veikt Finanšu un kapitāla tirgus komisija.

(3) Vērtēšanas mērķis ir novērtēt iestādes un šā likuma 2. panta pirmās daļas 2., 3. un 4. punktā minētās sabiedrības aktīvu un saistību vērtību.

(4)   Lai sasniegtu vērtēšanas mērķi, ir nepieciešams veikt šādas darbības:

|  |  |
| --- | --- |
| 1) |  iegūt informāciju, lai konstatētu, vai ir izpildīti noregulējuma nosacījumi vai kapitāla instrumentu norakstīšanas vai konvertācijas nosacījumi; |

|  |  |
| --- | --- |
| 2)  |  iegūt informāciju, lai pieņemtu lēmumu par atbilstoša noregulējuma instrumenta piemērošanu; |

|  |  |
| --- | --- |
| 3)  |  norakstot vai konvertējot attiecīgos kapitāla instrumentus, iegūt informāciju, lai pieņemtu lēmumu par akciju vai citu īpašumtiesību instrumentu anulēšanas vai struktūras izmaiņu apmēru un par attiecīgo kapitāla instrumentu norakstīšanas vai konvertācijas apmēru; |

|  |  |
| --- | --- |
| 4) |  piemērojot iekšējās rekapitalizācijas instrumentus, iegūt informāciju, lai pieņemtu lēmumu par atbilstošu saistību norakstīšanas vai konvertācijas apmēru; |

|  |  |
| --- | --- |
| 5) |  piemērojot pagaidu iestādes instrumentus vai aktīvu nodalīšanas instrumentus, iegūt informāciju, lai pieņemtu lēmumu par pārvedamiem aktīviem, tiesībām, saistībām vai akcijām, vai citiem īpašumtiesību instrumentiem un lēmumu par atlīdzības apmēru, kuru paredzēts izmaksāt noregulējamajai iestādei, vai attiecīgā gadījumā akciju vai citu īpašumtiesību instrumentu īpašniekiem; |

|  |  |
| --- | --- |
| 6) |  piemērojot uzņēmuma pārdošanas instrumentus, iegūt informāciju, lai pieņemtu lēmumu par pārvedamiem aktīviem, tiesībām, saistībām vai akcijām, vai citiem īpašumtiesību instrumentiem; |

|  |  |
| --- | --- |
| 7) |  nodrošināt, lai brīdī, kad tiek piemēroti noregulējuma instrumenti vai īstenotas tiesības norakstīt vai konvertēt attiecīgos kapitāla instrumentus, tiktu pilnībā atzīti visi iestādes un šā likuma 2. panta pirmās daļas 2., 3. un 4. punktā minētās sabiedrības aktīvu vērtības zaudējumi. |

**44.pants.**   (1) Vērtējums katrā attiecīgajā gadījumā pamatojas uz piesardzīgiem pieņēmumiem, tostarp attiecībā uz saistību neizpildes risku un zaudējumu apmēru. Vērtējumā netiek iekļauts pieņēmums, ka iestādei un šā likuma 2. panta pirmās daļas 2., 3. un 4. punktā minētajai sabiedrībai nākotnē varētu tikt sniegts ārkārtas finansiālais atbalsts no publiskā sektora līdzekļiem vai centrālas bankas ārkārtas likviditātes atbalsts vai likvidātes atbalsts ar nestandarta nosacījumiem par nodrošinājumu, termiņu un procentu likmi, sākot no brīža, kad tiek piemērots noregulējuma instruments vai īstenotas tiesības norakstīt vai konvertēt attiecīgos kapitāla instrumentus.

(2) Vērtējumā ņem vērā, ka gadījumā, ja tiek piemērots jebkāds noregulējuma instruments:

|  |  |
| --- | --- |
| 1) |  Finanšu un kapitāla tirgus komisija un noregulējuma fonds var no noregulējamās iestādes saņemt atlīdzinājumu par visiem saprātīgi radušajiem izdevumiem saskaņā ar šā likuma 46. panta piektajā daļā minēto; |

|  |  |
| --- | --- |
| 2) |  noregulējuma fonds var iekasēt procentu maksājumus vai maksu par aizdevumiem vai garantijām, kas sniegti attiecīgajai iestādei, kurai tiek piemērots noregulējums. |

(3)   Vērtējumu papildina ar šādu informāciju, kas reģistrēta iestādes un šā likuma 2. panta pirmās daļas 2., 3. un 4. punktā minētās sabiedrības grāmatvedības uzskaitē un attaisnojuma dokumentos:

|  |  |
| --- | --- |
| 1) |  atjaunināto bilanci un pārskatu par iestādes un šā likuma 2. panta pirmās daļas 2., 3. un 4. punktā minētās sabiedrības finansiālo stāvokli; |

|  |  |
| --- | --- |
| 2) |  aktīvu struktūras analīzi un aktīvu uzskaites vērtības aplēsi; |

|  |  |
| --- | --- |
| 3) |  sarakstu ar nenokārtotajām bilances un ārpusbilances saistībām, kas atspoguļotas iestādes un šā likuma 2. panta pirmās daļas 2., 3. un 4. punktā minētās sabiedrības grāmatvedības uzskaitē un attaisnojuma dokumentos, ar norādi uz attiecīgajiem kredītiem un prioritātes līmeņiem saskaņā ar piemērojamajiem maksātnespēju regulējošajiem normatīvajiem aktiem. |

(4)   Attiecīgā gadījumā, lai gūtu informāciju šā likuma 43. panta trešās daļas 5. un 6. punktā minēto lēmumu pieņemšanas vajadzībām, šā panta trešās daļas 2. punktā minēto informāciju var papildināt ar iestādes un šā likuma 2. panta pirmās daļas 2., 3. un 4. punktā minētās sabiedrības aktīvu un saistību struktūras analīzi un to vērtības aplēsi, pamatojoties uz tirgus vērtību.

(5)   Vērtējumā norāda kreditoru sadalījumu kārtās atbilstoši viņu prioritātes līmenim saskaņā ar maksātnespēju regulējošajiem normatīvajiem aktiem un novērtē, kādu attieksmi katra akcionāru un kreditoru kategorija varētu saņemt, ja attiecībā uz iestādi un šā likuma 2. panta pirmās daļas 2., 3. un 4. punktā minēto sabiedrību tiktu sākts maksātnespējas process. Minētais novērtējums neskar vērtējumu, kuru sagatavo saskaņā ar šā likuma 95. pantu.

**45.pants** (1)   Ja situācijas steidzamības dēļ vai nu nav iespējams izpildīt šā likuma 44. panta prasības, vai piemēro šā likuma 43. panta otro daļu, sagatavo provizorisku vērtējumu. Provizoriskajā vērtējumā iekļauj rezervi papildu zaudējumiem, to atbilstoši pamatojot.

(2)   Vērtējumu, kas neatbilst visām šajā nodaļā minētajām prasībām, uzskata par provizorisku vērtējumu līdz brīdim, kamēr neatkarīga persona ir sagatavojusi galīgo novērtējumu, kas pilnībā atbilst visām šajā nodaļā noteiktajām prasībām. Galīgo vērtējumu var veikt atsevišķi no šā likuma 95. pantā minētā vērtējuma vai vienlaikus ar to, un abus vērtējumus var veikt viena un tā pati neatkarīgā persona, taču tie ir uzskatāmi par diviem atsevišķiem vērtējumiem.

(3) Galīgā vērtējuma sagatavošanas mērķi ir:

|  |  |
| --- | --- |
| 1) |  nodrošināt, ka iestādes un šā likuma 2. panta pirmās daļas 2., 3. un 4. punktā minētās sabiedrības grāmatvedības dokumentos tiek pilnībā atzīti visi noregulējamās iestādes aktīvu vērtības zaudējumi; |

|  |  |
| --- | --- |
| 2) |  iegūt informāciju lēmuma pieņemšanas vajadzībām par kreditoru prasījumu atjaunošanu vai par izmaksātās atlīdzības vērtības palielināšanu saskaņā ar šā panta ceturto daļu. |

(4)   Ja galīgajā vērtējumā tiek konstatēts, ka iestādes un šā likuma 2. panta pirmās daļas 2., 3. un 4. punktā minētās sabiedrības neto aktīvu vērtības aplēse ir augstāka nekā iestādes un šā likuma 2. panta pirmās daļas 2., 3. un 4. punktā minētās sabiedrības neto aktīvu vērtības aplēse provizoriskajā vērtējumā, Finanšu un kapitāla tirgus komisija ir tiesīga:

|  |  |
| --- | --- |
| 1) |  īstenot tās tiesības palielināt saskaņā ar iekšējās rekapitalizācijas instrumentu norakstīto kreditoru prasību vai attiecīgo kapitāla instrumentu īpašnieku prasījumu vērtību; |

|  |  |
| --- | --- |
| 2) |  dot norādījumus pagaidu iestādei vai aktīvu pārvaldības struktūrai veikt turpmākus atlīdzības maksājumus noregulējamajai iestādei par aktīviem, tiesībām un saistībām vai attiecīgā gadījumā akciju vai citu īpašumtiesību instrumentu īpašniekiem par akcijām vai īpašumtiesību instrumentiem. |

(5)    Provizoriskais vērtējums var būt par pamatu, lai Finanšu un kapitāla tirgus komisija piemērotu noregulējuma instrumentus, pārņemtu kontroli pār par maksātnespējīgu kļūstošu noregulējamo iestādi vai īstenotu tiesības norakstīt vai konvertēt attiecīgos kapitāla instrumentus.

(6)   Vērtējums ir neatņemama sastāvdaļa lēmumam piemērot noregulējuma instrumentu vai īstenot noregulējuma tiesības vai lēmumam īstenot attiecīgo kapitāla instrumentu norakstīšanas vai konvertēšanas tiesības. Uz vērtējumu neattiecas atsevišķas pārsūdzības tiesības tiesā, bet to var pārsūdzēt kopā ar administratīvo aktu saskaņā ar šā likuma 106. pantu.

**IX nodaļa**

**Noregulējuma instrumenti**

1. **pants.** (1) Finanšu un kapitāla tirgus komisijai ir tiesības iestādēm un šā likuma 2. panta pirmās daļas 3. un 4. punktā minētajām sabiedrībām, kas atbilst noregulējuma piemērošanas nosacījumiem, piemērot vienu vai vairākus šādus noregulējuma instrumentus:

1) uzņēmuma pārdošanas instrumentu;

2) pagaidu iestādes instrumentu;

3) aktīvu nodalīšanas instrumentu;

4) iekšējās rekapitalizācijas instrumentu.

(2) Ja Finanšu un kapitāla tirgus komisija pieņem lēmumu iestādei vai šā likuma 2. panta pirmās daļas 3. un 4. punktā minētajai sabiedrībai piemērot noregulējuma instrumentu un šā noregulējuma darbība radītu zaudējumus kreditoriem vai tās rezultātā tiktu konvertētas kreditoru prasības, Finanšu un kapitāla tirgus komisija pirms noregulējuma instrumenta piemērošanas vai vienlaikus ar tā piemērošanu pieņem lēmumu norakstīt vai konvertēt kapitāla instrumentus.

(3) Aktīvu nodalīšanas instrumentu var piemērot tikai kopā ar kādu citu noregulējuma instrumentu.

(4) Ja uzņēmuma pārdošanas instrumentu vai pagaidu iestādes instrumentu izmanto, lai nodalītu daļu no noregulējamās iestādes aktīviem, tiesībām vai saistībām, atlikušajai sabiedrībai, kuras aktīvi, tiesības vai saistības ir nodalīti, saprātīgā termiņā, ievērojot noregulējuma mērķus, piemēro parasto likvidācijas kārtību.

(5) Finanšu un kapitāla tirgus komisija un noregulējuma darbību finansēšanas fonds ir tiesīgi saņemt atlīdzinājumu par izdevumiem saistībā ar noregulējuma instrumentu izmantošanu vienā vai vairākos šādos veidos:

1. kā atskaitījumu no atlīdzinājuma, ko saņēmusi noregulējamā iestāde vai tās akcionāri, vai citu īpašuma tiesību instrumentu turētāji;
2. prioritāra kreditora statusā – no noregulējamās iestādes;
3. prioritāra kreditora statusā – no ieņēmumiem, kas gūti, izbeidzot pagaidu iestādes vai aktīvu pārvaldības struktūras darbību.

(6) Uz noregulējamās iestādes aktīvu, tiesību vai saistību nodalīšanu citai sabiedrībai, piemērojot noregulējuma instrumentu, nav attiecināmas normatīvajos aktos noteiktās kreditoru tiesības apstrīdēt maksātnespējas procesa ietvaros pieņemtos lēmumus.

(7) Iestājoties sistēmiskai krīzei, Finanšu un kapitāla tirgus komisija var izmantot šajā likumā noteiktos valdības stabilizācijas instrumentus, ja ir izpildīti šādi nosacījumi:

1) akcionāri vai citu īpašuma tiesību instrumentu turētāji, attiecīgo kapitāla instrumentu un citu atbilstīgo saistību turētāji, izmantojot norakstīšanu, konvertēšanu vai citu metodi, ir piedalījušies zaudējumu segšanā un rekapitalizācijā ne mazāk kā 8% apmērā no noregulējamās iestādes kopējām saistībām, tostarp pašu kapitāla, kuru apmērs noteikts noregulējuma darbības laikā saskaņā ar 30. pantā paredzēto vērtējumu;

2) ir saņemts apstiprinājums saskaņā ar valsts atbalsta noteikumiem.

**X nodaļa**

**Uzņēmuma pārdošanas noregulējuma instruments**

1. **pants.** (1) Finanšu un kapitāla tirgus komisija var nodot pircējam, kurš nav pagaidu iestāde, noregulējamās iestādes akcijas, citus īpašuma tiesību instrumentus, aktīvus, tiesības vai saistības (turpmāk – uzņēmuma pārdošanas instruments) bez akcionāru vai citu īpašuma tiesību instrumentu turētāju piekrišanas un neievērojot citas normatīvajos aktos noteiktās prasības īpašuma tiesību vai aktīvu, tiesību vai saistību nodošanas kārtībai.

(2) Uzņēmuma pārdošanas instrumentu piemēro saskaņā ar komerciālajiem nosacījumiem un pēc iespējas atbilstoši vērtējumam, ņemot vērā faktiskos apstākļus, kā arī saskaņā ar valsts atbalsta noteikumiem.

(3) Pircēja veiktā samaksa par uzņēmuma pārdošanu pienākas:

1. akcionāriem vai citu īpašuma tiesību instrumentu īpašniekiem, ja uzņēmums ir pārdots, nododot pircējam noregulējamās iestādes akcijas vai citus īpašuma tiesību instrumentus no minēto daļu vai akciju turētājiem;
2. noregulējamajai iestādei, ja uzņēmuma pārdošana ir veikta, pārvedot ieguvējam noregulējamās iestādes aktīvus vai saistības.

(4) Piemērojot uzņēmuma pārdošanas instrumentu, Finanšu un kapitāla tirgus komisija ar pircēja piekrišanu var nodot noregulējamās iestādes sākotnējiem akcionāriem vai citu īpašuma tiesību instrumentu turētājiem, un sākotnējiem akcionāriem vai citu īpašuma tiesību instrumentu turētājiem ir pienākums pieņemt atpakaļ visus šādus aktīvus, tiesības vai saistības, akcijas vai citus īpašuma tiesību instrumentus.

(5) Ja, piemērojot uzņēmuma pārdošanas instrumentu, pircējs nav ieguvis atļauju būtiskas līdzdalības iegūšanai:

1) šādai akciju vai citu īpašuma tiesību instrumentu pārejai par labu pircējam ir tūlītējs juridiskais spēks;

2) novērtējuma perioda vai noteiktā pārdošanas perioda laikā tiek apturētas pircēja balsstiesības attiecībā uz šādām akcijām vai citiem īpašuma tiesību instrumentiem, un tās var izmantot tikai Finanšu un kapitāla tirgus komisija, kurai nav pienākuma šādas balsstiesības izmantot un kura nav atbildīga par to, ka ir izmantojusi vai atturējusies izmantot šādas balsstiesības;

3) novērtējuma perioda vai noteiktā pārdošanas perioda laikā šādai akciju vai citu īpašuma tiesību instrumentu pārejai nepiemēro sankcijas par būtiskas līdzdalības iegādes vai atsavināšanas prasību pārkāpumiem;

4) ja Finanšu un kapitāla tirgus komisija izsniedz pircējam atļauju būtiskas līdzdalības iegūšanai, pircējs iegūst balsstiesības attiecībā uz tā īpašumā esošajām noregulējamās iestādes akcijām, citiem īpašuma tiesību instrumentiem, aktīviem, tiesībām vai saistībām no brīža, kad tas ir saņēmis apstiprinājumu par atļauju iegūt būtisku līdzdalību noregulējamajā iestādē;

5) ja Finanšu un kapitāla tirgus komisija aizliedz pircējam iegūt būtisku līdzdalību, Finanšu un kapitāla tirgus komisija var noteiktā periodā uzdot pircējam pienākumu atsavināt tam piederošās noregulējamās iestādes akcijas vai citus īpašuma tiesību instrumentus un, ja pircējs tos neatsavina, piemērot sankcijas par būtiskas līdzdalības iegūšanas prasību pārkāpumiem;

6) ja pircējs noregulējuma iestādes noteiktā pārdošanas perioda laikā nav atsavinājis šādas akcijas vai citus īpašuma tiesību instrumentus, Finanšu un kapitāla tirgus komisija ir tiesīga pircējam piemērot sankcijas un citus pasākumus par Kredītiestāžu likumā un Finanšu instrumentu tirgus likumā paredzēto būtiskas līdzdalības iegādes vai atsavināšanas prasību pārkāpumiem.

(6) Pircējs var turpināt izmantot noregulējamās iestādes tiesības sniegt finanšu pakalpojumus citā dalībvalstī un dalības tiesības, kā arī piekļuvi noregulējamās iestādes maksājumu sistēmām, regulētiem tirgus organizētājiem, ieguldītāju kompensācijas sistēmām un noguldījumu garantiju sistēmām, ja pircējs atbilst dalības un līdzdalības kritērijiem šādās sistēmās. Ja pircējs neatbilst dalības vai līdzdalības kritērijiem attiecīgajā maksājumu, tīrvērtes vai norēķinu sistēmā, regulētā tirgus organizētājā, ieguldītāju kompensācijas sistēmā vai noguldījumu garantiju sistēmā, Finanšu un kapitāla tirgus komisija ir tiesīga noteikt periodu, kas nepārsniedz 24 mēnešus, kurā pircējs var izmantot noregulējamās iestādes tiesības dalībai un piekļuvei minētajās sistēmās un kuru Finanšu un kapitāla tirgus komisija pēc pircēja pieprasījuma var pagarināt. Piekļuve minētajām sistēmām netiek liegta, pamatojoties uz to, ka pircējam nav kredītreitingu aģentūras reitinga vai nav nepieciešamā reitinga līmeņa.

(7) Noregulējamās iestādes akcionāriem, citu īpašuma tiesību instrumentu turētājiem vai kreditoriem un citām trešajām personām, kuru aktīvi, tiesības vai saistības nav nodoti, nav nekādu tiesību uz nodotajiem aktīviem, tiesībām vai saistībām, vai ar tiem saistītām tiesībām.

1. **pants.** (1) Piemērojot uzņēmuma pārdošanas instrumentu, Finanšu un kapitāla tirgus komisija nodrošina, ka akciju, citu īpašuma tiesību instrumentu, aktīvu, tiesību vai saistību nodošana ir iespējami pārredzama, nerada maldinošu priekšstatu, tajā nav interešu konfliktu vai netaisnīgas priekšrocības iespējamam pircējam, nepiemēro nepamatoti labvēlīgu vai diskriminējošu attieksmi pret iespējamiem pircējiem, ņem vērā faktiskos apstākļus, nepieciešamību ātri veikt noregulējumu un nepieciešamību saglabāt finanšu stabilitāti. Uzņēmuma pārdošanas mērķis ir panākt lielāku pārdošanas cenu attiecīgajām akcijām vai citiem īpašuma tiesību instrumentiem, aktīviem, tiesībām vai saistībām.

(2) Ar noregulējamās iestādes pārdošanas darījumu saistītās informācijas nodošanu atklātībā, kas citos apstākļos būtu jānodrošina atbilstoši ES Regulas Nr. 596/2014 17. panta 1. punktam, var atlikt saskaņā ar minētās regulas 17. panta 5. punktu.

(3) Finanšu un kapitāla tirgus komisija var piemērot uzņēmuma pārdošanas instrumentu, neievērojot šā panta pirmajā daļā noteiktās prasības, ja tā konstatē, ka šo prasību ievērošana varētu apdraudēt viena vai vairāku noregulējuma mērķu sasniegšanu, un, jo īpaši, ja tā uzskata, ka noregulējamās iestādes maksātnespēja vai iespējamā maksātnespēja rada vai palielina būtiskus draudus finanšu stabilitātei un nestabilitātes būtiskai izplatībai finanšu tirgū un prasību ievērošana varētu samazināt uzņēmuma pārdošanas instrumenta efektivitāti šo draudu pārvarēšanā.

**XI nodaļa**

**Pagaidu iestādes un aktīvu nodalīšanas**

 **instruments**

1. **pants.** (1)Lai īstenotu pagaidu iestādes instrumentu, ņemot vērā vajadzību saglabāt pagaidu iestādes kritiski svarīgās funkcijas, Finanšu un kapitāla tirgus komisija var nodot pagaidu iestādei vienas vai vairāku noregulējamo iestāžu akcijas, citus īpašuma tiesību instrumentus, aktīvus, tiesības vai saistības bez noregulējamās iestādes akcionāru vai citu īpašuma tiesību instrumentu turētāju piekrišanas, neievērojot citas normatīvajos aktos noteiktās prasības īpašuma tiesību vai aktīvu, tiesību vai saistību nodošanas kārtībai.

(2) Pagaidu iestāde ir juridiska persona, kas atbilst šādām prasībām:

1) tā daļēji vai pilnībā pieder vienai vai vairākām tiešās vai pastarpinātās valsts pārvaldes iestādēm un atrodas Finanšu un kapitāla tirgus komisijas kontrolē;

2) tā ir izveidota, lai saņemtu un turētu dažas vai visas noregulējamās iestādes akcijas vai citus īpašuma tiesību instrumentus, vai vienas vai vairāku noregulējamo iestāžu aktīvus, tiesības vai saistības, lai turpinātu dažas vai visas noregulējamās iestādes funkcijas, pakalpojumus un darbības.

(3) Iekšējās rekapitalizācijas instrumenta piemērošana neietekmē Finanšu un kapitāla tirgus komisijas tiesības kontrolēt pagaidu iestādi.

(4) Piemērojot pagaidu iestādes instrumentu, Finanšu un kapitāla tirgus komisija nodrošina, ka pagaidu iestādei nodoto saistību kopējā vērtība nepārsniedz no noregulējamās iestādes vai citiem avotiem iegūto tiesību un aktīvu kopējo vērtību.

(5) Atlīdzība par noregulējuma instrumentu izmantošanu, ko samaksā pagaidu iestāde, pienākas:

1) akciju vai citu īpašuma tiesību instrumentu īpašniekiem, kuru akcijas vai citi īpašuma tiesību instrumenti nodoti pagaidu iestādei;

2) noregulējamajai iestādei, ja pagaidu iestādei nodoti noregulējamās iestādes aktīvi vai saistības.

(6) Piemērojot pagaidu iestādes instrumentu, Finanšu un kapitāla tirgus komisija var īstenot nodošanas tiesības vairākas reizes, lai veiktu noregulējamās iestādes akciju vai citu īpašuma tiesību instrumentu vai aktīvu, tiesību vai saistību papildu pārvedumu.

(7) Finanšu un kapitāla tirgus komisija pagaidu iestādei nodotās akcijas, citus īpašuma tiesību instrumentus, aktīvus, tiesības vai saistības var pārvest atpakaļ to sākotnējiem akcionāriem vai citu īpašuma tiesību instrumentu turētājiem, ja tāda iespēja ir bijusi paredzēta, īstenojot pārvešanu, vai ja akcijas vai citi īpašuma tiesību instrumenti, vai aktīvi, tiesības vai saistības faktiski neatbilst nodošanai paredzētajām akcijām vai citiem īpašuma tiesību instrumentiem, vai aktīviem, tiesībām vai saistībām.

(8) Finanšu un kapitāla tirgus komisija pagaidu iestādei nodotās akcijas, citus īpašuma tiesību instrumentus, aktīvus, tiesības vai saistības var nodot trešajai personai.

(9) Pagaidu iestāde var turpināt izmantot noregulējamās iestādes tiesības sniegt finanšu pakalpojumus citā dalībvalstī, dalības tiesības un piekļuvi noregulējamās iestādes maksājumu sistēmām, regulētam tirgus organizētājam, ieguldītāju kompensācijas sistēmām un noguldījumu garantiju sistēmām, ja pircējs atbilst dalības un līdzdalības kritērijiem šādās sistēmās.

(10) Ja pircējs neatbilst dalības vai līdzdalības kritērijiem attiecīgajā maksājumu sistēmā, regulētā tirgus organizētājā, ieguldītāju kompensācijas sistēmā vai noguldījumu garantiju sistēmā, Finanšu un kapitāla tirgus komisija var noteikt periodu, kurš nepārsniedz 24 mēnešus, kurā pircējs var izmantot noregulējamās iestādes tiesības dalībai un piekļuvei minētajās sistēmās un kuru Finanšu un kapitāla tirgus komisija pēc pircēja pieprasījuma var pagarināt.

(11) Piekļuve minētajām sistēmām netiek liegta, pamatojoties uz to, ka pircējam nav kredītreitingu aģentūras reitinga vai nav nepieciešamā reitinga līmeņa. Citās darbības jomās Finanšu un kapitāla tirgus komisija var pieprasīt, lai tiktu apsvērta iespēja uzskatīt pagaidu iestādi par noregulējamās iestādes turpinājumu un ļaut tai turpināt īstenot noregulējamās iestādes iepriekš īstenotās tiesības attiecībā uz pagaidu iestādei nodotajiem aktīviem, tiesībām un saistībām.

(12) Noregulējamās iestādes akcionāriem, citu īpašuma tiesību instrumentu īpašniekiem vai kreditoriem un citām trešajām personām, kuru aktīvi, tiesības vai saistības nav nodoti pagaidu iestādei, nav nekādu tiesību uz nodotajiem aktīviem, tiesībām vai saistībām, vai ar tiem saistītām tiesībām.

(13) Pagaidu iestādei nav saistību vai atbildības pret noregulējamās iestādes akcionāriem vai citu īpašuma tiesību instrumentu turētājiem, vai kreditoriem, un valde, padome vai augstākā vadība nav atbildīga pret šādiem akcionāriem vai citu īpašuma tiesību instrumentu turētājiem, vai kreditoriem par darbību vai bezdarbību, veicot savus pienākumus, izņemot rupju neuzmanību, kas tieši skar noregulējamās iestādes akcionāru vai citu īpašuma tiesību instrumentu turētāju, vai kreditoru intereses.

1. **pants.** (1) Finanšu un kapitāla tirgus komisija apstiprina pagaidu iestādes dibināšanas dokumentus un darbības stratēģiju, valdi un padomi, kā arī tās atalgojumu un amata pienākumus. Pagaidu iestādei ir saistošas tās darbības veikšanai normatīvajos aktos noteiktās prasības, ko tā pārņem no noregulējamās iestādes, un tās uzraudzību veic Finanšu un kapitāla tirgus komisija. Ja tas nepieciešams noregulējuma mērķu sasniegšanai, Finanšu un kapitāla tirgus komisija var uz noteiktu laiku piešķirt atļauju darbības sākumā īslaicīgi neievērot iestāžu darbību reglamentējošo normatīvo aktu prasības.

(2) Pagaidu iestādes valde, padome vai augstākā vadība cenšas saglabāt piekļuvi kritiski svarīgām funkcijām un pārdot tās akcijas, citus īpašuma tiesību instrumentus, aktīvus, tiesības vai saistības privātā sektora pircējiem ar piemērotiem nosacījumiem šajā likumā noteiktajā termiņā.

(3) Noregulējuma iestāde nolemj, ka pagaidu iestāde zaudē tās statusu vienā no šādiem gadījumiem:

1) pagaidu iestāde apvienojas ar citu sabiedrību;

2) tā neatbilst pagaidu iestādei noteiktajām prasībām;

3) lielākā daļa pagaidu iestādes aktīvu, tiesību vai saistību ir pārdoti trešajai personai;

4) ir iestājies pagaidu iestādes pieļaujamais darbības termiņš;

5) pagaidu iestādes aktīvi ir pilnībā likvidēti, un tās saistības ir pilnībā izpildītas.

(4) Pārdodot pagaidu iestādi vai tās aktīvus, vai saistības, Finanšu un kapitāla tirgus komisija nodrošina, ka pārdošanas process ir iespējami pārredzams, nerada maldinošu priekšstatu un diskriminējošu attieksmi pret iespējamiem pircējiem. Pārdošanu veic saskaņā ar komerciāliem nosacījumiem, ņemot vērā fakstiskos apstākļus un saskaņā ar valsts atbalstu reglamentējošajiem normatīvajiem aktiem.

(5) Finanšu un kapitāla tirgus komisija izbeidz pagaidu iestādes darbību pēc iespējas ātrāk, bet ne vēlāk kā divus gadus no dienas, kad pagaidu iestādei pēdējo reizi pārvestas noregulējamās iestādes akcijas, citi īpašuma tiesību instrumenti, aktīvi, tiesības vai saistības, izmantojot pagaidu iestādes instrumentu. Finanšu un kapitāla tirgus komisija var minēto termiņu pagarināt līdz vienam gadam, ja ar šādu pagarinājumu pagaidu iestāde pati zaudē tās statusu atbilstoši šajā likumā noteiktajam vai šāds pagarinājums ir nepieciešams, lai nodrošinātu svarīgāko iestādes vai finanšu pakalpojumu nepārtrauktību.

(6) Ja pagaidu iestāde zaudē tās statusu, jo visi tās aktīvi, tiesības vai saistības ir pārdoti trešajai personai, vai ja pagaidu iestādi izmanto vairāk nekā vienas noregulējamās iestādes aktīvu un saistību nodošanai, ir pārdoti visi aktīvi, tiesības un saistības, kas nodoti no katras noregulējamās iestādes, vai ir iestājies tās darbībai noteiktais termiņš, pagaidu iestādi likvidē vispārējā kārtībā.

(7) Ienākumi, kas gūti pagaidu iestādes darbības izbeigšanas rezultātā, pienākas pagaidu iestādes akcionāriem vai citu īpašuma tiesību instrumentu turētājiem.

1. **pants.** (1) Finanšu un kapitāla tirgus komisijai ir tiesības nodot noregulējamās iestādes vai pagaidu iestādes aktīvus, tiesības vai saistības vienai vai vairākām aktīvu pārvaldes sabiedrībām bez noregulējamo iestāžu akcionāru vai citu īpašuma tiesību instrumentu turētāju piekrišanas un atkāpjoties no citos normatīvajos aktos noteiktās aktīvu, tiesību vai saistību nodošanas kārtības, ja šo aktīvu tirgus stāvoklis ir tāds, ka likvidācijas gadījumā tiem varētu būt nelabvēlīga ietekme uz finanšu tirgus stabilitāti, šāda nodošana ir nepieciešama, lai nodrošinātu noregulējamās iestādes vai pagaidu iestādes pienācīgu darbību vai maksimāli palielinātu ieņēmumus no noregulējamās iestādes aktīvu, tiesību vai saistību pārdošanas (turpmāk – aktīvu nodalīšanas instruments).

(2) Aktīvu pārvaldes sabiedrība ir juridiska persona, kas atbilst šādām prasībām:

1) tā daļēji vai pilnībā pieder vienai vai vairākām publiskā sektora iestādēm un atrodas Finanšu un kapitāla tirgus komisijas kontrolē;

2) tā ir izveidota, lai saņemtu un turētu vienas vai vairāku noregulējamo iestāžu vai pagaidu iestādes aktīvus, tiesības vai saistības.

(3) Aktīvu pārvaldes sabiedrība pārvalda tai nodotos aktīvus, lai palielinātu aktīvu vērtību, tos pārdodot.

(4) Finanšu un kapitāla tirgus komisija apstiprina aktīvu pārvaldes sabiedrības dibināšanas dokumentus un darbības stratēģiju, valdi un padomi, kā arī tās atalgojumu un amata pienākumus.

(5) Piemērojot aktīvu nodalīšanas instrumentu, Finanšu un kapitāla tirgus komisija atbilstoši šajā likumā noteiktajiem vērtēšanas principiem un saskaņā ar valsts atbalstu regulējošajiem normatīvajiem aktiem nosaka atlīdzību, pret kādu aktīvus, tiesības un saistības nodod aktīvu pārvaldes sabiedrībai, kas var būt nominālvērtība vai negatīva vērtība.

(6) Atlīdzība par aktīvu pārvaldes sabiedrībai nodotajiem aktīviem, tiesībām vai saistībām pienākas Finanšu un kapitāla tirgus komisijai. Atlīdzību var izmaksāt aktīvu pārvaldes sabiedrības emitētu parāda vērtspapīru veidā.

(7) Finanšu un kapitāla tirgus komisija aktīvu pārvaldes sabiedrībai nodotos aktīvus, tiesības vai saistības var nodot atpakaļ noregulējuma iestādei, ja tāda iespēja ir bijusi paredzēta, īstenojot nodošanu, vai ja aktīvi, tiesības vai saistības faktiski neatbilst nodošanai paredzētajiem aktīviem, tiesībām vai saistībām.

(8) Noregulējamās iestādes akcionāriem vai citu īpašuma tiesību instrumentu turētājiem, vai kreditoriem un citām trešajām personām, kuru aktīvi, tiesības vai saistības nav nodoti, nav nekādu tiesību uz aktīvu pārvaldes sabiedrībai nodotajiem aktīviem, tiesībām vai saistībām, vai ar tiem saistītām tiesībām.

(9) Aktīvu pārvaldes sabiedrībai nav saistību vai atbildības pret noregulējamās iestādes akcionāriem vai citiem īpašuma tiesību instrumentu turētājiem, vai kreditoriem, un valde, padome vai augstākā vadība nav atbildīga pret šādiem akcionāriem vai kreditoriem par darbību vai bezdarbību, veicot savus pienākumus, izņemot rupju neuzmanību, kas tieši skar noregulējamās iestādes akcionāru, citu īpašuma tiesību instrumentu turētāju vai kreditoru intereses.

**XII nodaļa**

**Iekšējās rekapitalizācijas instruments**

**52.pants.** (1) Finanšu un kapitāla tirgus komisija iekšējās rekapitalizācijas instrumentu saskaņā ar noregulējuma principiem var piemērot kādam no šādiem mērķiem:

1) lai rekapitalizētu noregulējuma nosacījumiem atbilstošu iestādi vai šā likuma 2. panta pirmās daļas 2., 3. un 4. punktā minētās sabiedrības tādā apmērā, kas ir pietiekams, lai atjaunotu tās spēju atbilst atļaujas izsniegšanas nosacījumiem;

2) lai konvertētu kapitālā vai samazinātu to prasījumu vai parāda instrumentu pamatsummu, kas pārvesti pagaidu iestādei, lai nodrošinātu minētās pagaidu iestādes kapitālu vai izmantojot uzņēmuma pārdošanas instrumentu vai aktīvu nodalīšanas instrumentu.

(2) Finanšu un kapitāla tirgus komisija var piemērot iekšējās rekapitalizācijas instrumentu šā panta pirmās daļas 1. punktā minētajos nolūkos, ja ir paredzams, ka minētā instrumenta piemērošana palīdzēs sasniegt attiecīgos noregulējuma mērķus un atjaunos attiecīgās iestādes vai šā likuma 2. panta pirmās daļas 2., 3. un 4. punktā minētās sabiedrības finanšu stabilitāti.

(3) Ja šā panta otrajā daļā minētie nosacījumi nav izpildīti, Finanšu un kapitāla tirgus komisija var piemērot citus noregulējuma instrumentus vai šā panta pirmās daļas 2. punktā minēto iekšējās rekapitalizācijas instrumentu.

**53.pants.** (1) Iekšējās rekapitalizācijas instrumentu piemēro visām iestādes vai šā likuma 2. panta pirmās daļas 2., 3. un 4. punktā minētās sabiedrības saistībām, izņemot:

1) segtiem noguldījumiem. Finanšu un kapitāla tirgus komisija attiecīgajā gadījumādrīkst īstenot norakstīšanas vai konvertācijas tiesības attiecībā uz jebkuru noguldījuma summu, kas pārsniedz Noguldījumu garantiju likumā noteikto seguma līmeni;

2) nodrošinātām saistībām, tostarp segtām obligācijām un saistībām tādu finanšu instrumentu veidā, ko izmanto riska ierobežošanas nolūkā, kas veido nodrošinājuma portfeļa neatņemamu daļu un kas saskaņā ar normatīvajos aktos noteikto kārtību tiek nodrošinātas līdzīgā veidā kā segtās obligācijas;

3) jebkurām saistībām, ko rada iestādes vai šā likuma 2. panta pirmās daļas 2., 3. un 4. punktā minētās sabiedrības turējumā esoši klienta aktīvi vai nauda ar nosacījumu, ka šāds klients ir aizsargāts saskaņā ar piemērojamajiem maksātnespēju regulējošajiem normatīvajiem aktiem;

4) jebkurām saistībām, kas rodas no fiduciārām attiecībām starp iestādi vai šā likuma 2. panta pirmās daļas 2., 3. un 4. punktā minēto sabiedrību (kā fiduciāru) un citu personu (kā labuma guvēju), ar nosacījumu, ka šāds labuma guvējs ir aizsargāts saskaņā ar piemērojamajiem maksātnespēju regulējošajiem normatīvajiem aktiem;

5) saistībām pret iestādēm, izņemot pret vienā grupā ar iestādi esošām sabiedrībām, kuru sākotnējais termiņš ir mazāks par septiņām dienām;

6) tādām saistībām pret sistēmām, kas noteiktas saskaņā ar likumu "Par norēķinu galīgumu maksājumu un finanšu instrumentu norēķinu sistēmās", vai šādu sistēmu uzturētājiem (operatoriem), vai to dalībniekiem, kuru atlikušais termiņš ir mazāks par septiņām dienām un kuras rodas no dalības šādā sistēmā;

7) saistībām pret darbinieku saistībā ar uzkrāto algu, pensiju izmaksām vai citu fiksētu atalgojumu, izņemot atalgojuma mainīgo daļu, ko neregulē darba koplīgums. Minēto izņēmumu attiecībā uz atalgojuma mainīgo daļu, ko neregulē darba koplīgums, nepiemēro saistībām pret tādu darbinieku vai amatpersonu, kura profesionālā darbība būtiski ietekmē iestādes riska profilu;

8) saistībām pret kreditoru, ja saistības rodas no iestādes vai šā likuma 2. panta pirmās daļas 2., 3. un 4. punktā minētās sabiedrības ikdienas darba nodrošināšanai kritiski vajadzīgo preču vai pakalpojumu, tostarp informācijas tehnoloģiju pakalpojumu, sabiedrisko pakalpojumu un telpu īres, apkalpošanas un uzturēšanas pakalpojumu, sniegšanas;

9) saistībām par nodokļiem un citiem maksājumiem (parādiem) valsts budžetam un pašvaldību budžetiem un valsts sociālās apdrošināšanas obligātajām iemaksām;

10) saistībām pret noguldījumu garantiju fondu, kas radušās pēc 2015. gada 1. jūnija.

(2) Iestāde nodrošina, ka visi aktīvi, kas ir nodrošinājums saistībām un ir saistīti ar segto obligāciju nodrošinājuma portfeli, paliek neskarti un nošķirti un ka tiem ir pietiekams finansējums. Finanšu un kapitāla tirgus komisija, ja nepieciešams, ir tiesīga īstenot norakstīšanas vai konvertācijas tiesības attiecībā uz nodrošināto saistību jebkādu daļu vai saistībām, kas nodrošinātas ar garantiju, ja to vērtība pārsniedz pret tām nodrošināto aktīvu, garantijas, ķīlas vai nodrošinājuma vērtību.

(3) Lai nodrošinātu iestāžu un grupu noregulējamību, Finanšu un kapitāla tirgus komisija, neskatoties uz Regulas Nr. 575/2013, Kredītiestāžu likuma un Finanšu instrumentu tirgus likuma prasībām attiecībā uz lieliem riska darījumiem, saskaņā ar šā likuma 20. panta ceturtās daļas 2. punkta prasībām ierobežo apmēru, kādā citā iestādē var rasties saistības, kas atbilst iekšējās rekapitalizācijas instrumenta nosacījumiem, izņemot saistības, kuras var rasties

sabiedrībās, kas ir daļa no vienas un tās pašas grupas.

(4) Izņēmuma gadījumos, ja tiek piemērots iekšējās rekapitalizācijas instruments, Finanšu un kapitāla tirgus komisija ir tiesīga pieņemt lēmumu izslēgt vai daļēji izslēgt no norakstīšanas vai konvertācijas pilnvaru piemērošanas noteiktas saistības kādā no šādiem gadījumiem:

1) saistības nav iespējams iekšēji rekapitalizēt pieņemamā laikposmā;

2) izslēgšana ir nepieciešama un ir samērīga, lai kritiski svarīgo funkciju un galveno darbības jomu nepārtrauktību nodrošinātu tādā veidā, kas saglabā noregulējamās iestādes spēju turpināt veikt galvenās darbības, pakalpojumus un darījumus;

3) izslēgšana ir nepieciešama un ir samērīga, lai nepieļautu kaitīgas ietekmes izplatību, jo īpaši attiecībā uz fizisko personu un mikrouzņēmumu, mazo un vidējo uzņēmumu atbilstīgajiem noguldījumiem, kas varētu būtiski apgrūtināt finanšu tirgu, arī finanšu tirgus infrastruktūras, darbību tā, ka tas radītu nopietnus traucējumus Latvijas Republikas vai Eiropas Savienības ekonomikā;

4) iekšējās rekapitalizācijas instrumenta piemērošana minētajām saistībām izraisītu tādu to vērtības samazināšanos, ka zaudējumi, ko segtu citi kreditori, būtu lielāki nekā tad, ja minētās saistības izslēgtu no iekšējās rekapitalizācijas.

**54.pants**. (1) Ja Finanšu un kapitāla tirgus komisija pieņem lēmumu izslēgt vai daļēji izslēgt atbilstīgas saistības vai atbilstīgu saistību kategoriju, Finanšu un kapitāla tirgus komisija ir tiesīga citām atbilstīgām saistībām palielināt piemērojamo norakstīšanas vai konvertācijas līmeni ar nosacījumu, ka, īstenojot citām atbilstīgām saistībām piemērojamo norakstīšanas vai konvertācijas līmeni, tiek ievērots šā likuma 41. panta pirmās daļas 6. punktā minētais princips.

(2) Ja Finanšu un kapitāla tirgus komisija pieņem lēmumu izslēgt vai daļēji izslēgt atbilstīgas saistības vai atbilstīgu saistību kategoriju un zaudējumi, ko segtu ar minētajām saistībām, nav pilnībā pārnesti uz citiem kreditoriem, noregulējuma finansēšanas mehānisms var veikt iemaksu noregulējamajā iestādē, lai veiktu vienu vai abus turpmāk minētos pasākumus:

1) segtu ar atbilstīgām saistībām nesegtos zaudējumus un atjaunotu noregulējamās iestādes neto aktīvu vērtību līdz nullei saskaņā ar šā likuma 66. panta pirmās daļas 1. punkta prasībām;

2) pirktu akcijas vai citus īpašumtiesību instrumentus, vai kapitāla instrumentus noregulējamajā iestādē, lai rekapitalizētu iestādi saskaņā ar šā likuma 66. panta pirmās daļas 2. punkta prasībām.

**55.pants.** (1) Noregulējuma finansēšanas mehānisms var veikt šā likuma 54. panta otrajā daļā minēto iemaksu ar šādiem nosacījumiem:

1) akcionāri un citu īpašumtiesību instrumentu turētāji, attiecīgo kapitāla instrumentu un citu atbilstīgo saistību turētāji, izmantojot norakstīšanu, konvertēšanu vai citu metodi, ir nodrošinājuši zaudējumu segšanu un rekapitalizāciju, kas ir vienāda ar summu, kura nav mazāka par 8% no noregulējamās iestādes saistību un kapitāla un rezervju kopsummas, kas novērtēta noregulējuma darbības laikā saskaņā ar šā likuma 43., 44. un 45. pantā paredzēto vērtēšanu;

2) noregulējuma finansēšanas mehānisma iemaksa nepārsniedz 5% no noregulējamās iestādes saistību un kapitāla un rezervju kopsummas, kas novērtēta noregulējuma darbības laikā saskaņā ar šā likuma 43., 44. un 45. pantā paredzēto vērtēšanu.

(2) Šā likuma 54. panta otrajā daļā minētā noregulējuma finansēšanas mehānisma iemaksu var finansēt no:

1) noregulējuma finansēšanas mehānismam pieejamās summas, kas iegūta no iestāžu un ārvalstīs reģistrētu iestāžu dalībvalstīs reģistrētu filiāļu iemaksām;

2) summas, ko var iegūt no ārkārtas iemaksām;

3) summas, ko iegūst no alternatīviem finansēšanas avotiem, ja šīs daļas 1. un 2. punktā minētās summas ir nepietiekamas.

**56.pants**. (1) Ārkārtas gadījumos Finanšu un kapitāla tirgus komisija ir tiesīga saņemt papildu finansējumu no alternatīviem finansēšanas avotiem šādos gadījumos:

1) ir ievērots šā likuma 55. panta pirmās daļas 2. punktā noteiktais 5% ierobežojums;

2) visas nenodrošinātās saistības, kas nav prioritāras un kas nav atbilstīgi noguldījumi, ir pilnībā norakstītas vai konvertētas.

(2) Kā alternatīvu vai papildu pasākumu, ja ir izpildīti šā panta pirmajā daļā paredzētie nosacījumi, noregulējuma finansēšanas mehānisms var veikt iemaksu no līdzekļiem, kas iegūti no noregulējuma fondā veiktajām iemaksām un kas līdz šim vēl nav izmantoti.

(3) Atkāpjoties no šā likuma 55. panta pirmās daļas 1. punkta prasībām, noregulējuma finansēšanas mehānisms var veikt arī šā likuma 54. panta otrajā daļā minēto iemaksu ar nosacījumu, ja:

1) iemaksa zaudējumu segšanai un rekapitalizācijai, kas minēta šā likuma 55. panta pirmās daļas 1. punktā, ir vienāda ar summu, kas nav mazāka par 20% no iestādes riska svērtajiem aktīviem;

2) tā rīcībā ir summa, ko veido noregulējuma fondā veiktās iemaksas, atskaitot iemaksas noguldījumu garantiju fondā, un kas ir vienāda ar vismaz 3% no visu Latvijas Republikā reģistrēto kredītiestāžu segto noguldījumu apjoma;

3) attiecīgās iestādes aktīvu apjoms konsolidācijas līmenī ir mazāks par 900 miljardiem *euro*.

**58.pants**.(1) Iestāde pastāvīgi nodrošina minimālo pašu kapitāla un atbilstīgo saistību prasību izpildi. Minimālo pašu kapitāla un atbilstīgo saistību prasību aprēķina kā pašu kapitāla un atbilstīgo saistību kopsummu, kas izteikta kā procentuālā daļa no iestādes pašu kapitāla un kopējo saistību kopsummas, ievērojot, ka atvasināto instrumentu saistības iekļauj kopējās saistībās, pilnībā atzīstot līgumā paredzētās darījuma partnera ieskaita tiesības.

(2)   Atbilstīgās saistības iekļauj šā panta pirmās daļas minētajā pašu kapitāla un atbilstīgo saistību kopsummā tikai tad, ja tās atbilst šādiem nosacījumiem:

1) instruments ir emitēts un pilnībā apmaksāts;

|  |  |
| --- | --- |
| 2) |  saistības nav pret iestādi, un iestāde tās nenodrošina vai negarantē; |

|  |  |
| --- | --- |
| 3) | iestāde nav tieši vai netieši finansējusi instrumenta iegādi; |

|  |  |
| --- | --- |
| 4) |  saistību atlikušais termiņš ir vismaz viens gads. Ja saistības dod to īpašniekam tiesības uz pirmstermiņa atmaksu, minēto saistību termiņš ir pirmā diena, kad šādas tiesības rodas; |

|  |  |
| --- | --- |
| 5) | saistības neizriet no atvasināta instrumenta; |

|  |  |
| --- | --- |
| 6) |  saistības neizriet no noguldījuma, kuram paredzēta prioritāte maksātnespējas procesa kreditoru prasījumu apmierināšanas kārtībā. |

(3)   Ja uz saistībām attiecas ārvalsts tiesību akti, Finanšu un kapitāla tirgus komisija var pieprasīt iestādei pierādīt, ka ikviens Finanšu un kapitāla tirgus komisijas lēmums norakstīt vai konvertēt minētās saistības būtu spēkā saskaņā ar minētās ārvalsts tiesību aktiem, ņemot vērā saistības regulējošā līguma noteikumus, starptautiskos nolīgumus par noregulējuma procedūru atzīšanu un citus attiecīgus jautājumus. Ja Finanšu un kapitāla tirgus komisija nav guvusi pārliecību, ka ikviens tās lēmums būtu spēkā saskaņā ar minētās ārvalsts tiesību aktiem, saistības neiekļauj minimālās pašu kapitāla un atbilstīgo saistību prasības aprēķinā.

**59.pants**. (1)   Minimālo pašu kapitāla un atbilstīgo saistību prasību katrai iestādei saskaņā ar šā likuma 58. panta pirmās daļas prasībām nosaka Finanšu un kapitāla tirgus komisija, ņemot vērā šādus kritērijus:

|  |  |
| --- | --- |
| 1) |  nepieciešamību nodrošināt, ka iestādi iespējams noregulēt, piemērojot noregulējuma instrumentus, tostarp attiecīgā gadījumā iekšējās rekapitalizācijas instrumentu, tā, lai tiktu sasniegti noregulējuma mērķi; |

|  |  |
| --- | --- |
| 2) |  nepieciešamību nodrošināt, ka iestādei ir pietiekams apjoms atbilstīgo saistību, lai garantētu, ka iekšējās rekapitalizācijas instrumenta piemērošanas gadījumā zaudējumus būtu iespējams segt un iestādes pirmā līmeņa pamata kapitāla rādītāju būtu iespējams atjaunot tādā līmenī, kāds ir nepieciešams, lai iestāde saglabātu atbilstību licences (atļaujas) saņemšanas nosacījumiem; |

|  |  |
| --- | --- |
| 3) |  nepieciešamību nodrošināt, lai gadījumos, ja noregulējuma plāns paredz, ka noteiktas atbilstīgo saistību kategorijas varētu tikt izslēgtas no iekšējās rekapitalizācijas saskaņā ar šā likuma 53. panta ceturto daļu vai ka noteiktas atbilstīgo saistību kategorijas var tikt pilnībā pārvestas saņēmējam, īstenojot daļēju pārvešanu, ka iestādei ir pietiekamas citas atbilstīgas saistības, lai nodrošinātu, ka šādus zaudējumus būtu iespējams segt un ka iestādes pirmā līmeņa pamata kapitāla rādītāju būtu iespējams atjaunot tādā līmenī, kāds ir nepieciešams, lai iestāde saglabātu atbilstību licences (atļaujas) saņemšanas nosacījumiem; |

|  |  |
| --- | --- |
| 4) |  iestādes lielumu, saimnieciskās darbības modeli, finansēšanas modeli un riska profilu; |

|  |  |
| --- | --- |
| 5) |  apmēru, kādā noguldījumu garantiju fonds var līdzfinansēt noregulējumu; |

|  |  |
| --- | --- |
| 6) |  cik lielā mērā iestādes maksātnespēja negatīvi ietekmētu finanšu stabilitāti un finanšu sistēmu. |

(2)   Iestāde šajā pantā noteiktās prasības ievēro individuāli. Finanšu un kapitāla tirgus komisija var pieņemt lēmumu piemērot šajā pantā noteiktās prasības šā likuma 2. panta pirmās daļas 2., 3. un 4. punktā minētajām sabiedrībām.

**60.pants**. (1) Papildus šā likuma 59. panta otrās daļas prasībām Latvijas Republikā reģistrēta Eiropas Savienības mātes sabiedrība šajā pantā noteiktās prasības ievēro konsolidācijas līmenī. Minimālo pašu kapitāla un atbilstīgo saistību prasību Latvijas Republikā reģistrētai Eiropas Savienības mātes sabiedrībai konsolidācijas līmenī saskaņā ar šā panta otrās, trešās un ceturtās daļas prasībām nosaka Finanšu un kapitāla tirgus komisija, pamatojoties vismaz uz šā likuma 59. panta pirmajā daļā noteiktajiem kritērijiem un to, vai saskaņā ar noregulējuma plānu grupas ārvalstu meitas sabiedrības ir paredzēts noregulēt atsevišķi.

(2) Finanšu un kapitāla tirgus komisijaun meitas sabiedrību noregulējuma iestādes veic visus savā kompetencē esošos pasākumus, lai pieņemtu kopīgu lēmumu par minimālās pašu kapitāla un atbilstīgo saistību prasības līmeni, ko piemēro konsolidācijas līmenī. Kopīgi pieņemtajam lēmumam jābūt pilnībā pamatotam, un Finanšu un kapitāla tirgus komisija to iesniedz Latvijas Republikā reģistrētas Eiropas Savienības mātes sabiedrībai.

(3) Ja četru mēnešu laikā šāds kopīgs lēmums nav pieņemts, Finanšu un kapitāla tirgus komisija pēc tam, kad tā ir pienācīgi ņēmusi vērā meitas sabiedrību noregulējuma iestāžu pausto viedokli un atrunas, pieņem lēmumu par minimālo pašu kapitāla un atbilstīgo saistību prasību konsolidācijas līmenī. Ja četru mēnešu termiņa beigās kāda no attiecīgajām noregulējuma iestādēm ir nodevusi jautājumu Eiropas Banku iestādei saskaņā ar Regulas Nr. 1093/2010 19. pantu, Finanšu un kapitāla tirgus komisija atliek savu lēmumu un gaida lēmumu, ko Eiropas Banku iestāde var pieņemt saskaņā ar minētās Regulas Nr. 1093/2010 19. panta 3. punktu, un pieņem lēmumu saskaņā ar Eiropas Banku iestādes lēmumu. Četru mēnešu termiņu uzskata par samierināšanas termiņu.

(4) Pēc četru mēnešu termiņa beigām vai pēc kopīga lēmuma pieņemšanas Finanšu un kapitāla tirgus komisija jautājumu nevar nodot Eiropas Banku iestādei. Ja viena mēneša laikā Eiropas Banku iestāde nav pieņēmusi lēmumu, lēmumu pieņem Finanšu un kapitāla tirgus komisija. Kopīgais lēmums un lēmums, ko pieņēmusi Finanšu un kapitāla tirgus komisija, ja nav pieņemts kopīgs lēmums, ir saistošs noregulējuma iestādēm attiecīgajā dalībvalstī. Kopīgo lēmumu un jebkuru lēmumu, kas pieņemts gadījumos, ja nav kopīga lēmuma, regulāri pārskata un attiecīgos gadījumos atjaunina.

**61.pants.** (1) Finanšu un kapitāla tirgus komisija kā citas dalībvalsts Eiropas Savienības mātes sabiedrības Latvijas Republikā reģistrētas meitas sabiedrības noregulējuma iestāde un grupas līmeņa noregulējuma iestāde veic visus savā kompetencē esošos pasākumus, lai pieņemtu kopīgu lēmumu par minimālās pašu kapitāla un atbilstīgo saistību prasības līmeni, ko piemēro konsolidētā līmenī. Kopīgi pieņemtajam lēmumam jābūt pilnībā pamatotam, un grupas līmeņa noregulējuma iestāde to iesniedz Eiropas Savienības mātes sabiedrībai.

(2) Ja četru mēnešu laikā šāds kopīgs lēmums nav pieņemts, grupas līmeņa noregulējuma iestāde pēc tam, kad tā ir pienācīgi ņēmusi vērā Finanšu un kapitāla tirgus komisijas un citu attiecīgo noregulējuma iestāžu pausto viedokli un atrunas, pieņem lēmumu par minimālo pašu kapitāla un atbilstīgo saistību prasību konsolidācijas līmenī. Ja četru mēnešu termiņa beigās Finanšu un kapitāla tirgus komisija vai kāda cita no attiecīgajām noregulējuma iestādēm ir nodevusi jautājumu Eiropas Banku iestādei saskaņā ar Regulas Nr.1093/2010 19. pantu, grupas līmeņa noregulējuma iestāde atliek savu lēmumu un gaida jebkādu lēmumu, ko Eiropas Banku iestāde var pieņemt saskaņā ar Regulas Nr. 1093/2010 19. panta 3. punktu, un pieņem lēmumu saskaņā ar Eiropas Banku iestādes lēmumu.

(3) Pēc četru mēnešu termiņa beigām vai pēc kopīga lēmuma pieņemšanas Finanšu un kapitāla tirgus komisija jautājumu nevar nodot Eiropas Banku iestādei. Ja viena mēneša laikā Eiropas Banku iestāde nav pieņēmusi lēmumu, lēmumu pieņem grupas līmeņa noregulējuma iestāde. Kopīgais lēmums un lēmums, ko pieņēmusi grupas līmeņa noregulējuma iestāde, ja nav pieņemts kopīgs lēmums, ir saistoši Finanšu un kapitāla tirgus komisijai un citām noregulējuma iestādēm attiecīgajā dalībvalstī. Kopīgo lēmumu un jebkuru lēmumu, kas pieņemts gadījumos, ja nav kopīga lēmuma, regulāri pārskata un attiecīgos gadījumos atjaunina.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **62.pants.** (1) Finanšu un kapitāla tirgus komisijakā citas dalībvalsts Eiropas Savienības mātes sabiedrības Latvijas Republikā reģistrētas meitas sabiedrības noregulējuma iestāde nosaka minimālo pašu kapitāla un atbilstīgo saistību prasību, kas piemērojama minētajai meitas sabiedrībai individuāli. Minēto minimālo prasību nosaka meitas sabiedrībai atbilstošā līmenī, ņemot vērā:

|  |  |
| --- | --- |
| 1) |  šā likuma 59. panta pirmajā daļā noteiktos kritērijus, jo īpaši meitas sabiedrības lielumu, saimnieciskās darbības modeli un riska profilu, tostarp tās pašu kapitāla apmēru; |

|  |  |
| --- | --- |
| 2) |  minimālo prasību konsolidācijas līmenī, kas grupai noteikta saskaņā ar šā likuma prasībām. |

(2) Finanšu un kapitāla tirgus komisijakā citas dalībvalsts Eiropas Savienības mātes sabiedrības Latvijas Republikā reģistrētas meitas sabiedrības noregulējuma iestāde un grupas līmeņa noregulējuma iestāde veic visus tās kompetencē esošos pasākumus, lai pieņemtu kopīgu lēmumu par minimālās pašu kapitāla un atbilstīgo saistību prasības līmeni, ko piemēro katrai attiecīgajai meitas sabiedrībai individuāli. Kopīgi pieņemtajam lēmumam jābūt pilnībā pamatotam, un Finanšu un kapitāla tirgus komisija un grupas līmeņa noregulējuma iestāde to iesniedz attiecīgi meitas sabiedrībām un Eiropas Savienības mātes sabiedrībai.(3) Ja noregulējuma iestāde četru mēnešu laikā nepieņem šādu kopīgu lēmumu, lēmumu pieņem Finanšu un kapitāla tirgus komisija, pienācīgi ņemot vērā grupas līmeņa noregulējuma iestādes pausto viedokli un atrunas. Ja četru mēnešu termiņa beigās grupas līmeņa noregulējuma iestāde ir nodevusi jautājumu Eiropas Banku iestādei saskaņā ar Regulas Nr. 1093/2010 19. pantu, Finanšu un kapitāla tirgus komisija atliek savu lēmumu un gaida jebkādu lēmumu, ko Eiropas Banku iestāde var pieņemt saskaņā ar Regulas Nr. 1093/2010 19. panta 3. punktu, un pieņem lēmumu saskaņā ar Eiropas Banku iestādes lēmumu. Četru mēnešu termiņu uzskata par samierināšanas termiņu.(4) Finanšu un kapitāla tirgus komisija jautājumu nevar nodot Eiropas Banku iestādei pēc četru mēnešu termiņa beigām vai pēc kopīga lēmuma pieņemšanas. Grupas līmeņa noregulējuma iestāde nenodod jautājumu Eiropas Banku iestādei, ja Finanšu un kapitāla tirgus komisijas noteiktais minimālās pašu kapitāla un atbilstīgo saistību prasības līmenis meitas sabiedrībai ir viena procentpunkta robežās no minimālās pašu kapitāla un atbilstīgo saistību prasības līmeņa konsolidācijas līmenī, kas noteikts saskaņā ar šā likuma prasībām. Ja viena mēneša laikā Eiropas Banku iestāde nav pieņēmusi lēmumu, lēmumu pieņem Finanšu un kapitāla tirgus komisija. Kopīgais lēmums un jebkurš lēmums, ko pieņēmusi Finanšu un kapitāla tirgus komisija, ja nav pieņemts kopīgs lēmums, ir saistošs citām grupas noregulējuma iestādēm. Kopīgo lēmumu un jebkurus lēmumus, kas pieņemti gadījumos, ja nav kopīga lēmuma, regulāri pārskata un attiecīgos gadījumos atjaunina.

|  |  |
| --- | --- |
|  |  |

|  |  |
| --- | --- |
|  |   |

 |

**64.pants.** (1)   Finanšu un kapitāla tirgus komisija var pilnībā atbrīvot Latvijas Republikā reģistrētu Eiropas Savienības mātes iestādi no minimālās pašu kapitāla un atbilstīgo saistību prasības piemērošanas individuāli, ja ir vienlaicīgi ievērotas šādas prasības:

|  |  |
| --- | --- |
| 1) |  Latvijas Republikā reģistrētas Eiropas Savienības mātes iestāde ievēro saskaņā ar šā likuma 60. panta pirmās daļas prasībām noteikto minimālo prasību konsolidācijas līmenī; |

|  |  |
| --- | --- |
| 2) |  Finanšu un kapitāla tirgus komisija ir pilnībā atbrīvojusi Latvijas Republikā reģistrētu Eiropas Savienības mātes iestādi no kapitāla prasību piemērošanas individuāli saskaņā ar Regulas Nr. 575/2013 7. panta 3. punktu. |

(2)   Finanšu un kapitāla tirgus komisija kā citas Eiropas Savienības mātes sabiedrības Latvijas Republikā reģistrētas meitas sabiedrības noregulējuma iestāde var pilnībā atbrīvot minēto meitas sabiedrību no šā likuma 59. panta otrajā daļā noteikto prasību piemērošanas, ja:

|  |  |
| --- | --- |
| 1) |  gan meitas sabiedrībai, gan tās mātes sabiedrībai licenci (atļauju) izsniedz un to uzraudzību veic Finanšu un kapitāla tirgus komisija; |

|  |  |
| --- | --- |
| 2) |  meitas sabiedrība ir iekļauta mātes sabiedrības, kas ir pakļauta konsolidētajai uzraudzībai, konsolidācijas grupā; |

|  |  |
| --- | --- |
| 3) |  Latvijas Republikā reģistrētas meitas sabiedrības mātes iestāde, kas reģistrēta Latvijas Republikā un kas nav Eiropas Savienības mātes iestāde, ievēro šā likuma 59. panta otrajā daļā noteikto minimālo pašu kapitāla un atbilstīgo saistību prasību subkonsolidēti; |

|  |  |
| --- | --- |
| 4) |  nepastāv un nav paredzami nekādi būtiski praktiski vai juridiski šķēršļi, kas varētu kavēt mātes sabiedrību veikt tūlītēju pašu kapitāla pārvešanu vai saistību atmaksāšanu meitas sabiedrībai; |

|  |  |
| --- | --- |
| 5) |  vai nu mātes sabiedrība izpilda Finanšu un kapitāla tirgus komisijas prasības attiecībā uz meitas sabiedrības pārvaldību un ar attiecīgi Finanšu un kapitāla tirgus komisijas piekrišanu ir paziņojusi, ka garantē meitas sabiedrības saistības, vai arī meitas sabiedrības riski nav būtiski; |

|  |  |
| --- | --- |
| 6) |  meitas sabiedrības risku novērtēšanas, mērīšanas un kontroles procedūras ir tādas pašas kā mātes sabiedrības risku novērtēšanas, mērīšanas un kontroles procedūras; |

|  |  |
| --- | --- |
| 7) |  mātes sabiedrībai ir vairāk nekā 50% balsstiesību, kas saistītas ar meitas sabiedrības akcijām, vai mātes sabiedrībai ir tiesības iecelt vai atcelt lielāko daļu meitas sabiedrības valdes vai padomes locekļu; |

|  |  |
| --- | --- |
| 8) |  Finanšu un kapitāla tirgus komisija kā citas dalībvalsts Eiropas Savienības mātes sabiedrības Latvijas Republikā reģistrētas meitas sabiedrības uzraudzības iestāde ir pilnībā to atbrīvojusi no individuālo kapitāla prasību piemērošanas saskaņā ar Regulas Nr. 575/2013 7. panta 1. punktu. |

(3) Lēmumi, kas pieņemti saskaņā ar šā likuma 58., 59., 60., 61., 62., 63., 65. un šā panta prasībām, var paredzēt, ka minimālo pašu kapitāla un atbilstīgo saistību prasību daļēji izpilda konsolidācijas līmenī vai individuāli, izmantojot līgumiskus iekšējās rekapitalizācijas instrumentus.

(4)   Instrumentu uzskata par līgumisku iekšējās rekapitalizācijas instrumentu saskaņā ar šā panta trešās daļas prasībām, ja:

|  |  |
| --- | --- |
| 1) |  instruments ietver līguma nosacījumu, kas paredz, ka gadījumos, ja Finanšu un kapitāla tirgus komisija pieņem lēmumu piemērot attiecīgajai iestādei iekšējās rekapitalizācijas instrumentu, instrumentu noraksta vai konvertē tādā apmērā, kādā tas ir nepieciešams, pirms tiek norakstītas vai konvertētas citas atbilstīgas saistības; |

|  |  |
| --- | --- |
| 2) |  uz instrumentu attiecas saistošs pakārtotības nolīgums, pasākums vai nosacījums, saskaņā ar kuru maksātnespējas procesa gadījumā tas ir pakārtots citām atbilstīgām saistībām un to nevar atmaksāt, kamēr šajā laikā nav nokārtotas citas atbilstīgās saistības. |

**66.pants.** (1) Piemērojot iekšējās rekapitalizācijas instrumentu, Finanšu un kapitāla tirgus komisija, pamatojoties uz vērtējumu saskaņā ar šā likuma 43., 44. un 45. panta prasībām, novērtē kopā:

|  |  |
| --- | --- |
| 1) |  summu, par kādu ir jāveic atbilstīgo saistību norakstīšana, lai nodrošinātu, ka noregulējamās iestādes neto aktīvu vērtība ir vienāda ar nulli; |

|  |  |
| --- | --- |
| 2) |  summu, par kādu atbilstīgās saistības ir jākonvertē akcijās vai citu veidu kapitāla instrumentos, lai atjaunotu pirmā līmeņa pamata kapitāla rādītāju vai nu noregulējamajai iestādei, vai pagaidu iestādei. |

(2)   Šā panta pirmajā daļā minētajā novērtējumā nosaka saistību kopsummu, par kādu ir jānoraksta vai jākonvertē atbilstīgās saistības, lai atjaunotu noregulējamās iestādes vai attiecīgā gadījumā nodrošinātu pagaidu iestādes pirmā līmeņa pamata kapitāla rādītāju, ņemot vērā jebkādu kapitāla ieguldījumu, ko veic noregulējuma finansēšanas mehānisms, un lai uzturētu tirgus uzticēšanos noregulējamajai iestādei vai pagaidu iestādei, kā arī lai vismaz gadu nodrošinātu tās atbilstību licences (atļaujas) izsniegšanas nosacījumiem saskaņā ar Kredītiestāžu likuma vai Finanšu instrumentu tirgus likuma prasībām. Ja Finanšu un kapitāla tirgus komisija plāno izmantot šā likuma 51. pantā minēto aktīvu nodalīšanas instrumentu, summā, par kādu ir jāsamazina atbilstīgās saistības, attiecīgi ņem vērā aktīvu pārvaldības struktūrai nepieciešamā kapitāla piesardzīgus pieņēmumus.

(3)   Ja kapitāls ir norakstīts saskaņā ar šā likuma 76., 77., 78. un 79. panta prasībām un ja ir piemērota iekšējā rekapitalizācija saskaņā ar šā likuma 52. panta pirmās daļas prasībām, un ja, pamatojoties uz sākotnējo vērtējumu saskaņā ar šā likuma 43., 44. un 45. panta prasībām, konstatēts, ka norakstīšanas pakāpe pārsniedz prasības, kas novērtētas salīdzinājumā ar galīgo vērtējumu saskaņā ar šā likuma 45. panta otrās daļas prasībām, var piemērot vērtības palielināšanas mehānismu, lai atlīdzinātu rasušos starpību kreditoriem un pēc tam akcionāriem.

(4)   Finanšu un kapitāla tirgus komisija nosaka un uztur pasākumus, lai nodrošinātu, ka šajā pantā minētais novērtējums pamatojas uz iespējami atjauninātu un pilnīgu informāciju par noregulējamās iestādes aktīviem un saistībām.

**67.pants.** (1) Piemērojot šā likuma 52. panta pirmajā daļā minēto iekšējās rekapitalizācijas instrumentu vai šā likuma 76. pantā minēto kapitāla instrumentu norakstīšanu vai konvertāciju, Finanšu un kapitāla tirgus komisija attiecībā uz akcionāriem un citu īpašumtiesību instrumentu turētājiem veic vienu vai abas šādas darbības:

|  |  |
| --- | --- |
| 1) |  anulē esošās akcijas vai citus īpašumtiesību instrumentus vai arī pārnes tos kreditoriem, kuriem piemēros iekšējās rekapitalizācijas instrumentu; |

|  |  |  |  |  |  |
| --- | --- | --- | --- | --- | --- |
| 2) |  ar nosacījumu, ka atbilstoši vērtējumam, kas veikts saskaņā ar šā likuma 43., 44. un 45. panta prasībām, noregulējamajai iestādei ir pozitīva neto aktīvu vērtība, maina esošo akcionāru un citu īpašumtiesību instrumentu turētāju struktūru, konvertējot akcijās vai citos īpašumtiesību instrumentos:

|  |  |
| --- | --- |
| a) |  attiecīgos kapitāla instrumentus, kurus iestāde emitējusi saskaņā ar šā likuma 76. panta otrajā daļā minētajām pilnvarām; |

|  |  |
| --- | --- |
| b) |  atbilstīgās saistības, ko piesaistījusi noregulējamā iestāde saskaņā ar šā likuma 84. panta pirmās daļas 6. punktā minētajām pilnvarām. |

 |

(2) Šā panta pirmās daļas 2. punktā minēto konvertāciju veic, izmantojot konvertācijas koeficientu, kuru piemērojot būtiski mainās esošā akciju kapitāla un citu īpašumtiesību instrumentu struktūra.

(3)   Šā panta pirmajā un otrajā daļā minētās darbības veic arī attiecībā uz akcionāriem un citu īpašumtiesību instrumentu turētājiem, kuru attiecīgās akcijas vai citi īpašumtiesību instrumenti ir emitēti vai iegūti šādos apstākļos:

|  |  |
| --- | --- |
| 1) |  pēc parāda instrumentu konvertēšanas akcijās vai citos īpašumtiesību instrumentos saskaņā ar sākotnējo parāda instrumentu līguma noteikumiem, notikumam iestājoties pirms vai vienlaikus ar Finanšu un kapitāla tirgus komisijas novērtējumu par to, ka iestāde vai šā likuma 2. panta pirmās daļas 2., 3. un 4. punktā minētā sabiedrība atbilst noregulējuma nosacījumiem; |

|  |  |
| --- | --- |
| 2) |  pēc attiecīgo kapitāla instrumentu konvertēšanas pirmā līmeņa pamata kapitāla instrumentos saskaņā ar šā likuma 77. panta prasībām. |

(4)   Apsverot, kuru no šā panta pirmajā daļā minētajām darbībām veikt, Finanšu un kapitāla tirgus komisija ņem vērā:

|  |  |
| --- | --- |
| 1) |  vērtējumu, kas veikts saskaņā ar šā likuma 43., 44. un 45. panta prasībām; |

|  |  |
| --- | --- |
| 2) |  summu, par kādu tā novērtējusi, ka jāsamazina pirmā līmeņa pamata kapitāla elementi un saskaņā ar šā likuma 77. panta pirmās daļas prasībām jānoraksta vai jākonvertē attiecīgie kapitāla instrumenti; |

|  |  |
| --- | --- |
| 3) |  kopsummu, kādu tā novērtējusi saskaņā ar šā likuma 66. panta prasībām. |

(5) Atkāpjoties no Kredītiestāžu likuma un Finanšu instrumentu tirgus likuma prasībām attiecībā uz būtiskas līdzdalības iegūšanu, ja iekšējās rekapitalizācijas instrumenta piemērošanas vai kapitāla instrumentu konvertācijas rezultātā tiktu iegūta vai palielināta tāda būtiska līdzdalība iestādē, par kuru jāiesniedz attiecīgs paziņojums Kredītiestāžu likumā un Finanšu instrumentu tirgus likumā noteiktajā kārtībā, Finanšu un kapitāla tirgus komisija savlaicīgi veic personas izvērtējumu, neaizkavējot iekšējās rekapitalizācijas instrumenta piemērošanu vai kapitāla instrumentu konvertāciju vai neradot šķēršļus noregulējuma darbības attiecīgo noregulējuma mērķu sasniegšanai.

(6) Ja Finanšu un kapitāla tirgus komisija nav pabeigusi šā panta piektajā daļā paredzēto izvērtējumu dienā, kad tiek piemērots iekšējās rekapitalizācijas instruments vai konvertēti kapitāla instrumenti, šā likuma 47. panta piektajā daļā minētos nosacījumus piemēro jebkurai ieguvēja iegūtai vai palielinātai būtiskai līdzdalībai, kas izriet no iekšējās rekapitalizācijas instrumenta piemērošanas vai kapitāla instrumentu konvertācijas.

**68.pants.** (1) Piemērojot iekšējās rekapitalizācijas instrumentu, Finanšu un kapitāla tirgus komisija īsteno norakstīšanas un konvertācijas tiesības un papildus šā likuma 53. panta pirmajā, otrajā, trešajā un ceturtajā daļā un šā likuma 54. panta pirmajā daļā minētajiem izslēgšanas gadījumiem ņem vērā arī šādus gadījumus:

|  |  |
| --- | --- |
| 1) |  pirmā līmeņa pamata kapitāla elementi tiek samazināti saskaņā ar šā likuma 77. panta pirmās daļas 1. punkta prasībām; |

|  |  |
| --- | --- |
| 2) |  Finanšu un kapitāla tirgus komisijasamazina pirmā līmeņa papildu kapitāla instrumentu pamatsummu nepieciešamajā apmērā un to zaudējumu segšanas spējas apmērā, ja saskaņā ar šā panta pirmās daļas 1. punktu kopējais samazinājums ir mazāks nekā šā likuma 67. panta ceturtās daļas 2. un 3. punktā minēto summu kopsumma; |

|  |  |
| --- | --- |
| 3) |  Finanšu un kapitāla tirgus komisija samazina otrā līmeņa instrumentu pamatsummu nepieciešamajā apmērā un to zaudējumu segšanas spējas apmērā, ja saskaņā ar šā panta pirmās daļas 1. un 2. punktu kopējais samazinājums ir mazāks nekā šā likuma 67. panta ceturtās daļas 2. un 3. punktā minētā kopsumma; |

|  |  |
| --- | --- |
| 4) |  Finanšu un kapitāla tirgus komisija samazina pakārtoto saistību, kas nav pirmā līmeņa papildu vai otrā līmeņa kapitāls, pamatsummu vajadzīgajā apmērā saskaņā ar kreditoru prasījumu apmierināšanas kārtību maksātnespējas procesa gadījumā kopā ar norakstīšanu atbilstoši šā panta pirmās daļas 1., 2. un 3. punktam, lai iegūtu šā likuma 67. panta ceturtās daļas 2. un 3. punktā minēto kopsummu, ja kopējais akciju vai citu īpašumtiesību instrumentu un attiecīgo kapitāla instrumentu samazinājums atbilstoši šā panta pirmās daļas 1., 2. un 3. punktam ir mazāks nekā šā likuma 67. panta ceturtās daļas 2. un 3. punktā minētā kopsumma; |

|  |  |
| --- | --- |
| 5) |  Finanšu un kapitāla tirgus komisija samazina pārējo atbilstīgo saistību pamatsummu vai neatmaksāto summu vajadzīgajā apmērā saskaņā ar kreditoru prasījumu apmierināšanas kārtību maksātnespējas procesa gadījumā atbilstoši šā likuma 53., 54., 55., 56. un 57. panta prasībām kopā ar norakstīšanu atbilstoši šā panta pirmās daļas 1., 2., 3. un 4. punktam, lai iegūtu šā likuma 67. panta ceturtās daļas 2. un 3. punktā minēto kopsummu, ja kopējais akciju vai citu īpašumtiesību instrumentu, attiecīgo kapitāla instrumentu un atbilstīgo saistību samazinājums atbilstoši šā panta pirmās daļas 1., 2., 3. un 4. punktam ir mazāks nekā šā likuma 67. panta ceturtās daļas 2. un 3. punktā minēto summu kopsumma. |

(2) Īstenojot norakstīšanas vai konvertācijas tiesības, zaudējumus, ko atspoguļo šā likuma 67. panta ceturtās daļas 2. un 3. punktā minēto summu kopsumma, Finanšu un kapitāla tirgus komisija sadala vienādi starp tādas pašas prioritātes pakāpes akcijām vai citiem īpašumtiesību instrumentiem un atbilstīgām saistībām, vienādā mērā samazinot šo akciju vai citu īpašumtiesību instrumentu un atbilstīgu saistību pamatsummu vai neatmaksāto summu proporcionāli to vērtībai, izņemot gadījumus, ja diferencēts zaudējumu sadalījums starp vienas un tās pašas prioritātes saistībām ir atļauts šā likuma 53. panta ceturtajā daļā un šā likuma 54. panta pirmajā daļā minētajos gadījumos.

(3) Šā panta otrās daļas prasības neliedz piemērot saistībām, kas ir izslēgtas no iekšējās rekapitalizācijas saskaņā ar šā likuma 53. panta pirmo, otro, trešo un ceturto daļu un šā likuma 54. panta pirmo daļu, labvēlīgāku režīmu par to, kādu piemēro atbilstīgām saistībām, kuras maksātnespējas procesa gadījumā ir tādas pašas kārtas saistības.

(4)   Pirms šā panta pirmās daļas 5. punktā minētās norakstīšanas vai konvertācijas piemērošanas Finanšu un kapitāla tirgus komisija konvertē vai samazina šā panta pirmās daļas 2., 3. un 4. punktā minēto instrumentu pamatsummu, ja instrumenti vēl nav konvertēti un attiecībā uz tiem ir saistoši šādi noteikumi, kas paredz:

|  |  |
| --- | --- |
| 1) |  instrumenta pamatsummas samazināšanu, iestājoties jebkuram gadījumam, kas attiecas uz iestādes vai šā likuma 2. panta pirmās daļas 2., 3. un 4. punktā minētās sabiedrības finansiālo situāciju, maksātspēju vai pašu kapitāla līmeni; |

|  |  |
| --- | --- |
| 2) |  instrumentu konvertāciju akcijās vai citos īpašumtiesību instrumentos, iestājoties jebkuram šādam gadījumam. |

(5)   Ja saskaņā ar noteikumiem, kas ir līdzīgi šā panta ceturtās daļas 1. punktā minētajiem, pirms iekšējās rekapitalizācijas piemērošanas saskaņā ar šā panta pirmās daļas prasībām instrumenta pamatsumma ir samazināta, bet ne līdz nullei, Finanšu un kapitāla tirgus komisija saskaņā ar šā panta pirmās daļas prasībām īsteno norakstīšanas un konvertācijas tiesības attiecībā uz šīs pamatsummas atlikušo apjomu.

(6)   Pieņemot lēmumu, vai saistības jānoraksta vai jākonvertē pašu kapitālā, Finanšu un kapitāla tirgus komisija nevar konvertēt vienu saistību kategoriju, ja šai saistību kategorijai pakārtotas saistību kategorijas lielākā daļa netiek konvertēta pamatkapitālā vai netiek norakstīta, izņemot, ja tas ir atļauts saskaņā ar šā likuma 53. panta pirmās, otrās, trešās un ceturtās daļas un šā likuma 54. panta pirmās daļas prasībām.

**74.pants.** (1)   Neskarot šā likuma 84. panta pirmās daļas 9. punktu, Finanšu un kapitāla tirgus komisija iestādēm un šā likuma 2. panta pirmās daļas 2., 3. un 4. punktā minētajām sabiedrībām nosaka prasību vienmēr nodrošināt pietiekamu reģistrētā pamatkapitāla vai citu pirmā līmeņa pamata kapitāla instrumentu apmēru, lai tad, ja Finanšu un kapitāla tirgus komisija īsteno šā likuma 84. panta pirmās daļas 5. un 6. punktā minētās tiesības attiecībā uz iestādi vai šā likuma 2. panta pirmās daļas 2., 3. un 4. punktā minēto sabiedrību, vai kādu no tās meitas sabiedrībām, iestādei vai šā likuma 2. panta pirmās daļas 2., 3. un 4. punktā minētajai sabiedrībai nebūtu šķēršļu emitēt pietiekamu skaitu jaunu akciju vai citu īpašumtiesību instrumentu, lai nodrošinātu, ka ir iespējams efektīvi īstenot saistību konvertāciju akcijās vai citos īpašumtiesību instrumentos.

(2) Finanšu un kapitāla tirgus komisija novērtē, vai konkrētas iestādes vai šā likuma 2. panta pirmās daļas 2., 3. un 4. punktā minētās sabiedrības gadījumā ir piemēroti izvirzīt šā panta pirmajā daļā noteikto prasību attiecīgās iestādes vai grupas noregulējuma plāna izstrādes un uzturēšanas kontekstā, ņemot vērā jo īpaši šajā plānā apsvērtās noregulējuma darbības. Ja noregulējuma plānā paredzēta iespēja piemērot iekšējās rekapitalizācijas instrumentu, Finanšu un kapitāla tirgus komisija pārbauda, vai reģistrētais pamatkapitāls vai citi pirmā līmeņa pamata kapitāla instrumenti ir pietiekami, lai segtu šā likuma 67. panta ceturtās daļas 2. un 3. punktā minēto summu kopsummu.

(3)  Veicot saistību konvertāciju akcijās vai citos īpašumtiesību instrumentos, nav attiecināma Komerclikumā noteiktā prasība par pamatkapitāla palielināšanas kārtību un dalībnieku pirmpirkuma tiesību izmantošanu.

**75.pants.** (1)Iestādes un šā likuma 2. panta pirmās daļas 2., 3. un 4. punktā minētās sabiedrības līgumos, kuros tās ir puses, iekļauj noteikumu, kas paredz, ka kreditors atzīst, ka attiecīgajām saistībām var piemērot norakstīšanas un konvertācijas tiesības, un piekrīt, ka tam ir saistoša jebkura pamatsummas vai nesamaksātās summas samazināšana, konvertācija vai anulēšana, kas notiek, Finanšu un kapitāla tirgus komisijai īstenojot minētās tiesības, ar noteikumu, ka šādas saistības:

1) nav izslēgtas no saistībām atbilstoši šā likuma 53. panta pirmajai, otrajai un trešajai daļai;

2) nav kreditora prasības par veiktajām izmaksām fiziskajām personām un komercsabiedrībām, kuru maksimālais nodarbināto skaits nepārsniedz 249 darbiniekus, gada apgrozījums nepārsniedz 50 miljonus *euro* un gada vai iepriekšējā gada? bilances vērtība nepārsniedz 43 miljonus *euro*, virs garantētajā atlīdzībā izmaksātās vai izmaksājamās summas;

3) tiek regulētas ar ārvalstu tiesību aktiem;

4) ir emitētas vai uzņemtas pēc šā likuma spēkā stāšanās.

(2) Iestādei un šā likuma 2. panta pirmās daļas 2., 3. un 4. punktā minētajām sabiedrībām nav jānodrošina šā panta pirmās daļas prasību izpilde, ja Latvija ar attiecīgo ārvalsti ir noslēgusi nolīgumu par saistību norakstīšanas un konvertācijas tiesībām vai arī šādas tiesības izriet no attiecīgās ārvalsts nacionālajiem normatīvajiem aktiem.

(3) Komisijai ir tiesīga iestādei un šā likuma 2. panta pirmās daļas 2., 3. un 4. punktā minētajām sabiedrībām sniegt informāciju par šā panta otrajā daļā minētajiem faktiskajiem apstākļiem.

(4) Ja iestādei vai šā likuma 2. panta pirmās daļas 2., 3. un 4. punktā minētajai sabiedrībai bija jānodrošina šā panta pirmās daļas prasību izpilde, bet tas netika veikts, tas Finanšu un kapitāla tirgus komisijai neliedz attiecībā uz šīm saistībām īstenot norakstīšanas un konvertācijas tiesības.

**XIII  NODAĻA**

**Kapitāla instrumentu norakstīšana**

**76.pants.** (1) Tiesības norakstīt vai konvertēt attiecīgus kapitāla instrumentus var izmantot:

|  |  |
| --- | --- |
| 1) | neatkarīgi no noregulējuma darbības; |

|  |  |
| --- | --- |
| 2) |  kopā ar noregulējuma darbību, ja ir izpildīti šā likuma 39. un 40. pantā minētie noregulējuma nosacījumi. |

(2) Finanšu un kapitāla tirgus komisijai ir tiesības norakstīt vai konvertēt attiecīgos kapitāla instrumentus iestāžu un šā likuma 2. panta pirmās daļas 2., 3. un 4. punktā minēto sabiedrību akcijās vai citos īpašumtiesību instrumentos.

(3) Finanšu un kapitāla tirgus komisija īsteno norakstīšanas vai konvertācijas tiesības saskaņā ar šā likuma 77. panta prasībām un nekavējoties attiecībā uz attiecīgiem kapitāla instrumentiem, ko emitējusi iestāde vai šā likuma 2. panta pirmās daļas 2., 3. un 4. punktā minētā sabiedrība, ja pastāv viens vai vairāki no šādiem apstākļiem:

|  |  |
| --- | --- |
| 1) |  ja pirms noregulējuma darbības ir konstatēts, ka ir atbilstība šā likuma 39. un 40. pantā minētajiem noregulējuma nosacījumiem; |

|  |  |
| --- | --- |
| 2) |  saskaņā ar šā likuma 78. panta prasībām ir konstatēts, ka, ja vien attiecībā uz attiecīgajiem kapitāla instrumentiem netiks īstenotas minētās tiesības, iestāde vai šā likuma 2. panta pirmās daļas 2., 3. un 4. punktā minētā sabiedrība vairs nespēs turpināt savu darbību; |

|  |  |
| --- | --- |
| 3) |  attiecībā uz attiecīgiem kapitāla instrumentiem, kurus ir emitējusi meitas sabiedrība, un, ja minētie kapitāla instrumenti ir atzīti pašu kapitāla prasību izpildei individuāli un konsolidācijas grupas līmenī, saskaņā ar šā likuma 78. panta prasībām ir konstatēts, ka bez norakstīšanas vai konvertācijas pilnvaru īstenošanas attiecībā uz minētajiem instrumentiem grupa vairs nespēs turpināt savu darbību; |

|  |  |
| --- | --- |
| 4) |  attiecībā uz attiecīgiem kapitāla instrumentiem, kas emitēti mātes sabiedrības līmenī, un, ja minētie kapitāla instrumenti ir atzīti pašu kapitāla prasību izpildei individuāli, mātes sabiedrības līmenī vai konsolidācijas līmenī, saskaņā ar šā likuma 78. panta prasībām ir konstatēts, ka bez norakstīšanas vai konvertācijas pilnvaru īstenošanas attiecībā uz minētajiem instrumentiem grupa vairs nespēs turpināt savu darbību; |

|  |  |
| --- | --- |
| 5) |  ārkārtas finansiālo atbalstu no publiskā sektora līdzekļiem lūdz iestāde vai šā likuma 2. panta pirmās daļas 2., 3. un 4. punktā minētā sabiedrība, izņemot jebkurā no apstākļiem, kas minēti šā likuma 39. panta ceturtās daļas 3. punktā. |

(4)   Šā panta trešās daļas piemērošanas nolūkā iestāde vai šā likuma 2. panta pirmās daļas 2., 3. un 4. punktā minētā sabiedrība, vai grupa vairs nav spējīga turpināt savu darbību tikai tad, ja ir izpildīti abi no šādiem nosacījumiem:

|  |  |
| --- | --- |
| 1) |  iestāde vai šā likuma 2. panta pirmās daļas 2., 3. un 4. punktā minētā sabiedrība, vai grupa kļūst maksātnespējīga vai, iespējams, kļūs maksātnespējīga; |

|  |  |
| --- | --- |
| 2) |  ņemot vērā konkrētā brīža situāciju un citus būtiskus apstākļus, nav pamatoti sagaidāms, ka jebkāda darbība, tostarp alternatīvi privātā sektora pasākumi vai Finanšu un kapitāla tirgus komisijas rīcība (tostarp agrīnās intervences pasākumi), kas nav kapitāla instrumentu norakstīšana vai konvertācija, ne atsevišķi, ne kopā ar noregulējuma darbību novērstu tādas iestādes vai šā likuma 2. panta pirmās daļas 2., 3. un 4. punktā minētās sabiedrības, vai grupas maksātnespēju pieņemamā laikposmā. |

(5)   Šā panta ceturtās daļas 1. punkta piemērošanas nolūkā iestāde vai šā likuma 2. panta pirmās daļas 2., 3. un 4. punktā minētā sabiedrība kļūst maksātnespējīga vai, iespējams, kļūs maksātnespējīga, ja izpildās viens vai vairāki šā likuma 39. panta trešajā un ceturtajā daļā minētie apstākļi.

(6)   Šā panta ceturtās daļas 1. punkta piemērošanas nolūkā uzskata, ka grupa ir maksātnespējīga vai, iespējams, kļūs maksātnespējīga, ja grupa pārkāpj tai noteiktās konsolidētās prudenciālās prasības vai pastāv objektīvi apstākļi, kas apstiprina konstatējumu, ka grupa tuvākajā nākotnē pārkāps tai noteiktās konsolidētās prudenciālās prasības tā, ka tas attaisnotu Finanšu un kapitāla tirgus komisijas rīcību, tostarp, bet ne tikai tādēļ, ka grupai ir radušies vai, iespējams, radīsies zaudējumi, kuru rezultātā tiks izlietots viss pašu kapitāls vai būtiska pašu kapitāla daļa.

(7)   Attiecīgo meitas sabiedrības emitētu kapitāla instrumentu atbilstīgi šā panta trešās daļas 3. punktam nenoraksta lielākā apjomā vai nekonvertē ar sliktākiem nosacījumiem, nekā norakstītu vai konvertētu tādas pašas prioritātes kapitāla instrumentus mātes sabiedrības līmenī.

(8) Ja Finanšu un kapitāla tirgus komisija izdara šā panta trešajā daļā minēto konstatāciju, tā nekavējoties paziņo noregulējuma iestādei, kura ir atbildīga par konkrēto iestādi, vai šā likuma 2. panta pirmās daļas 2., 3. un 4. punktā minētajai sabiedrībai, ja tās atšķiras.

(9)   Pirms konstatācijas, kas minēta šā panta trešās daļas 3. punktā, attiecībā uz meitas sabiedrību, kura emitē attiecīgus kapitāla instrumentus, kas tiek atzīti pašu kapitāla prasību izpildes vajadzībām individuāli vai konsolidācijas līmenī, Finanšu un kapitāla tirgus komisija ievēro šā likuma 79. pantā noteiktās prasības par paziņošanu un apspriešanos.

(10)   Pirms tiek īstenotas kapitāla instrumentu norakstīšanas vai konvertācijas tiesības, Finanšu un kapitāla tirgus komisija nodrošina, ka iestādes vai šā likuma 2. panta pirmās daļas 2., 3. un 4. punktā minētās sabiedrības aktīvu un saistību vērtēšana notiek saskaņā ar šā likuma 43., 44. un 45. pantu. Minētā vērtēšana veido pamatu norakstīšanas aprēķinam, kas jāpiemēro attiecīgajiem kapitāla instrumentiem, lai segtu zaudējumus, un konvertācijas līmenim, kāds jāpiemēro attiecīgajiem kapitāla instrumentiem, lai rekapitalizētu iestādi vai šā likuma 2. panta pirmās daļas 2., 3. un 4. punktā minēto sabiedrību.

**77.pants.** (1) Izpildot šā likuma 76. pantā noteikto prasību, Finanšu un kapitāla tirgus komisija īsteno norakstīšanas vai konvertācijas tiesības saskaņā ar kreditoru prasījumu apmierināšanas kārtību maksātnespējas procesa gadījumā tā, lai sasniegtu šādus rezultātus:

|  |  |
| --- | --- |
| 1) |  vispirms tiek samazināti pirmā līmeņa pamata kapitāla elementi proporcionāli zaudējumiem un to zaudējumu segšanas spējas apmērā, un Finanšu un kapitāla tirgus komisija piemēro vienu vai abas šā likuma 67. panta pirmajā daļā minētās darbības attiecībā uz pirmā līmeņa pamata kapitāla instrumentu turētājiem; |

|  |  |
| --- | --- |
| 2) |  pirmā līmeņa papildu kapitāla instrumentu pamatsummu noraksta vai konvertē, vai gan noraksta, gan konvertē pirmā līmeņa pamata kapitāla instrumentos, lai sasniegtu šā likuma 38. pantā minētos noregulējuma mērķus, vai attiecīgo kapitāla instrumentu segšanas spējas apmērā atkarībā no tā, kura vērtība ir mazāka; |

|  |  |
| --- | --- |
| 3) |  otrā līmeņa kapitāla instrumentu pamatsummu noraksta vai konvertē, vai gan noraksta, gan konvertē pirmā līmeņa pamata kapitāla instrumentos, lai sasniegtu šā likuma 38. pantā minētos noregulējuma mērķus, vai attiecīgo kapitāla instrumentu segšanas spējas apmērā atkarībā no tā, kura vērtība ir mazāka. |

(2) Kad ir norakstīta attiecīgā kapitāla instrumenta pamatsumma:

|  |  |
| --- | --- |
| 1) |  minētās pamatsummas samazinājums ir paliekošs, ievērojot jebkādu vērtības palielināšanu saskaņā ar šā likuma 66. panta trešajā daļā paredzēto atlīdzināšanas mehānismu; |

|  |  |
| --- | --- |
| 2) |  vairs nepaliek nekādu saistību pret attiecīgā kapitāla instrumenta turētāju saskaņā vai saistībā ar šāda instrumenta summu, kas ir norakstīta, izņemot jau uzkrātās saistības un saistības attiecībā uz atbildību par zaudējumiem, kāda varētu iestāties, ja ar spriedumu tiek konstatēta norakstīšanas tiesību nelikumīga īstenošana; |

|  |  |
| --- | --- |
| 3) |  attiecīgo kapitāla instrumentu turētājiem kompensācija tiek izmaksāta tikai saskaņā ar šā panta ceturtās daļas prasībām. |

(3) Šā panta otrās daļas 2. punkts neliedz pirmā līmeņa pamata kapitāla instrumentus piešķirt attiecīgo kapitāla instrumentu turētājam saskaņā ar šā panta ceturtās daļas prasībām.

(4)   Lai veiktu attiecīgo kapitāla instrumentu konvertāciju saskaņā ar šā panta pirmās daļas 2. punktu, Finanšu un kapitāla tirgus komisija var prasīt, lai iestādes un šā likuma 2. panta pirmās daļas 2., 3. un 4. punktā minētās sabiedrības emitētu pirmā līmeņa pamata kapitāla instrumentus attiecīgo kapitāla instrumentu turētājiem. Attiecīgos kapitāla instrumentus var konvertēt tikai tad, ja ir ievēroti šādi nosacījumi:

|  |  |
| --- | --- |
| 1) |  minētos pirmā līmeņa pamata kapitāla instrumentus emitē iestāde vai šā likuma 2. panta pirmās daļas 2., 3. un 4. punktā minētā sabiedrība, vai iestādes vai šā likuma 2. panta pirmās daļas 2., 3. un 4. punktā minētās sabiedrības mātes sabiedrība ar iestādes vai šā likuma 2. panta pirmās daļas 2., 3. un 4. punktā minētās sabiedrības noregulējuma iestādes vai attiecīgā gadījumā ar mātes sabiedrības noregulējuma iestādes piekrišanu; |

|  |  |
| --- | --- |
| 2) |  minētie pirmā līmeņa pamata kapitāla instrumenti ir emitēti pirms minētās iestādes vai šā likuma 2. panta pirmās daļas 2., 3. un 4. punktā minētās sabiedrības akciju vai citu īpašumtiesību instrumentu emisijas, kuros ieguldījumu pašu kapitālā veiktu Ministru kabinets; |

|  |  |
| --- | --- |
| 3) |  minētos pirmā līmeņa pamata kapitāla instrumentus piešķir un pārved tūlīt pēc konvertācijas pilnvaru īstenošanas; |

|  |  |
| --- | --- |
| 4) |  konvertācijas koeficients, kas nosaka pirmā līmeņa pamata kapitāla instrumentu skaitu, kuri tiek sniegti attiecībā uz katru attiecīgo kapitāla instrumentu, atbilst šā likuma 70. pantā noteiktajiem principiem un jebkādām pamatnostādnēm, ko izstrādā Eiropas Banku iestāde. |

(5)   Ja iestāde atbilst noregulējuma nosacījumiem un Finanšu un kapitāla tirgus komisija nolemj tai piemērot noregulējuma instrumentu, Finanšu un kapitāla tirgus komisija pirms noregulējuma instrumenta piemērošanas izpilda šā likuma 76. panta trešajā daļā noteikto prasību.

**78.pants.** (1) Finanšu un kapitāla tirgus komisija ir atbildīga par šā likuma 76. panta trešās daļas 2., 3. vai 4. punktā minētās konstatācijas veikšanu attiecībā uz iestādi vai šā likuma 2. panta pirmās daļas 2., 3. un 4. punktā minēto sabiedrību, ja tās emitētos attiecīgos kapitāla instrumentus atzīst pašu kapitāla prasību izpildes vajadzībām individuāli saskaņā ar Regulas Nr. 575/2013 92. panta prasībām un ja Finanšu un kapitāla tirgus komisija minētajai iestādei vai sabiedrībai ir izsniegusi atļauju (licenci) saskaņā ar Kredītiestāžu likuma vai Finanšu instrumentu tirgus likuma prasībām.

(2) Finanšu un kapitāla tirgus komisija ir atbildīga par šā likuma 76. panta trešās daļas 2. punktā minētās konstatācijas veikšanu attiecībā uz iestādi vai šā likuma 2. panta pirmās daļas 2., 3. un 4. punktā minēto sabiedrību, kas ir citas dalībvalsts mātes sabiedrības meitas sabiedrība, ja tās emitētos attiecīgos kapitāla instrumentus atzīst pašu kapitāla prasību izpildes vajadzībām individuāli un konsolidācijas līmenī un ja Finanšu un kapitāla tirgus komisija minētajai iestādei vai sabiedrībai ir izsniegusi atļauju (licenci) saskaņā ar Kredītiestāžu likuma vai Finanšu instrumentu tirgus likuma prasībām.

(3) Finanšu un kapitāla tirgus komisija, ja tā ir konsolidētās uzraudzības institūcija, kopā ar dalībvalsts iestādi, kas ir atbildīga par šā likuma 76. panta trešajā daļā norādītās konstatācijas veikšanu, ir atbildīga par šā likuma 76. panta trešās daļas 3. punktā minētās konstatācijas kopīgu veikšanu kopīga lēmuma veidā saskaņā ar šā likuma 114. panta ceturto daļu attiecībā uz iestādi vai šā likuma 2. panta pirmās daļas 2., 3. un 4. punktā minēto sabiedrību, kas ir minētās dalībvalsts meitas sabiedrība, ja tās emitētos attiecīgos kapitāla instrumentus atzīst pašu kapitāla prasību izpildes vajadzībām individuāli un konsolidācijas līmenī un ja tai izsniegta atļauja (licence) saskaņā ar minētās dalībvalsts tiesību aktiem.

(4) Dalībvalsts konsolidētās uzraudzības institūcija, kas ir atbildīga par šā likuma 76. panta trešajā daļā norādītās konstatācijas veikšanu, kopā ar Finanšu un kapitāla tirgus komisiju ir atbildīga par šā likuma 76. panta trešās daļas 3. punktā minētās konstatācijas kopīgu veikšanu kopīga lēmuma veidā saskaņā ar šā likuma 114. panta ceturto daļu attiecībā uz iestādi vai šā likuma 2. panta pirmās daļas 2., 3. un 4. punktā minēto sabiedrību, kas ir citas dalībvalsts mātes sabiedrības meitas sabiedrība, ja tās emitētos attiecīgos kapitāla instrumentus atzīst pašu kapitāla prasību izpildes vajadzībām individuāli un konsolidācijas līmenī un ja Finanšu un kapitāla tirgus komisija minētajai iestādei vai sabiedrībai ir izsniegusi atļauju (licenci) saskaņā ar Kredītiestāžu likuma vai Finanšu instrumentu tirgus likuma prasībām.

(5) Finanšu un kapitāla tirgus komisija, ja tā ir konsolidētās uzraudzības institūcija, ir atbildīga par šā likuma 76. panta trešās daļas 4. punktā minētās konstatācijas veikšanu.

**79.pants.** (1) Pirms konstatācijas, kas minēta šā likuma 76. panta trešās daļas 2., 3., 4. vai 5. punktā, veikšanas attiecībā uz meitas sabiedrību, kura emitē attiecīgos kapitāla instrumentus, kas tiek atzīti pašu kapitāla prasību izpildes vajadzībām individuāli vai konsolidācijas līmenī, Finanšu un kapitāla tirgus komisija izpilda šādas prasības:

|  |  |
| --- | --- |
| 1) |  ja Finanšu un kapitāla tirgus komisija apsver, vai veikt konstatāciju, kas minēta šā likuma 76. panta trešās daļas 2., 3., 4. vai 5. punktā, tā par to nekavējoties paziņo dalībvalsts konsolidētās uzraudzības institūcija un, ja tā nav tā pati, dalībvalsts iestādei, kas ir atbildīga par šā likuma 76. panta trešajā daļā norādītās konstatācijas veikšanu, kurā atrodas konsolidētās uzraudzības institūcija; |

|  |  |
| --- | --- |
| 2) |  ja Finanšu un kapitāla tirgus komisija apsver, vai veikt konstatāciju, kas minēta šā likuma 76. panta trešās daļas 3. punktā, tā par to nekavējoties paziņo dalībvalsts uzraudzības iestādei, kura veic katras iestādes vai šā likuma 2. panta pirmās daļas 2., 3. un 4. punktā minētās sabiedrības, kas ir emitējusi attiecīgos kapitāla instrumentus, attiecībā uz kuriem, ja tiktu veikta minētā konstatācija, ir jāīsteno norakstīšanas vai konvertācijas tiesības, uzraudzību, un, ja tā nav tā pati, dalībvalsts iestādēm, kas ir atbildīgas par šā likuma 76. panta trešajā daļā norādītās konstatācijas veikšanu,kurās atrodas minētās uzraudzības iestādes un konsolidētās uzraudzības institūcija. |

(2)   Veicot šā likuma 76. panta trešās daļas 3., 4. vai 5. punktā minēto konstatāciju, iestādes vai grupas ar pārrobežu darbību noregulējuma gadījumā Finanšu un kapitāla tirgus komisija ņem vērā noregulējuma iespējamo ietekmi visās dalībvalstīs, kurās iestāde vai grupa darbojas.

(3) Finanšu un kapitāla tirgus komisija paziņojumam saskaņā ar šā panta pirmās daļas prasībām pievieno paskaidrojumu par iemesliem, kādēļ tā apsver attiecīgo konstatāciju.

(4) Ja paziņojums izdarīts saskaņā ar šā panta pirmās daļas prasībām, Finanšu un kapitāla tirgus komisija pēc apspriešanās ar iestādēm, kuras tā attiecīgi informējusi, novērtē šādus jautājumus:

|  |  |
| --- | --- |
| 1) |  vai ir pieejams alternatīvs pasākums, lai izmantotu norakstīšanas vai konvertācijas tiesības saskaņā ar šā likuma 76. panta trešās daļas prasībām; |

|  |  |
| --- | --- |
| 2) |  ja šāds alternatīvs pasākums ir pieejams, vai to var reāli piemērot; |

|  |  |
| --- | --- |
| 3) |  ja šādu alternatīvu pasākumu var reāli piemērot, vai ir reālas izredzes, ka tas atbilstīgā laikposmā ietekmētu apstākļus, kas citādi prasītu konstatāciju, kas minēta šā likuma 76. panta trešajā daļā. |

(5)   Šā panta ceturtās daļas piemērošanas nolūkā alternatīvi pasākumi ir agrīnās intervences pasākumi, kas minēti šā likuma 33. pantā, pasākumi, kuri minēti Kredītiestāžu likuma 101.3 panta 4.4 un 4.7 daļā, vai līdzekļu vai kapitāla pārvešana no mātes sabiedrības.

(6)   Ja saskaņā ar šā panta ceturtās daļas prasībām Finanšu un kapitāla tirgus komisijapēc apspriešanās ar iestādēm, kuras tā attiecīgi informējusi, novērtē, ka ir pieejami viens vai vairāki alternatīvi pasākumi, ka tos var reāli piemērot un tie dotu rezultātu, kas minēts šā panta ceturtās daļas 3. punktā, tā nodrošina, ka šie pasākumi tiek piemēroti.

(7)   Ja šā panta pirmās daļas 1. punktā minētajā gadījumā un saskaņā ar šā panta ceturtās daļas prasībām Finanšu un kapitāla tirgus komisijapēc apspriešanās ar iestādēm, kuras tā attiecīgi informējusi, novērtē, ka nav pieejami alternatīvi pasākumi, kuri dotu rezultātu, kas minēts šā panta ceturtās daļas 3. punktā, Finanšu un kapitāla tirgus komisija pieņem lēmumu, vai šā likuma 76. panta trešajā daļā minētā konstatācija ir piemērota.

(8)   Ja Finanšu un kapitāla tirgus komisijanolemj veikt konstatāciju, kas minēta šā likuma 76. panta trešās daļas 3. punktā, tā nekavējoties paziņo par to dalībvalstsiestādēm,kas ir atbildīgas par šā likuma 76. panta trešajā daļā norādītās konstatācijas veikšanu un kurās atrodas iesaistītās meitas sabiedrības, un konstatāciju izdara kopīga lēmuma veidā saskaņā ar šā likuma 114. panta ceturtās daļas prasībām. Ja kopīgu lēmumu nepieņem, konstatāciju atbilstīgi šā likuma 76. panta trešās daļas 3. punkta prasībām neveic.

(9)   Finanšu un kapitāla tirgus komisija, ja Latvijas Republikā atrodas kāda no iesaistītajām meitas sabiedrībām, nekavējoties izpilda saskaņā ar šā panta prasībām pieņemto lēmumu norakstīt vai konvertēt kapitāla instrumentus, pienācīgi ņemot vērā apstākļu steidzamību.

 **XIV nodaļa**

**Atbalsts no valsts budžeta līdzekļiem**

**80.pants.** (1)Lai piedalītos iestādes vai šā likuma 2. panta pirmās daļas 2., 3. un 4. punktā minētās sabiedrības noregulēšanā, tostarp veicot tiešu intervenci nolūkā novērst iestādes vai sabiedrības likvidāciju, lai sasniegtu noregulējuma mērķus attiecībā uz Latvijas Republiku vai Eiropas Savienību kopumā, ir pieļaujams ārkārtas finansiālais atbalsts no valsts budžeta līdzekļiem, izmantojot papildu finanšu stabilizācijas instrumentus. Šādu darbību veic Ministru kabinets ciešā sadarbībā ar Finanšu un kapitāla tirgus komisiju.

(2) Lai varētu piemērot valdības finanšu stabilizācijas instrumentus kontroles ietvaros, Ministru kabinetam ir šā likuma XV nodaļā minētās noregulējuma tiesības.

(3) Valdības finanšu stabilizācijas instrumentus izmanto kā galīgo līdzekli pēc tam, kad ir novērtēti un maksimāli iespējamā apjomā izmantoti pārējie noregulējuma instrumenti, vienlaikus saglabājot finanšu stabilitāti, kā to noteicis Ministru kabinets pēc apspriešanās ar Finanšu un kapitāla tirgus komisiju un Latvijas Banku.

(4) Piemērojot valdības finanšu stabilizācijas instrumentus, Ministru kabinets un Finanšu un kapitāla tirgus komisija minētos instrumentus piemēro tikai tad, ja ir izpildīti visi noregulējuma darbības veikšanai nepieciešamie nosacījumi, kā arī viens no turpmāk minētajiem nosacījumiem:

1) Ministru kabinets un Finanšu un kapitāla tirgus komisija pēc apspriešanās ar Latvijas Banku konstatē, ka citu noregulējuma instrumentu piemērošana nebūtu pietiekama, lai novērstu būtisku negatīvu ietekmi uz finanšu stabilitāti;

2) Ministru kabinets un Finanšu un kapitāla tirgus komisija konstatē, ka noregulējuma instrumentu piemērošana nebūtu pietiekama, lai aizsargātu sabiedrības intereses, ja iepriekš attiecīgā iestāde ir saņēmusi Latvijas Bankas ārkārtas atbalstu likviditātes nodrošināšanai;

3) attiecībā uz pagaidu publiskā īpašuma instrumentu Ministru kabinets pēc apspriešanās ar Finanšu un kapitāla tirgus komisiju konstatē, ka citu noregulējuma instrumentu piemērošana nebūtu pietiekama, lai aizsargātu sabiedrības intereses, ja iepriekš noregulējamā iestāde ar kapitāla atbalsta instrumentu ir saņēmusi kapitāla atbalstu.

**81.pants.** Finanšu stabilizācijas instrumenti ir šādi:

1) publiskā kapitāla atbalsta instruments;

2) pagaidu publiskā īpašuma instruments.

**82.pants.** (1) Latvijas Republika var piedalīties iestādes vai šā likuma 2. panta pirmās daļas 2., 3. un 4. punktā minētās sabiedrības rekapitalizācijā, nodrošinot tai kapitālu apmaiņā pret šādiem instrumentiem:

1) pirmā līmeņa pamata kapitāla instrumentiem;

2) pirmā līmeņa papildu kapitāla instrumentiem vai otrā līmeņa kapitāla instrumentiem.

|  |
| --- |
|  |

(2) No valsts turējumā esošām akcijām izrietošās noregulējamās iestādes pārvaldīšanas tiesības tiek realizētas, ievērojot komerciālas un profesionālas darbības principus.

(3) Ja tiek izmantots publiskā kapitāla atbalsta instruments saskaņā ar šo pantu, valsts turējums attiecīgajā iestādē vai šā likuma 2. panta pirmās daļas 2., 3. un 4. punktā minētajā sabiedrībā tiek nodots privātajam sektoram, tiklīdz to ļauj komerciālie un finanšu apstākļi.

**83.pants.** (1)Iestādi vai šā likuma 2. panta pirmās daļas 2., 3. un 4. punktā minēto sabiedrību uz laiku var pārņemt valsts īpašumā. Šim nolūkam Ministru kabinets var izdot vienu vai vairākus akciju pārņemšanas/pārvešanas rīkojumus, kuros akciju pārņēmējs ir Ministru kabineta izraudzīta persona, ieskaitot sabiedrību, kurā valstij ir izšķiroša ietekme.

|  |  |
| --- | --- |
|  |  |

|  |
| --- |
|  |

(2)   Iestādes vai šā likuma 2. panta pirmās daļas 2., 3. un 4. punktā minētās sabiedrības, kurām saskaņā ar šo pantu ir piemērots pagaidu publiskā īpašuma instruments, tiek pārvaldītas, ievērojot komerciālas un profesionālas darbības principus, un tās tiek nodotas privātajam sektoram, tiklīdz to ļauj komerciālie un finanšu apstākļi.

**XV nodaļa**

**Noregulējuma tiesības**

**84.pants.** (1) Noregulējuma iestādei ir šādas noregulējuma tiesības:

1) pieprasīt jebkurai personai jebkādu informāciju, kas nepieciešama, lai Finanšu un kapitāla tirgus komisija lemtu par noregulējuma darbību un to sagatavotu, tostarp noregulējuma plānos sniegtās informācijas precizējumus un papildinājumus;

2) pārņemt savā kontrolē noregulējamo iestādi un īstenot visas tiesības, kas piešķirtas noregulējamās iestādes akcionāriem vai citiem īpašuma tiesību instrumentu turētājiem, valdei, padomei vai augstākajai vadībai;

3) nodot noregulējamās iestādes akcijas vai citus īpašuma tiesību instrumentus;

4) nodot citai sabiedrībaiar tās piekrišanu noregulējamās iestādes tiesības, aktīvus vai saistības;

5) samazināt vai dzēst noregulējamās iestādes atbilstīgo saistību pamatsummu vai nesamaksāto summu attiecībā uz tām;

6) konvertēt noregulējamās iestādes saistības parastās akcijās vai citos īpašuma tiesību instrumentos iestādē vai šā likuma 2. panta pirmās daļas 2., 3. un 4. punktā minētajā sabiedrībā, attiecīgā mātes iestādē vai pagaidu iestādē, kurai tiek nodoti iestādes vai šā likuma 2. panta pirmās daļas 2., 3. un 4. punktā minētās sabiedrības aktīvi, tiesības vai saistības;

7) dzēst noregulējamās iestādes emitētos parāda instrumentus, izņemot nodrošinātās saistības šajā likumā noteiktajā kārtībā;

8) samazināt, tostarp samazināt līdz nullei, noregulējamās iestādes akciju vai citu īpašuma tiesību instrumentu nominālo vērtību un dzēst šādas akcijas vai citus īpašuma tiesību instrumentus;

9) likt noregulējamajai iestādei vai attiecīgajai mātes iestādei palielināt pamatkapitālu, tostarp emitēt jaunas akcijas vai citus kapitāla instrumentus, tostarp priekšrocību akcijas un ar nosacījumiem konvertējamus instrumentus;

10) grozīt vai mainīt termiņu noregulējamās iestādes saistībām, grozīt procentu, kas maksājami par uzņemtajām saistībām, summu un samaksas kārtību, izņemot nodrošinātās saistības;

11) slēgt un izbeigt finanšu līgumus vai atvasināto instrumentu līgumus;

12) atcelt vai nomainīt noregulējamās iestādes valdi vai padomi.

(2) Finanšu un kapitāla tirgus komisija, piemērojot noregulējuma instrumentus un īstenojot noregulējuma tiesības, var atkāpties un tai nav saistošas citos normatīvajos aktos noteiktās prasības attiecībā uz finanšu instrumentu, tiesību, aktīvu vai saistību nodošanu, tai skaitā noregulējamās iestādes akcionāru vai citu īpašuma tiesību instrumentu turētāju kreditoru, vai trešās personas piekrišanas saņemšanu un prasību par iepriekšēju trešās personas informēšanu. Minētais atbrīvojums nav attiecināms uz valsts atbalstu regulējošo normatīvo aktu prasībām.

(3) Ja šā panta pirmajā daļā minētās tiesības nav piemērojamas kādai no šā likuma 2. panta pirmās daļas 2., 3. un 4. punktā minētajām sabiedrībām juridiskās formas dēļ, Finanšu un kapitāla tirgus komisija attiecībā uz šādām sabiedrībām piemēro pēc būtības un ietekmes līdzīgas tiesības un šādu sabiedrību akcionāriem vai citu īpašuma tiesību instrumentu turētājiem, kreditoriem un darījumu partneriem piemēro šajā likumā paredzētos aizsardzības pasākumus.

**85.pants.** (1) Papildus šā likuma 84. pantā noteiktajām pilnvarām Finanšu un kapitāla tirgus komisijai ir šādas papildu tiesības:

1) noteikt, ka nodošana stājas spēkā bez kādām saistībām vai apgrūtinājumiem, kas ietekmē nododamos finanšu instrumentus, tiesības, aktīvus vai saistības;

2) atcelt tiesības papildus iegādāties akcijas vai citus īpašuma tiesību instrumentus;

3) pieprasīt, lai attiecīgā iestāde izslēdz vērtspapīrus no regulētā tirgus vai aptur to tirdzniecību, kā noteikts Finanšu instrumentu tirgus likumā;

4) nodrošināt, lai nodoto tiesību, aktīvu vai saistību saņēmējam ir noregulējamās iestādes tiesības vai pienākumi;

5) pieprasīt, lai noregulējamā iestāde un akciju vai citu īpašuma tiesību instrumentu, tiesību, aktīvu vai saistību saņēmējs savstarpēji apmainās ar informāciju un sniedz palīdzību;

6) atcelt vai grozīt līguma noteikumus, kurā noregulējamā iestāde ir puse, vai aizstāt līgumā tiesību, aktīvu vai saistību saņēmēju kā pusi.

(2) Noregulējuma tiesības tiek īstenotas, nodrošinot noregulējamās iestādes uzņemto līgumu un saistību nepārtrauktību, kuras pāriet uz saņēmēju. Minētais neskar noregulējamās iestādes darbinieku tiesības uzteikt darba līgumu un citas no noregulējamās iestādes noslēgtajiem līgumiem izrietošās pušu tiesības.

**86.pants.** (1) Finanšu un kapitāla tirgus komisijai ir tiesības uzdot noregulējamajai iestādei vai jebkurai no minētās noregulējuma iestādes grupas sabiedrībām sniegt vai nodrošināt pakalpojumus, kas ir nepieciešami, lai tiesību, aktīvu vai saistību saņēmējs varētu efektīvi vadīt tam nodotās tiesības, aktīvus vai saistības. Noregulējamā iestāde sniedz vai nodrošina pakalpojumus atbilstoši līgumiem, ko tā ir noslēgusi līdz noregulējuma veikšanai vai, ja līgumu nav vai tie vairs nav spēkā, atbilstoši saprātīgiem noteikumiem.

(2) Ja citas dalībvalsts noregulējuma iestāde ir izmantojusi šā panta pirmajā daļā noteiktās tiesības attiecībā uz citā dalībvalstī reģistrētu noregulējuma iestādi vai tās grupas sabiedrības struktūrvienību, kas atrodas Latvijas Republikā, Finanšu un kapitāla tirgus komisijai ir tiesības nodrošināt citas dalībvalsts noregulējuma iestādes pieņemtā lēmuma izpildi.

(3) Šā panta pirmā daļa piemērojama arī noregulējamās iestādes vai tās grupas sabiedrības maksātnespējas procesā.

**87.** **pants.** (1) Ja, nododot akcijas, citus īpašuma tiesību instrumentus, aktīvus, tiesības vai saistības, nodod arī aktīvus, kas atrodas citā dalībvalstī, vai tiesības vai saistības, kurām piemērojami citas dalībvalsts normatīvie akti, par nodošanas valsti uzskatāma attiecīgā cita dalībvalsts, un nodošanai piemērojami tās dalībvalsts normatīvie akti.

(2) Finanšu un kapitāla tirgus komisija sniedz atbalstu to citas dalībvalsts noregulējuma iestādes piemēroto akciju vai citu īpašuma tiesību instrumentu, aktīvu, tiesību vai saistību nodošanai, kas atrodas Latvijas Republikā vai kam ir piemērojami Latvijas Republikas normatīvie akti.

(3) Akcionāriem vai citiem īpašuma tiesību instrumentu īpašniekiem, kreditoriem un trešajām personām, ko skar akciju vai citu īpašuma tiesību instrumentu, aktīvu, tiesību vai saistību nodošana, nav tiesību prasīt nodošanas atlikšanu.

(4) Ja citas dalībvalsts noregulējuma iestāde īsteno norakstīšanas vai konvertācijas tiesības attiecībā uz instrumentiem vai saistībām, ko reglamentē Latvijas Republikas normatīvie akti, vai saistībām pret kreditoriem, kas atrodas Latvijas Republikā, Finanšu un kapitāla tirgus komisija nodrošina, ka šo saistību vai instrumentu pamatsumma tiek samazināta vai saistības vai instrumenti tiek konvertēti atbilstoši citas dalībvalsts noregulējuma iestādes īstenotajām norakstīšanas vai konvertācijas pilnvarām. Kreditoriem, kas atrodas Latvijas Republikā, ir tiesības apstrīdēt minēto citas dalībvalsts noregulējuma iestādes pilnvaru īstenošanu noregulējuma dalībvalsts normatīvajos aktos noteiktajā kārtībā.

**88.pants.** (1) Ja Finanšu un kapitāla tirgus komisijas piemērotā noregulējuma darbība ir vērsta uz ārvalstī esošiem noregulējamās iestādes aktīviem vai akcijām, vai citiem īpašuma tiesību instrumentiem, tiesībām vai saistībām, kam ir piemērojami ārvalsts normatīvie akti, Finanšu un kapitāla tirgus komisija var pieprasīt, lai:

1) administrators vai cita persona, kas pārvalda ārvalsts noregulējamo iestādi, un saņēmējs veic visus vajadzīgos pasākumus, lai nodrošinātu, ka nodošana, norakstīšana, konvertācija vai darbība stājas spēkā;

2) administratoram vai citai personai, kas pārvalda ārvalsts noregulējamo iestādi, un saņēmējam ir pienākums turēt akcijas, citus īpašuma tiesību instrumentus, aktīvus vai tiesības vai uzņemties atbildību par saistībām saņēmēja vārdā līdz brīdim, kad nodošana, norakstīšana, konvertācija vai darbība stājas spēkā;

3) pamatotus saņēmēja izdevumus 1. un 2. punktā noteikto darbību veikšanai sedz atbilstoši šā likuma 46. panta piektajai daļai.

(2) Ja Finanšu un kapitāla tirgus komisija novērtē, ka, neskatoties uz visiem vajadzīgajiem pasākumiem, ko ir veicis administrators, saņēmējs vai cita persona, ir maz ticams, ka nodošana, konvertācija vai darbība būs spēkā attiecībā uz konkrētu īpašumu, kas atrodas ārvalstī, vai konkrētām akcijām, citiem īpašuma tiesību instrumentiem, tiesībām vai saistībām saskaņā ar ārvalsts normatīvajiem aktiem, Finanšu un kapitāla tirgus komisija neveic nodošanu, norakstīšanu, konvertāciju vai darbību, tai skaitā gadījumos, ja Finanšu un kapitāla tirgus komisija jau ir pieņēmusi lēmumu par attiecīgo akciju, citu īpašuma tiesību instrumentu, tiesību vai saistību nodošanu, konvertāciju vai darbību.

**89.pants.** (1) Krīzes novēršanas pasākums vai krīzes vadības pasākums, kas ir veikts attiecībā uz sabiedrību saskaņā ar šo likumu, vai jebkurš notikums, kas ir tieši saistīts ar šāda pasākuma piemērošanu, saskaņā ar sabiedrības noslēgtu līgumu nav uzskatāms par izpildes notikumu finanšu nodrošinājumu reglamentējošo normatīvo aktu izpratnē vai par maksātnespējas procedūru norēķinu galīguma maksājumu un vērtspapīru norēķinu sistēmu reglamentējošo normatīvo aktu izpratnē ar nosacījumu, ka joprojām tiek pildītas būtiskas saistības saskaņā ar līgumu, tai skaitā maksājumu un izpildes saistības, kā arī tiek sniegts nodrošinājums. Minētais attiecas arī uz šādu sabiedrību meitas sabiedrību noslēgtajiem līgumiem, ja tajos ir paredzēts, ka saistības garantē mātes sabiedrība vai jebkura grupas sabiedrība, vai uz citu grupas sabiedrību noslēgtajiem līgumiem, ja tajos ir iekļautas atsauces uz pārējo sabiedrību atbildību.

(2) Ja Finanšu un kapitāla tirgus komisija ir atzinusi ārvalsts noregulējuma procedūras, šā panta piemērošanas nolūkā tās uzskatāmas par krīzes vadības pasākumu.

(3) Krīzes novēršanas pasākums vai krīzes vadības pasākums, tostarp jebkurš notikums, kas ir tieši saistīts ar šāda pasākuma piemērošanu, nav pamats, lai:

1) īstenotu jebkādas izbeigšanas, apturēšanas, grozīšanas, savstarpēja ieskaita vai savstarpējas dzēšanas tiesības, tai skaitā attiecībā uz līgumiem, ko parakstījusi meitas sabiedrība un garantē vai kā citādi atbalsta grupas sabiedrība;

2) iegūtu īpašumā, pārņemtu kontrolē vai prasītu nodrošinājumu iesaistītās iestādes vai šā likuma 2. panta pirmās daļas 2., 3. un 4. punktā minētās sabiedrības īpašumam;

3) ietekmētu no noregulējamās iestādes vai šā likuma 2. panta pirmās daļas 2., 3. un 4. punktā minētās sabiedrības noslēgtajiem līgumiem izrietošās tiesības, ja joprojām tiek pildītas būtiskas saistības saskaņā ar līgumu, tai skaitā maksājumu un izpildes saistības, kā arī tiek sniegts nodrošinājums.

(4) Šis pants neskar personas tiesības veikt darbības, kas minētas šā panta otrās daļas 2. punktā, ja minētās tiesības rodas sakarā ar notikumu, kas nav krīzes novēršanas pasākums, krīzes vadības pasākums vai jebkurš notikums, kas ir tieši saistīts ar šāda pasākuma piemērošanu.

(5) Līguma izpildes apturēšana vai ierobežošana nav uzskatāma par līgumsaistību neizpildi šā panta piemērošanas nolūkā.

**90.pants.** (1)Finanšu un kapitāla tirgus komisijai ir tiesības apturēt jebkuras maksājuma saistības saskaņā ar jebkuru līgumu, kurā noregulējamā iestāde ir puse, no brīža, kad paziņojums par apturēšanu publicēts līdz darbdienas pēc minētās publicēšanas pusnaktij. Ja maksājuma vai piegādes saistības izpildes termiņš būtu iestājies apturēšanas periodā, maksājuma saistību izpilda nekavējoties pēc apturēšanas perioda beigām.

(2) Ja noregulējamās iestādes maksājuma saistības atbilstoši līgumam ir apturētas, arī noregulējamās iestādesdarījuma partneru maksājuma vai piegādes saistības atbilstoši minētajam līgumam aptur uz tādu pašu laikposmu.

(3) Šajā pantā noteiktās tiesības nav piemērojamas:

1) segtajiem noguldījumiem;

2) maksāšanas saistībām pret sistēmām vai sistēmu operatoriem, centrālajiem darījuma partneriem un centrālajām bankām;

3) ieguldītāju aizsardzības shēmas atbilstīgiem prasījumiem.

(4) Īstenojot tiesības saskaņā ar šo pantu, Finanšu un kapitāla tirgus komisija ņem vērā iespējamo likuma 84., 85. un 86.pantā minēto pilnvaru īstenošanas ietekmi uz finanšu tirgu pienācīgu darbību.

**91.pants.** (1) Finanšu un kapitāla tirgus komisijai ir tiesības ierobežot noregulējamās iestādes nodrošināto kreditoru nodrošinājuma izmantošanas tiesību izpildi attiecībā uz jebkuriem noregulējamās iestādes aktīviem no paziņojuma par apturēšanu publicēšanas dienas līdz darbdienas pēc minētās publicēšanas pusnaktij.

(2) Finanšu un kapitāla tirgus komisija nevar īstenot šā panta pirmajā daļā minētās tiesības attiecībā uz maksājumu sistēmu operatoru, centrālo darījuma partneru un centrālo banku nodrošinājuma tiesībām saistībā ar aktīviem, kas ieķīlāti ar drošības depozītu vai nodrošinājumu.

(3) Piemērojot šā likuma 101. pantu, Finanšu un kapitāla tirgus komisija nodrošina, ka šajā pantā noteiktie ierobežojumi tiek noteikti vienādi visām grupas sabiedrībām, kurām veic noregulējuma darbību.

(4) Īstenojot tiesības saskaņā ar šo pantu, Finanšu un kapitāla tirgus komisija ņem vērā likuma 84., 85. un 86.pantā pilnvaru īstenošanas iespējamo ietekmi uz finanšu tirgu pienācīgu darbību.

**92.pants**. (1) Finanšu un kapitāla tirgus komisijai ir tiesības jebkurai pusei, kas ir noslēgusi līgumu ar noregulējamo iestādi, uz laiku apturēt līguma uzteikuma tiesības no paziņojuma par apturēšanu publicēšanas dienas līdz darbdienas pēc minētās publicēšanas pusnaktij.

(2) Finanšu un kapitāla tirgus komisijai ir tiesības jebkurai pusei, kas ir noslēgusi līgumu ar noregulējamās iestādes meitas sabiedrību, uz laiku apturēt līguma uzteikšanas tiesības, ja:

1) noregulējamā iestāde ir izsniegusi garantiju līgumā noteikto meitas sabiedrības saistību izpildei;

2) līguma uzteikuma pamats ir vienīgi noregulējamās iestādes maksātnespēja vai finansiālais stāvoklis;

3) ja Finanšu un kapitāla tirgus komisija ir pieņēmusi lēmumu vai var pieņemt lēmumu par aktīvu un saistību nodošanu saņēmējam un līgums paredz visu meitas sabiedrības aktīvu un saistību nodošanu saņēmējam un saņēmējs tos ir pieņēmis vai Finanšu un kapitāla tirgus komisija citā veidā nodrošina šādu pienākumu aizsardzību.

(3) Šā panta otrajā daļā noteiktās tiesības stājas spēkā no paziņojuma publicēšanas dienas līdz darbdienas pēc minētās publicēšanas pusnaktij.

(4) Apturēšanu uz laiku saskaņā ar šā panta pirmo un otro daļu nepiemēro maksājumu un vērtspapīru sistēmām vai sistēmu operatoriem, darījuma partneriem un dalībvalstu centrālajām bankām.

(5) Persona var īstenot līgumā noteiktās uzteikuma tiesības pirms šā panta apturēšanas termiņa beigām, ja Finanšu un kapitāla tirgus komisija paziņo, ka tiesības un saistības, uz kurām attiecas līgums, nav nodotas saņēmējam vai tās nav norakstāmas vai konvertējamas, piemērojot iekšējās rekapitalizācijas instrumentu.

(6) Ja Finanšu un kapitāla tirgus komisija ir apturējusi līguma uzteikuma tiesības un nav sniegusi šā panta ceturtajā daļā noteikto paziņojumu, iestājoties apturēšanas beigu termiņam, uzteikuma tiesības var īstenot šādi:

1) ja tiesības un saistības, uz ko attiecas līgums, ir nodotas saņēmējam, darījuma partneris var izmantot uzteikuma tiesības saskaņā ar attiecīgā līguma noteikumiem, ja līguma uzteikuma pamats izriet no saņēmēja rīcības;

2) ja tiesības un saistības, uz ko attiecas līgums, paliek noregulējamajai iestādei un Finanšu un kapitāla tirgus komisija attiecīgajam līgumam nav piemērojusi iekšējās rekapitalizācijas instrumentu, darījuma partneris var īstenot uzteikuma tiesības saskaņā ar attiecīgā līguma noteikumiem.

(7) Īstenojot tiesības saskaņā ar šo pantu, Finanšu un kapitāla tirgus komisija ņem vērā likuma 84., 85. un 86.pantā pilnvaru īstenošanas iespējamo ietekmi uz finanšu tirgu pienācīgu darbību.

(8) Finanšu un kapitāla tirgus komisija var prasīt, lai iestāde vai šā likuma 2. panta pirmās daļas 2., 3. un 4. punktā minētā sabiedrība veiktu detalizētu uzskaiti par finanšu līgumiem. Kompetentajai iestādei vai noregulējuma iestādei ir tiesības pieprasīt nosūtīt Finanšu un kapitāla tirgus komisijai nepieciešamo informāciju, lai tiktu īstenotas tiesības saskaņā ar Komisijas Deleģētās 2013. gada 28. maija regulas (ES) Nr. 876/2013, ar ko papildina Eiropas Parlamenta un Padomes Regulu (ES) Nr. 648/2012 attiecībā uz regulatīvajiem tehniskajiem standartiem par centrālo darījuma partneru kolēģijām 81. pantu.

**93.pants.** Finanšu un kapitāla tirgus komisijai, lai veiktu noregulējuma darbību, ir tiesības tieši vai netieši, ieceļot pilnvaroto pārstāvi, pārņemt noregulējamo iestādi tās kontrolē tā, lai vadītu noregulējamo iestādi ar visu noregulējamās iestādes akcionāru, padomes un valdes pilnvarām, veiktu tās darbību un sniegtu pakalpojumus, kā arī pārvaldītu un rīkotos ar noregulējamās iestādes aktīviem un mantu. Šajā laikā noregulējumās iestādes akcionāriem vai citu īpašumtiesību instrumentu īpašniekiem nav balsstiesību, ko piešķir noregulējamās iestādes akcijas vai citi īpašumtiesību instrumenti.

**XVI nodaļa**

**Aizsardzības pasākumi**

**94.pants.** (1) Piemērojot vienu vai vairākus noregulējuma instrumentus, Finanšu un kapitāla tirgus komisija nodod tikai daļu noregulējamās iestādes tiesību, aktīvu un saistību. Akcionāri un tie kreditori, kuru prasījumi nav nodoti, saņem atlīdzību par saviem prasījumiem vismaz tādā apmērā, cik viņi būtu saņēmuši, ja noregulējamā iestāde būtu likvidēta parastā maksātnespējas procedūrā tieši pirms nodošanas.

(2) Ja Finanšu un kapitāla tirgus komisija piemēro iekšējās rekapitalizācijas instrumentu, akcionāriem un kreditoriem, kuru prasījumi ir norakstīti vai konvertēti kapitālā, tas nerada lielākus zaudējumus kā tad, ja noregulējamā iestāde būtu likvidēta parastā maksātnespējas procedūrā tieši pirms norakstīšanas vai konvertācijas.

**95.pants.** (1) Lai novērtētu, vai akcionāriem un kreditoriem būtu piemēroti labvēlīgāki nosacījumi, ja Finanšu un kapitāla tirgus komisija būtu ierosinājusi parasto maksātnespējas procedūru, pēc noregulējuma darbības vai darbību veikšanas neatkarīga persona veic vērtēšanu, kurā nosaka:

1) kādi nosacījumi būtu piemēroti akcionāriem un kreditoriem, ja noregulējamā iestāde, attiecībā uz kuru veikta noregulējuma darbība vai darbības, būtu sākusi parasto maksātnespējas procedūru laikā, kad tika pieņemts šā likuma 103. pantā minētais lēmums;

2) kādi nosacījumi faktiski ir piemēroti akcionāriem un kreditoriem noregulējamās iestādes noregulēšanā;

3) vai ir atšķirīgas sekas starp nosacījumu atbilstoši šā panta 1. un 2. punktam piemērošanu;

(2) Vērtēšanas procesā:

1) tiek pieņemts, ka noregulējamā iestāde, attiecībā uz kuru veikta noregulējuma darbība vai darbības, būtu sākusi parasto maksātnespējas procedūru laikā, kad tika pieņemts šā likuma 103. pantā minētais lēmums;

2) tiek pieņemts, ka noregulējumā darbība vai darbības nav veiktas;

3) netiek ņemts vērā ārkārtas finansiāls atbalsts no publiskā sektora noregulējamajai iestādei.

**96.pants.** Ja novērtējumā par to, vai akcionāriem un kreditoriem būtu piemēroti labvēlīgāki nosacījumi, ja Finanšu un kapitāla tirgus komisija būtu ierosinājusi parasto maksātnespējas procedūru, ir konstatēts, ka jebkurš akcionārs vai kreditors, vai noguldījumu garantiju fonds ir cietis lielākus zaudējumus nekā likvidācijā parastā maksātnespējas procedūrā, tiem ir tiesības uz starpības izmaksu no noregulējuma fonda.

**97.pants.** (1) Ja Finanšu un kapitāla tirgus komisija, izmantojot noregulējuma instrumentu, nodod citai sabiedrībai vai pagaidu iestādei aktīvu pārvaldības struktūras daļu, bet ne visus noregulējamās iestādes aktīvus, tiesības vai saistības vai ja Finanšu un kapitāla tirgus komisija atceļ vai groza tāda līguma noteikumus, kurā noregulējamā iestāde ir puse, vai aizstāj saņēmēju, kurš ir puse, Finanšu un kapitāla tirgus komisija nodrošina šā likuma 98., 99., 100. un 100. pantā noteikto aizsardzību un piemēro šā likuma 89., 90., 91. un 92. panta ierobežojumus šādiem vienošanās veidiem:

1) nodrošinājumam, uz kā pamata personai ir faktiska vai iespējama interese par aktīviem vai tiesībām, uz ko attiecas nodošana, neatkarīgi no tā, vai šī interese ir nodrošināta ar konkrētiem aktīviem vai tiesībām, vai ar mainīgu maksu, vai līdzīgu nosacījumu;

2) līgumiem par finanšu nodrošinājumu ar īpašuma tiesību pāreju, ar kuriem nodrošinājums, kas nostiprina vai garantē noteiktu pienākumu izpildi, tiek sniegts ar aktīvu pilnīgu īpašuma tiesību pārvešanu no nodrošinājuma devēja nodrošinājuma ņēmējam ar pienākumu nodrošinājuma ņēmējam pārvest aktīvus, ja tiek izpildīti minētie noteiktie pienākumi;

3) savstarpējā ieskaita līgumiem, saskaņā ar kuriem divus vai vairākus prasījumus vai saistības noregulējamās iestādes un darījuma partnera starpā var savstarpēji dzēst;

4) savstarpējā ieskaita līgumiem, saskaņā ar kuriem vairākus prasījumus vai saistības var pārveidot par vienu neto prasījumu, tostarp slēgšanas ieskaita līgumiem, saskaņā ar kuriem, rodoties izpildes notikumam (jebkādi jebkur noteiktam), pušu pienākumi tiek paātrināti, lai tiktu uzreiz izpildīti, vai tiek izbeigti, un katrā no gadījumiem tiek konvertēti vienā neto prasījumā vai aizstāti ar to;

5) segtajām obligācijām;

6) strukturētā finansējuma līgumiem, ko izmanto riska ierobežošanas nolūkā, kuri veido nodrošinājuma portfeļa neatņemamu daļu un kuri saskaņā ar valsts tiesību aktiem tiek nodrošināti līdzīgā veidā kā segtās obligācijas, kas ietver to, ka nodrošinājumu piešķir un uztur līgumslēdzēja puse vai pilnvarotais pārstāvis, vai izvirzīta persona.

(2) Šā panta pirmajā daļā noteikto aizsardzību piemēro neatkarīgi no iesaistīto pušu skaita un neatkarīgi no tā, vai vienošanās:

1) ir līgumu, trastu vai citās formās vai izriet no normatīvajiem aktiem;

2) pilnībā vai daļēji regulē citu valstu tiesību akti vai tās rodas saskaņā ar šiem tiesību aktiem.

**98.pants.** (1) Nododot līgumus par finanšu nodrošinājumu ar īpašuma tiesību pāreju un savstarpējā ieskaita līgumus, Finanšu un kapitāla tirgus komisija nodrošina, ka tiek nodotas visas ar minētajiem līgumiem, kas noslēgti starp noregulējamo iestādi un citu personu, aizsargātās tiesības un pienākumi, kā arī neveic ar minētajiem līgumiem aizsargāto tiesību un saistību grozīšanu vai izbeigšanu, izmantojot šajā likumā noteiktās papildu tiesības.

(2)Tiesības un saistības uzskata par aizsargātām, ja vienošanās puses ir tiesīgas veikt šo tiesību un saistību savstarpēju dzēšanu vai savstarpēju ieskaitu.

(3) Neatkarīgi no šā panta pirmās daļas Finanšu un kapitāla tirgus komisija, ja tas nepieciešams, lai nodrošinātu segto noguldījumu pieejamību, var:

1) nodot segtos noguldījumus, kas ietilpst šā panta pirmajā daļā minēto līgumu priekšmetā, nenododot citus aktīvus, tiesības vai saistības, kas ir tā paša līguma priekšmets, un

2) nodot, grozīt, likvidēt vai izbeigt šos aktīvus, tiesības vai saistības, nenododot segtos noguldījumus.

**99.pants.** (1)Nododot šā likuma 97. pantā minētos nodrošinājumus, Finanšu un kapitāla tirgus komisija:

1) nenodod tādus aktīvus, ar kuriem ir nodrošināta saistība, ja vien nenodod arī minēto saistību un ienākumu, kas gūts no nodrošinājuma;

2) nenodod nodrošinātas saistības, ja vien nenodod arī ienākumus, kas gūti no nodrošinājuma;

3) nenodod ienākumus no nodrošinājuma, ja vien nenodod arī nodrošināto saistību;

4) negroza vai neizbeidz nodrošinājuma līgumus, izmantojot papildu tiesības, ja grozīšanas vai izbeigšanas dēļ saistība vairs nebūtu nodrošināta.

(2) Neatkarīgi no šā panta pirmās daļas Finanšu un kapitāla tirgus komisija, ja tas nepieciešams, lai nodrošinātu segto noguldījumu pieejamību, var:

1) nodot segtos noguldījumus, kas ietilpst šā panta pirmajā daļā minēto līgumu priekšmetā, nenododot citus aktīvus, tiesības vai saistības, kas ir tā paša līguma priekšmets, un

2) nodot, grozīt, likvidēt vai izbeigt šos aktīvus, tiesības vai saistības, nenododot segtos noguldījumus.

**100.pants.** (1)Nododot strukturētā finansējuma līgumus, Finanšu un kapitāla tirgus komisija:

1) nenodod tādu aktīvu, tiesību un saistību daļas, kas ietilpst strukturēto finansējuma līgumu priekšmetā, tai skaitā tās šā likuma 97. pantā minētās vienošānās, kurās noregulējamā iestāde ir viena no pusēm;

2) negroza vai neizbeidz līgumus, izmantojot papildu tiesības, kuros noregulējamā iestāde ir viena no pusēm.

(2) Izņēmuma gadījumos Finanšu un kapitāla tirgus komisija, ja tas nepieciešams, lai nodrošinātu segto noguldījumu pieejamību, var:

1) nodot segtos noguldījumus, kas ietilpst šā panta pirmajā daļā minēto līgumu priekšmetā, nenododot citus aktīvus, tiesības vai saistības, kas ir tā paša līguma priekšmets, un

2) nodot, grozīt, likvidēt vai izbeigt šos aktīvus, tiesības vai saistības, nenododot segtos noguldījumus.

**101.pants.** (1) Noregulējuma instrumenta piemērošana neietekmē maksājumu un vērtspapīru norēķinu sistēmu darbību, ja Finanšu un kapitāla tirgus komisija:

1) nodod dažus, bet ne visus noregulējamās iestādes aktīvus, tiesības vai saistības citai sabiedrībai;

2) izmanto tai paredzētās tiesības atcelt vai grozīt tāda līguma noteikumus, kurā noregulējamā iestāde ir viena no pusēm, vai aizvietot pusi, kura ir saņēmējs.

(2) Šā panta pirmajā daļā minētās darbības neatceļ pārveduma rīkojumu, nemaina vai netraucē pārveduma rīkojumu un ieskaita izpildāmību, līdzekļu, vērtspapīru vai kredīta izmantošanu, kā arī nodrošinājuma aizsardzību.

**XVII nodaļa**

**Savstarpējā sadarbība**

**102.pants.** (1) Iestādes vai jebkuras šā likuma 2. panta pirmās daļas 2., 3. un 4. punktā minētās sabiedrības valde informē Finanšu un kapitāla tirgus komisiju, ja tā uzskata, ka iestāde vai šā likuma 2. panta pirmās daļas 2., 3. un 4. punktā minētā sabiedrībība ir maksātnespējīga vai, iespējams, kļūs maksātnespējīga.

(2) Ja Finanšu un kapitāla tirgus komisija nosaka, ka attiecībā uz iestādi vai šā likuma 2. panta pirmās daļas 2., 3. un 4. punktā minēto sabiedrību ir izpildīti šā likuma 39. panta trešajā daļā minētie nosacījumi, tā nekavējoties dara to zināmu:

1) noregulējamās iestādes vai šā likuma 2. panta pirmās daļas 2., 3. un 4. punktā minētās sabiedrības filiāļu noregulējuma un uzraudzības iestādēm;

2) Latvijas Bankai;

3) grupas līmeņa noregulējuma iestādei;

4) Finanšu ministrijai;

5) konsolidētās uzraudzības institūcijai, vai šā likuma 2. panta pirmās daļas 2., 3. un 4. punktā minētajai sabiedrībai tiek veikta konsolidētā uzraudzība;

6) Eiropas Sistēmisko risku kolēģijai.

**103.pants.** Konstatējot, ka attiecībā uz iestādi vai šā likuma 2. panta pirmās daļas 2., 3. un 4. punktā minēto sabiedrību ir izpildīti šā likuma 39. panta pirmās daļas 1. un 2. punkta nosacījumi, Finanšu un kapitāla tirgus komisija izvērtē un pieņem lēmumu par turpmāko rīcību, tai skaitā par piemērojamajām noregulējuma darbībām vai maksātnespējas procesa sākšanu.

**104.pants.** (1) Pēc noregulējuma darbības piemērošanas Finanšu un kapitāla tirgus komisija par noregulējuma darbību nekavējoties nosūta paziņojumu par pieņemto lēmumu:

1) noregulējamās iestādes filiāļu uzraudzības iestādēm;

2) Latvijas Bankai;

3) grupas līmeņa noregulējuma iestādei;

4) Finanšu ministrijai;

5) konsolidētās uzraudzības institūcijai, ja noregulējamajai iestādei tiek veikta konsolidētā uzraudzība;

6) Eiropas Sistēmisko risku kolēģijai;

7) Eiropas Komisijai, Eiropas Centrālajai bankai, Eiropas Vērtspapīru tirgus iestādei, Eiropas Uzraudzības iestādei un Eiropas Banku iestādei;

8) Likuma "Par norēķinu galīgumu maksājumu un finanšu instrumentu norēķinu sistēmās" noteiktajiem sistēmu operatoriem.

(2) Finanšu un kapitāla tirgus komisija publicē tās tīmekļa vietnē un nosūta Eiropas Banku iestādei publicēšanai Eiropas Banku iestādes tīmekļa vietnē informāciju par pieņemtajiem noregulējuma lēmumiem. Finanšu un kapitāla tirgus komisija nosūta minēto informāciju oficiālajai glabāšanas sistēmai, ja noregulējamās iestādes akcijas, citus īpašumtiesību instrumentus vai parāda instrumentus ir atļauts tirgot regulētā tirgū, vai zināmajiem noregulējamās iestādes akcionāriem un kreditoriem, ja akcijas, īpašuma tiesību instrumentus vai parāda instrumentus nav atļauts tirgot regulētā tirgū.

**105.pants.** (1) Informācija, kuru Finanšu un kapitāla tirgus komisija, Finanšu ministrija, īpašie vadītāji vai pilnvarnieki, kas iecelti saskaņā ar šo likumu, iespējamie noregulējamās iestādes aktīvu, saistību, tiesību, akciju vai citu īpašuma tiesību instrumentu pārņēmēji, pie kuriem vērsusies Finanšu un kapitāla tirgus komisija, zvērināti revidenti, padomnieki, vērtētāji un citi eksperti, ar kuriem tieši vai netieši sadarbojusies Finanšu un kapitāla tirgus komisija, Finanšu ministrija vai noregulējamās iestādes aktīvu, saistību, tiesību, akciju vai citu īpašuma tiesību instrumentu pārņēmēji, pie kuriem vērsusies Finanšu un kapitāla tirgus komisija, Latvijas Banka un citas valsts iestādes, kas iesaistītas noregulējuma procesā, pagaidu iestāde vai aktīvu pārvaldības struktūra, citas personas, kas tieši vai netieši pastāvīgi vai atsevišķos gadījumos sniedz vai ir sniegušas pakalpojumus šajā pantā minētajām personām, kā arī minēto juridisko personu valde, padome vai augstākā vadība un darbinieki saņēmuši vai nu savu profesionālo pienākumu izpildē, vai no Finanšu un kapitāla tirgus komisijas saistībā ar šajā likumā noteikto tiesību un pienākumu izpildi un kuras izpaušanu nenosaka šis likums, uzskatāma par ierobežotas pieejamības informāciju un nav izpaužama trešajām personām citādi kā tikai pārskata vai apkopojuma veidā tā, lai nebūtu iespējams identificēt konkrētu iestādi vai šā likuma 2. panta pirmās daļas 2., 3. un 4. punktā minēto sabiedrību valsts iestādi, iestādi vai šā likuma 2. panta pirmās daļas 2., 3. un 4. punktā minēto sabiedrību, kas sniegusi šo informāciju, nepārprotamu iepriekšēju piekrišanu.

(2) Apstrādājot ierobežotas pieejamības informāciju, šā panta pirmajā daļā minētās personas pārbauda, vai to rīcībā esošā informācija nesatur konfidenciālus datus, un novērtē sekas, ko šādas informācijas izpaušana varētu radīt sabiedrības interesēm saistībā ar finanšu, monetāro vai ekonomikas politiku un fizisku un juridisku personu saimnieciskās darbības interesēm, kā arī izvērtē pārbaužu, izmeklēšanu un revīziju mērķi, īpaši izvērtējot sekas, ko radītu darbības atjaunošanas plānu, noregulējuma plānu un novērtēšanas rezultātu izpaušana.

(3) Finanšu un kapitāla tirgus komisija, Finanšu ministrija, citas noregulējuma procesā iesaistītās valsts iestādes, Latvijas Banka, pagaidu iestāde vai aktīvu pārvaldes sabiedrība iekšējos normatīvajos aktos ietver aizliegumu izpaust ierobežotas pieejamības informāciju, kā arī nodrošina, ka pieeja ierobežotas pieejamības informācijai ir tikai personām, kas ir tieši iesaistītas noregulējuma procesā.

(4) Šā panta pirmajā daļā minētās personas uzskatāmas par amatpersonām Valsts pārvaldes iekārtas likuma 1.panta 8.punktā izpratnē un sodāmas par šā panta pirmajā daļā noteiktās neizpaužamās informācijas izpaušanu atbilstoši amatpersonas darbību regulējošajos normatīvajos aktos noteiktajai kārtībai.

(5) Šā panta pirmās daļas noteikumi neierobežo tajā minēto valsts iestāžu vai juridisko personu darbiniekiem vai bijušajiem darbiniekiem darba pienākumu izpildes nolūkā savstarpēji apmainīties ar informāciju valsts iestāžu ietvaros, kā arī neierobežo Finanšu un kapitāla tirgus komisiju atbilstoši tās kompetencei apmainīties ar ierobežotas pieejamības informāciju ar citu dalībvalstu noregulējuma iestādēm, kompetentajām ministrijām, centrālajām bankām, noguldījumu garantiju sistēmām, valsts iestādēm, kas atbild par maksātnespējas procedūru attiecīgajā dalībvalstī, Eiropas Banku iestādi vai atbilstošām ārvalstu iestādēm, kas attiecīgajā ārvalstī ir atbildīgas par noregulējuma īstenošanu.

**106.pants.** (1) Finanšu un kapitāla tirgus komisijas izdotā administratīvā akta, kas izdots, pamatojoties uz šo likumu, pārsūdzēšana neaptur tā izpildi.

(2) Finanšu un kapitāla tirgus komisijas administratīvais akts par krīzes vadības pasākumu piemērošanu ir nekavējoties izpildāms.

(3) Finanšu un kapitāla tirgus komisijas administratīvo aktu, kas izdots saskaņā ar šo likumu, var pārsūdzēt Administratīvajā apgabaltiesā.

(4) Ja ir pārsūdzēts Finanšu un kapitāla tirgus komisijas administratīvais akts par krīzes vadības pasākumu piemērošanu, tiesa lietu izskata paātrinātā kārtībā triju dienu laikā, ņemot vērā Finanšu un kapitāla tirgus komisijas izstrādāto faktu ekonomisko novērtējumu.

(5) Finanšu un kapitāla tirgus komisijas izdotā administratīvā akta par krīzes vadības pasākumu piemērošanu atcelšana var ietvert tikai kompensāciju par pieteikuma iesniedzēja ciestajiem zaudējumiem, ja to lūdzis pieteicējs.

**107.pants.** (1) Ja kredītiestāde, kredītiestādes likvidators, kreditors vai kreditoru grupa, administrators citā maksātnespējas procesā iesniedz Finanšu un kapitāla tirgus komisijā maksātnespējas pieteikumu, Finanšu un kapitāla tirgus komisija pieņem motivētu lēmumu par pieteikuma noraidīšanu, ja attiecībā uz kredītiestādi tā plāno veikt noregulējuma darbības.

(2) Pret iestādi un šā likuma 2. panta pirmās daļas 2., 3. un 4. punktā minēto sabiedrību maksātnespējas procesu var sākt pēc Finanšu un kapitāla tirgus komisijas ierosinājuma, un lēmums, ar kuru iestādeivai šā likuma 2. panta pirmās daļas 2., 3. un 4. punktā minētajai sabiedrībai piemēro maksātnespējas procesa kārtību, tiek pieņemts tikai ar Finanšu un kapitāla tirgus komisijas piekrišanu.

(3) Tiesa, saņemot iestādes vai šā likuma 2. panta pirmās daļas 2., 3. un 4. punktā minētās sabiedrības maksātnespējas pieteikumu, informē Finanšu un kapitāla tirgus komisiju neatkarīgi no tā, vai iestāei vai šā likuma 2. panta pirmās daļas 2., 3. un 4. punktā minētajai sabiedrībai tiek piemērots noregulējums vai ir publiskots lēmums saskaņā ar šā likuma 104. panta otro daļu.

(4) Pēc šā panta trešajā daļā noteiktā informēšanas pienākuma izpildes tiesa var izskatīt iestādes vai šā likuma 2. panta pirmās daļas 2., 3. un 4. punktā minēto sabiedrību maksātnespējas pieteikumu, ja Finanšu un kapitāla tirgus komisija ir paziņojusi tiesai, ka tā neplāno veikt nekādas noregulējuma darbības attiecībā uz minētajām sabiedrībām vai Finanšu un kapitāla tirgus komisija septiņu dienu laikā nav sniegusi atbildi.

**XVIII nodaļa**

**Pārrobežu grupas noregulējums**

**108.pants.** Pieņemot lēmumus vai veicot pasākumus saskaņā ar šo likumu, kas var ietekmēt vēl vienu vai vairākas citas dalībvalstis, Finanšu un kapitāla tirgus komisija ievēro šādas vispārējās prasības:

1) lēmumu pieņemšanas efektivitāte un noregulējuma izmaksu samazināšana;

2) savlaicīga rīcība un rīcība steidzamības kārtībā, ja nepieciešams;

3) savstarpēja sadarbība, lai nodrošinātu, ka lēmumi tiek pieņemti un pasākumi tiek veikti koordinēti un efektīvi;

4) katras dalībvalsts noregulējumu iestāžu lomas un pienākumu skaidra definēšana;

5) to dalībvalstu interešu pienācīga apsvēršana, kurās dalībvalsts mātes sabiedrības veic saimniecisko darbību, un, jo īpaši, jebkura lēmuma vai darbības, vai bezdarbības ietekme uz minēto dalībvalstu finanšu stabilitāti,

fiskālajiem resursiem, noregulējuma fondu, noguldījumu garantiju sistēmu vai ieguldītāju kompensācijas sistēmu;

6) to dalībvalstu interešu pienācīga apsvēršana, kurās meitas sabiedrības veic saimniecisko darbību, un, jo īpaši, jebkura lēmuma vai darbības, vai bezdarbības ietekme uz minēto dalībvalstu finanšu stabilitāti, fiskālajiem resursiem, noregulējuma fondu, noguldījumu garantiju sistēmu vai ieguldītāju kompensācijas sistēmu;

7) to dalībvalstu interešu pienācīga apsvēršana, kurās nozīmīgas filiāles veic saimniecisko darbību, jo īpaši jebkura lēmuma vai darbības, vai bezdarbības ietekme uz minēto dalībvalstu finanšu stabilitāti;

8) pienācīga mērķu apsvēršana, līdzsvarojot dažādu iesaistīto dalībvalstu intereses un izvairoties no subjektīvas konkrētu dalībvalstu interešu pārkāpšanas vai aizstāvības, tostarp mēģinot izvairīties no negodīga administratīvā sloga sadalījuma dalībvalstīs;

9) pienākums saskaņā ar šo likumu pirms lēmuma pieņemšanas vai pasākuma īstenošanas apspriesties ar noregulējuma vai uzraudzības iestādi iekļauj vismaz pienākumu apspriesties par tādiem ierosinātā lēmuma vai pasākuma elementiem, kas, iespējams, ietekmē vai ietekmētu dalībvalsts mātes sabiedrību, meitas sabiedrību vai filiāli, un par tiem ierosinātā lēmuma vai pasākuma elementiem, kam ir vai varētu būt ietekme uz tās dalībvalsts stabilitāti, kurā dalībvalsts mātes sabiedrība, meitas sabiedrība vai filiāle veic saimniecisko darbību vai ir reģistrēta;

10) veicot noregulējuma darbības, ņem vērā un izpilda noregulējuma plānus, ja vien, ņemot vērā lietas apstākļus, neuzskata, ka noregulējuma mērķi tiks sasniegti efektīvāk, veicot darbības, kas nav paredzētas noregulējuma plānos;

11) ierosinātā lēmuma vai pasākuma iespējamās ietekmes izvērtējums uz jebkādas attiecīgās dalībvalsts finanšu stabilitāti, fiskālajiem resursiem, noregulējuma fondu, noguldījumu garantiju sistēmu vai ieguldītāju kompensāciju sistēmu;

12) izpratne, ka sasniegt vislabāko kopējo noregulējuma izmaksu samazinājumu ir iespējams, noregulējuma un uzraudzības iestādēm savstarpēji sadarbojoties un koorinējot darbību.

**109.pants.** (1) Ja Finanšu un kapitāla tirgus komisija ir grupas līmeņa noregulējuma iestāde, tā nodibina noregulējuma kolēģiju, kas veic šajā likumā minētās tiesības minimālā pašu kapitāla prasību un atbilstīgo saistību prasību nodrošināšanai un īsteno sadarbību un koordināciju ar ārvalstu noregulējuma iestādēm. Finanšu un kapitāla tirgus komisijai nav pienākuma izveidot noregulējuma kolēģiju, ja citas grupas vai kolēģijas pilda tās pašas funkcijas, veic tos pašus uzdevumus un atbilst visām šajā likumā noregulējumu kolēģijai noteiktajām prasībām.

(2) Noregulējuma kolēģija un, ja nepieciešams, iesaistītās uzraudzības iestādes veic šādus uzdevumus:

1) apmainās ar informāciju, kas saistīta ar grupas noregulējuma plānu izstrādi, sagatavošanas un preventīvo pilnvaru piemērošanu grupām un grupu noregulējumu;

2) izstrādā grupas noregulējuma plānu;

3) novērtē grupas noregulējamību;

4) veic pasākumus grupas noregulējamības šķēršļu novēršanai;

5) izlemj par nepieciešamību izveidot grupas noregulējuma shēmu un vienojas par piekrišanu minētajai noregulējuma shēmai;

6) koordinē sabiedrības informēšanu par grupas noregulējuma stratēģiju un shēmām;

7) koordinē grupas noregulējumam nepieciešamo finansēšanas mehānismu izmantošanu;

8) nosaka prasību minimumu grupai konsolidētā un meitas sabiedrību līmenī;

9) apspriež citus jautājumus saistībā ar grupas noregulējumu.

(3) Noregulējuma kolēģijas sastāvā ietilpst:

1) grupas līmeņa noregulējuma iestāde;

2) noregulējuma iestādes katrā dalībvalstī, kurā meitas sabiedrība, uz ko attiecas konsolidētā uzraudzība, veic saimniecisko darbību;

3) noregulējuma iestādes dalībvalstīs, kurās vienas vai vairāku grupas sabiedrību mātes sabiedrība, kas ir šā likuma 2. panta pirmās daļas 4. punktā minētā sabiedrība, veic saimniecisko darbību;

4) noregulējuma iestādes, kuru jurisdikcijā ir nozīmīgas filiāles;

5) konsolidētās uzraudzības institūcija un to dalībvalstu uzraudzības iestādes, kuru noregulējuma iestāde ir noregulējuma kolēģijas locekle, kā arī centrālās bankas pēc uzraudzības iestāžu uzaicinājuma;

6) kompetentās ministrijas;

7) iestādes, kas ir atbildīgas par noguldījumu garantiju sistēmu dalībvalstīs, kuru noregulējuma iestādes ir noregulējuma kolēģijas locekles;

8) Eiropas Banku iestāde bez balsstiesībām lēmumu pieņemšanā noregulējuma kolēģijas pilnvaru ietvaros;

9) to ārvalstu noregulējuma iestādes, kurās mātes sabiedrībai vai iestādei, kas veic saimniecisko darbību dalībvalstīs, ir meitas iestāde vai nozīmīga filiāle, ja grupas līmeņa noregulējuma iestāde ir atzinusi, ka tām ir piemērotas konfidencialitātes prasības, kas ir līdzvērtīgas šā likuma prasībām.

(4) Ja Finanšu un kapitāla tirgus komisija ir grupas līmeņa noregulējuma iestāde, tā ir noregulējuma kolēģijas priekšsēdētāja, un tai ir šādas tiesības:

1) pēc apspriešanās ar citām noregulējuma iestādēm noteikt rakstveida noteikumus un procedūras noregulējuma kolēģijas darbībai;

2) koordinēt visas noregulējuma kolēģijas darbības;

3) sasaukt un vadīt noregulējuma kolēģijas sanāksmes, un iepriekš pilnībā informēt visus noregulējuma kolēģijas locekļus par sanāksmes laiku un izskatāmajiem jautājumiem;

4) lemt par personu aicināšanu piedalīties noregulējuma kolēģijas sanāksmē, ņemot vērā apspriežamā jautājuma nozīmīgumu minētajiem locekļiem un novērotājiem un, jo īpaši, iespējamo ietekmi uz finanšu stabilitāti attiecīgajās dalībvalstīs;

5) informēt visus noregulējuma kolēģijas locekļus par šī panta ceturtās daļas 3.punktā minēto sanāksmju lēmumiem un rezultātiem.

(5) Ja Finanšu un kapitāla tirgus komisija ietilpst tādas noregulējuma kolēģijas sastāvā, kuras grupas līmeņa noregulējuma iestāde ir citas dalībvalsts noregulējuma iestāde, Finanšu un kapitāla tirgus komisija piedalās noregulējuma kolēģijas darbā tādā apjomā, kādu nosaka grupas līmeņa noregulējuma iestāde. Jebkurā gadījumā Finanšu un kapitāla tirgus komisijai ir tiesības piedalīties noregulējuma kolēģijas sanāksmēs, ja darba kārtībā apspriežamie jautājumi attiecas uz vienota lēmuma pieņemšanu vai grupas sabiedrību, kas atrodas Latvijas Republikā.

**110.pants.** (1) Ja ārvalsts iestādei vai ārvalsts mātes sabiedrībai ir Latvijas Republikā un vēl vienā vai vairākās dalībvalstīs saimniecisko darbību veicošas meitas sabiedrības vai nozīmīgas filiāles, Finanšu un kapitāla tirgus komisija un iesaistīto dalībvalstu noregulējuma iestādes izveido Eiropas noregulējuma kolēģiju, kuru vada savstarpēju pārrunu ceļā izvēlētais Eiropas noregulējuma kolēģijas loceklis.

(2) Eiropas noregulējuma kolēģija pilda šajā likumā noteiktās noregulējuma kolēģijas funkcijas un uzdevumus attiecībā uz meitas sabiedrībām un ciktāl to var attiecināt uz filiālēm.

(3) Ja šā panta pirmajā daļā noteiktās meitas sabiedrības vai filiāles pieder dalībvalsts finanšu pārvaldītājsabiedrībai, kas reģistrēta saskaņā ar Kredītiestāžu likuma 112.14 panta trešo daļu, Eiropas noregulējuma kolēģiju vada tās dalībvalsts noregulējuma iestāde, kurā atrodas konsolidētās uzraudzības institūcija konsolidētās uzraudzības veikšanai.

(4) Eiropas noregulējuma kolēģiju var neveidot, ja citas grupas vai kolēģijas pilda tās pašas funkcijas, veic tos pašus uzdevumus un atbilst šajā likumā Eiropas noregulējumu kolēģijai noteiktajām prasībām.

**111.pants.** (1)Finanšu un kapitāla tirgus komisija pēc pieprasījuma sniedz citu dalībvalstu noregulējuma iestādēm un uzraudzības iestādēm to pieprasīto informāciju, kas nepieciešama noregulējuma pienākumu veikšanai, un Finanšu un kapitāla tirgus komisijai ir tiesības citu dalībvalstu noregulējuma iestādēm un uzraudzības iestādēm pieprasīt informāciju, kas nepieciešama noregulējuma pienākumu veikšanai.

(2) Ja Finanšu un kapitāla tirgus komisija ir grupas līmeņa noregulējuma iestāde, tā nosūta iesaistītajām noregulējuma iestādēm visu būtisko informāciju.

(3) Ārvalsts noregulējuma iestādes sniegto informāciju Finanšu un kapitāla tirgus komisija ir tiesīga sniegt citu dalībvalstu noregulējuma un uzraudzības iestādēm tikai pēc ārvalsts noregulējuma iestādes atļaujas saņemšanas.

(4) Finanšu un kapitāla tirgus komisija sniedz informāciju Finanšu ministrijai jautājumos, par kuriem Finanšu un kapitāla tirgus komisijai ir jāpaziņo Finanšu ministrijai, jāapspriežas ar to vai jāsaņem tās piekrišana vai kuriem var būt sekas attiecībā uz publiskā sektora līdzekļiem.

**112.pants.** (1) Ja Finanšu un kapitāla tirgus komisija nolemj, ka Latvijas Republikā reģistrētai iestādei vai jebkurai šā likuma 2. panta pirmās daļas 2., 3. un 4. punktā minētajai sabiedrībai, kas ir grupas meitas sabiedrība, ir jāpiemēro agrīnās intervences pasākumi, tā nekavējoties paziņo par to grupas līmeņa noregulējuma iestādei, konsolidētās uzraudzības institūcijai un citas grupas noregulējuma kolēģijas locekļiem un dara zināmas noregulējuma darbības vai maksātnespējas pasākumus, kurus Finanšu un kapitāla tirgus komisija uzskata par piemērotiem.

(2) Grupas līmeņa noregulējuma iestāde pēc apspriešanās ar pārējām noregulējuma kolēģijas loceklēm izvērtē, vai atbilstoši šā panta pirmajā daļā saņemtajai informācijai varētu tikt veicināta grupas vienības citā dalībvalstī atbilstība noregulējuma nosacījumiem. Ja šādu atbilstību nekonstatē, Finanšu un kapitāla tirgus komisija var veikt noregulējuma darbības vai citus pasākumus, par kuriem tā paziņojusi.

(3) Ja grupas līmeņa noregulējuma iestāde pēc apspriešanās ar pārējām noregulējuma kolēģijas loceklēm novērtē, ka noregulējuma darbības vai citi pasākumi, par kuriem paziņojusi Finanšu un kapitāla tirgus komisija, veicinātu, ka grupas sabiedrība citā dalībvalstī atbilstu noregulējuma nosacījumiem, grupas līmeņa noregulējuma iestāde ne vēlāk kā 24 stundas pēc Finanšu un kapitāla tirgus komisijas paziņojuma saņemšanas ierosina grupas noregulējuma shēmu un to iesniedz noregulējuma kolēģijai. Šo 24 stundu laikposmu var pagarināt, ja tam piekrīt Finanšu un kapitāla tirgus komisija.

(4) Ja 24 stundu laikā vai ilgākā laikposmā, par kuru panākta vienošanās, pēc Finanšu un kapitāla tirgus komisijas paziņojuma saņemšanas grupas līmeņa noregulējuma iestāde nav veikusi novērtējumu, Finanšu un kapitāla tirgus komisija var veikt noregulējuma darbības vai citus pasākumus, par kuriem tā paziņojusi.

(5) Grupas noregulējuma shēmā:

1) ņem vērā un izpilda noregulējuma plānus, ja vien noregulējuma iestādes, ņemot vērā fakstiskos apstākļus, neuzskata, ka noregulējuma mērķi tiks sasniegti efektīvāk, veicot darbības, kas nav paredzētas noregulējuma plānos;

2) uzskaita noregulējuma darbības, kas noregulējuma iestādēm būtu jāveic attiecībā uz dalībvalsts mātes sabiedrību vai atsevišķām grupas sabiedrībām, lai īstenotu noregulējuma mērķus un principus;

3) nosaka, kā koordinēt noregulējuma darbības;

4) izveido finansēšanas plānu, kurā ņem vērā grupas noregulējuma plānu, kopīgās atbildības principus un vispārējos savstarpējas izmantošanas principus.

(6) Grupas noregulējuma shēmu pieņem ar grupas līmeņa noregulējuma iestādes un noregulējuma iestāžu, kas atbildīgas par meitas sabiedrībām, uz kurām attiecas grupas noregulējuma shēma, vienotu lēmumu.

(7) Ja Finanšu un kapitāla tirgus komisija nepiekrīt grupas līmeņa noregulējuma iestādes ierosinātajai grupas noregulējuma shēmai vai to ievēro tikai daļēji, vai uzskata, ka finanšu stabilitātes apsvērumu dēļ jāveic neatkarīgas noregulējuma darbības vai pasākumi, kas nav noteikti ierosinātajā shēmā attiecībā uz Latvijas Republikā reģistrētu iestādi vai šā likuma 2. panta pirmās daļas 2., 3. un 4. punktā minēto sabiedrību, tā precīzi izskaidro iemeslus, kādēļ nepiekrīt grupas noregulējuma shēmai vai to ievēro tikai daļēji, dara šos iemeslus zināmus grupas līmeņa noregulējuma iestādei un citām noregulējuma iestādēm, uz kurām attiecas grupas noregulējuma shēma, un informē tās par darbībām vai pasākumiem, ko tā paredz veikt. Lēmumā par nepiekrišanu grupas noregulējuma shēmai Finanšu un kapitāla tirgus komisija izvērtē noregulējuma plānus, iespējamo ietekmi uz finanšu stabilitāti iesaistītajās dalībvalstīs, kā arī darbību vai pasākumu iespējamo ietekmi uz citām grupas sabiedrībām.

**113.pants.** (1) Ja Finanšu un kapitāla tirgus komisija kā grupas līmeņa noregulējuma iestāde saņem grupas meitas sabiedrību noregulējuma iestādes paziņojumu, ka minētā meitas sabiedrība atbilst noregulējuma noteikumiem, tā 24 stundu laikā no paziņojuma saņemšanas pēc apspriešanās ar pārējām noregulējuma kolēģijas loceklēm novērtē, vai grupas meitas sabiedrības noregulējuma iestādes paziņotās noregulējuma darbības vai maksātnespējas pasākumi veicina, ka grupas sabiedrība citā dalībvalstī atbilst noregulējuma noteikumiem, un tādā gadījumā ierosina grupas noregulējuma shēmu un iesniedz to noregulējuma kolēģijai. Finanšu un kapitāla tirgus komisija var pagarināt novērtēšanas laiku ar noregulējuma iestādes, kas iesniegusi paziņojumu, piekrišanu.

(2) Grupas noregulējuma shēmu pieņem ar Finanšu un kapitāla tirgus komisijas un noregulējuma iestāžu, kas atbildīgas par meitas sabiedrībām, uz kurām attiecas grupas noregulējuma shēma, vienotu lēmumu. Ja kāda no grupas meitas sabiedrību noregulējuma iestādēm pieņem individuālu lēmumu attiecībā uz tās jurisdikcijā esošu grupas meitas sabiedrību, Finanšu un kapitāla tirgus komisija pieņem vienotu lēmumu ar to grupas meitas sabiedrību noregulējuma iestādēm, kuras piekrīt Finanšu un kapitāla tirgus komisijas ierosinātajai grupas noregulējuma shēmai.

**114.pants.** (1) Ja Finanšu un kapitāla tirgus komisija kā grupas līmeņa noregulējuma iestāde nolemj, ka dalībvalsts mātes sabiedrība, par kuru tā atbild, atbilst šajā likumā noteiktajiem noregulējuma darbības veikšanas nosacījumiem, tā nekavējoties paziņo par to konsolidētās uzraudzības institūcijai un pārējiem grupas noregulējuma kolēģijas locekļiem un dara zināmas noregulējuma darbības vai maksātnespējas pasākumus, kurus Finanšu un kapitāla tirgus komisija uzskata par piemērotiem.

(2) Noregulējuma darbības vai maksātnespējas pasākumi var ietvert grupas noregulējuma shēmas īstenošanu, ja:

1) Finanšu un kapitāla tirgus komisijas paziņotās noregulējuma darbības vai citi pasākumi mātes sabiedrības līmenī veicina, ka noregulējuma noteikumi tiek izpildīti attiecībā uz grupas sabiedrību citā dalībvalstī;

2) noregulējuma darbības vai citi pasākumi tikai mātes sabiedrības līmenī nav pietiekami, lai stabilizētu situāciju, vai arī, visticamāk, nesniegs optimālu iznākumu;

3) viena vai vairākas meitas sabiedrības pēc to noregulējuma iestāžu novērtējuma atbilst noregulējuma noteikumiem;

4) no noregulējuma darbībām vai citiem pasākumiem grupas līmenī labumu gūs grupas meitas sabiedrības.

(3) Ja Finanšu un kapitāla tirgus komisijas paziņotās darbības neietver grupas noregulējuma shēmu, Finanšu un kapitāla tirgus komisija, pieņemot lēmumu pēc apspriešanās ar noregulējuma kolēģijas locekļiem, ņem vērā grupas noregulējuma plānu, ja vien noregulējuma iestādes, ņemot vērā lietas apstākļus, neuzskata, ka noregulējuma mērķi tiks sasniegti efektīvāk, ja tiks veiktas darbības, kas nav paredzētas noregulējuma plānā, kā arī iesaistīto dalībvalstu finanšu stabilitāti.

(4) Ja Finanšu un kapitāla tirgus komisijas paziņotās darbības ietver grupas noregulējuma shēmu, lēmumu par grupas noregulējuma shēmu pieņem ar Finanšu un kapitāla tirgus komisijas un noregulējuma iestāžu, kas atbildīgas par meitas sabiedrībām, uz kurām attiecas grupas noregulējuma shēma, vienotu lēmumu. Ja kāda no grupas meitas sabiedrību noregulējuma iestādēm pieņem individuālu lēmumu attiecībā uz tās jurisdikcijā esošu grupas meitas sabiedrību, Finanšu un kapitāla tirgus komisija pieņem vienotu lēmumu ar to grupas meitas sabiedrību noregulējuma iestādēm, kuras piekrīt Finanšu un kapitāla tirgus komisijas ierosinātajai grupas noregulējuma shēmai.

**115.pants.** (1) Ja Latvijas Republikā reģistrētas grupas meitas sabiedrības grupas līmeņa noregulējuma iestāde paziņo Finanšu un kapitāla tirgus komisijai, ka dalībvalsts mātes sabiedrība atbilst šajā likumā noteiktajiem noregulējuma darbības veikšanas nosacījumiem, Finanšu un kapitāla tirgus komisija kopā ar pārējiem grupas noregulējuma kolēģijas locekļiem piedalās grupas līmeņa noregulējuma iestādes paziņoto darbību apspriešanā.

(2) Ja šā panta pirmajā daļā paziņotās darbības ietver grupas noregulējuma shēmu, lēmumu par grupas noregulējuma shēmu pieņem ar grupas līmeņa noregulējuma iestādes un noregulējuma iestāžu, kas atbildīgas par meitas sabiedrībām, uz kurām attiecas grupas noregulējuma shēma, vienotu lēmumu.

(3) Ja Finanšu un kapitāla tirgus komisija nepiekrīt grupas līmeņa noregulējuma iestādes ierosinātajai grupas noregulējuma shēmai vai ievēro to tikai daļēji, vai uzskata, ka finanšu stabilitātes apsvērumu dēļ jāveic neatkarīgas noregulējuma darbības vai pasākumi, kas nav noteikti ierosinātajā shēmā attiecībā uz Latvijas Republikā reģistrētu iestādi vai šā likuma 2. panta pirmās daļas 2., 3. un 4. punktā minēto sabiedrību, tā precīzi izskaidro iemeslus, kādēļ nepiekrīt grupas noregulējuma shēmai vai ievēro to tikai daļēji, dara šos iemeslus zināmus grupas līmeņa noregulējuma iestādei un citām noregulējuma iestādēm, uz kurām attiecas grupas noregulējuma shēma, un informē tās par darbībām vai pasākumiem, ko tā paredz veikt. Izklāstot nepiekrišanas iemeslus, Finanšu un kapitāla tirgus komisija izvērtē noregulējuma plānus, iespējamo ietekmi uz finanšu stabilitāti iesaistītajās dalībvalstīs, kā arī darbību vai pasākumu iespējamo ietekmi uz citām grupas sabiedrībām.

**116.pants.** (1) Finanšu un kapitāla tirgus komisija var vērsties Eiropas Banku iestādē ar lūgumu sniegt atbalstu šajā likumā minētā vienotā lēmuma par grupas noregulējuma shēmu pieņemšanā saskaņā ar Regulas Nr. 1093/2010 31. panta c) punktu.

(2) Ja netiek īstenota minētā grupas noregulējuma shēma, Finanšu un kapitāla tirgus komisija sadarbojas ar noregulējuma kolēģiju, lai panāktu saskaņotu noregulējuma stratēģiju attiecībā uz visām grupas sabiedrībām, kuras kļūst maksātnespējīgas vai, iespējams, kļūs maksātnespējīgas.

(3) Finanšu un kapitāla tirgus komisija informē par tās veiktajām noregulējuma darbībām vai pasākumiem un to norisi parējos noregulējuma kolēģijas locekļus.

(4) Šajā likumā minētais vienotais lēmums un lēmumi, kurus noregulējuma iestādes pieņem gadījumos, ja nepiekrīt grupas noregulējuma shēmai, tiek uzskatīti par galīgiem, un tos piemēro iesaistītās noregulējuma iestādes attiecīgajās dalībvalstīs.

**XIX nodaļa**

**Attiecības ar ārvalstīm**

**117.pants.** Ja nav stājies spēkā starptautiskais nolīgums par noregulējuma iestāžu sadarbību, Latvijas Republika var slēgt divpusējus nolīgumus ar āvalstīm par sadarbību, ievērojot šīs nodaļas noteikumus.

**118.pants.** (1) Šo pantu piemēro ārvalsts noregulējuma procedūrām, ja nav stājies spēkā starptautiskais nolīgums par noregulējuma iestāžu sadarbību, kā arī pēc minētā nolīguma stāšanās spēkā, ciktāl minētais nolīgums nereglamentē ārvalsts noregulējuma procedūru atzīšanu un izpildi.

(2) Eiropas noregulējuma kolēģija pieņem vienotu lēmumu par ārvalsts noregulējumu, kas attiecas uz ārvalsts iestādi vai mātes sabiedrību, kam ir:

1) meitas iestādes, kas darbojas divās vai vairākās dalībvalstīs, un/vai filiāles, kas tiek uzskatītas par nozīmīgām divās vai vairākās dalībvalstīs;

2) citā veidā ir aktīvi, tiesības vai saistības, kuras atrodas divās vai vairākās dalībvalstīs vai kuras reglamentē šo dalībvalstu tiesību akti.

(3) Ja Eiropas noregulējuma kolēģija, kuras locekle ir Finanšu un kapitāla tirgus komisija, pieņem vienotu lēmumu par ārvalsts noregulējuma atzīšanu, Finanšu un kapitāla tirgus komisija nodrošina ārvalsts noregulējuma procedūru izpildi saskaņā ar Latvijas Republikas normatīvajiem aktiem.

(4) Ja Eiropas noregulējuma kolēģijā, kurā piedalās Finanšu un kapitāla tirgus komisija, nav pieņemts vienots lēmums vai ja Eiropas noregulējuma kolēģija nav izveidota, Finanšu un kapitāla tirgus komisija pieņem savu lēmumu par to, vai atzīt un izpildīt ārvalsts noregulējumu, kas attiecas uz ārvalsts iestādi vai mātes sabiedrību. Pieņemot lēmumu, tiek pienācīgi izvērtētas katras atsevišķas dalībvalsts intereses, kurā darbojas ārvalsts iestāde vai mātes sabiedrība, un, jo īpaši, ārvalsts noregulējuma procedūras atzīšanas un izpildes iespējamā ietekme uz citām grupas sabiedrībām un minēto dalībvalstu finanšu stabilitāti.

(5) Ārvalsts noregulējuma atzīšana var ietvert:

1) īstenot noregulējuma tiesības attiecībā uz ārvalsts iestādes vai mātes sabiedrības aktīviem, kas atrodas Latvijas Republikā vai ko reglamentē Latvijas Republikas normatīvie akti, vai ārvalsts iestādes tiesībām vai saistībām, ko iegrāmatojusi Latvijas Republikā reģistrēta filiāle vai ko reglamentē Latvijas Republikas normatīvie akti, vai ja prasījumi saistībā ar šādām tiesībām un saistībām ir izpildāmi Latvijas Republikā;

2) izpildīt, kā arī prasīt citai personai veikt rīcību, lai izpildītu akciju vai citu īpašuma tiesību instrumentu nodošanu meitas sabiedrībai, kas veic saimniecisko darbību Latvijas Republikā;

3) īstenot šā likuma 90., 91. vai 93. pantā noteiktās tiesības attiecībā uz puses, kas noslēgusi līgumu ar šā panta otrajā daļā minēto sabiedrību, tiesībām, ja šādas tiesības ir nepieciešamas, lai izpildītu ārvalsts noregulējuma procedūras;

4) atzīt par neizpildāmām līgumā noteiktās tiesības izbeigt vai paātrināt ar šā panta otrajā daļā minēto sabiedrību vai citām grupas sabiedrībām noslēgto līgumu izpildi vai grozīt minētajām sabiedrībām līgumos noteiktās tiesības gadījumos, ja šādas tiesības izriet no noregulējuma darbības, ko attiecībā uz ārvalsts iestādi vai šādu sabiedrību mātes sabiedrību vai nu veikusi ārvalsts noregulējuma iestāde, vai arī šī darbība veikta atbilstoši ārvalsts noregulējuma kārtības normatīvajām prasībām ar nosacījumu, ka joprojām tiek pildītas līgumā paredzētās būtiskās saistības, tostarp maksājumu un izpildes saistības, kā arī tiek sniegts nodrošinājums.

(6) Finanšu un kapitāla tirgus komisija, ja tai pastāv attiecīgs pilnvarojums veikt noregulējuma pilnvaras un tas nepieciešams sabiedrības interesēs, var veikt noregulējuma darbības un izmantot noregulējuma tiesības, tai skaitā attiecībā uz mātes sabiedrību, ja ārvalsts par noregulējumu atbildīgā valsts iestāde konstatē, ka ārvalstī reģistrēta iestāde atbilst noregulējuma noteikumiem atbilstoši minētās ārvalsts tiesību aktiem.

**119.pants.** Finanšu un kapitāla tirgus komisija pēc apspriešanās ar citām Eiropas noregulējuma iestādēm, kuras ietilpst Eiropas noregulējuma iestāžu kolēģijā, var atteikties atzīt vai izpildīt ārvalsts noregulējuma procedūras, ja tā uzskata, ka:

1) ārvalsts noregulējuma procedūras nelabvēlīgi ietekmētu finanšu stabilitāti Latvijas Republikā vai citā dalībvalstī;

2) ir vajadzīga neatkarīga noregulējuma rīcība attiecībā uz Latvijas Republikā reģistrētu filiāli, lai sasniegtu vienu vai vairākus noregulējuma mērķus;

3) noguldītāji un citi kreditori, kuri atrodas vai kuriem pienākas maksājumi Latvijas Republikā, saskaņā ar ārvalsts iekšējām noregulējuma procedūrām nesaņemtu tādu pašu attieksmi kā ārvalsts kreditori ar līdzīgām tiesībām;

4) ārvalsts noregulējuma procedūras atzīšana vai izpilde radītu Latvijas Republikai būtiskas finansiālas sekas vai šādas atzīšanas vai izpildes sekas būtu pretrunā Latvijas Republikas normatīvajiem aktiem.

**120.pants.** (1) Finanšu un kapitāla tirgus komisijai ir tiesības īstenot noregulējuma tiesības attiecībā uz ārvalstī reģistrētas iestādes Latvijas Republikā reģistrētu filiāli, kurai piemēro ārvalsts noregulējuma procedūras, ja Finanšu un kapitāla tirgus komisija uzskata, ka darbība ir nepieciešama sabiedrības interesēs, ir iestājies kāds no šā likuma 119. pantā minētajiem apstākļiem un ir izpildīts viens vai vairāki no šādiem nosacījumiem:

1) filiāle vairs neatbilst vai, iespējams, neatbildīs tās darbību reglamentējošajiem normatīvajiem aktiem, un nav paredzams, ka kāda privātā sektora, uzraudzības vai attiecīgās ārvalsts darbība pieņemamā laikposmā atjaunotu filiāles atbilstību tās darbību reglamentējošajiem normatīvajiem aktiem vai novērstu maksātnespēju;

2) Finanšu un kapitāla tirgus komisija uzskata, ka ārvalsts iestāde nespēj apmaksāt savas saistības pret kreditoriem, un Finanšu un kapitāla tirgus komisija ir pārliecinājusies, ka pieņemamā laikposmā attiecībā uz minēto ārvalsts iestādi nav sāktas vai netiks sāktas ārvalsts noregulējuma vai maksātnespējas procedūras;

3) ārvalsts iestādei tiek piemērotas noregulējuma procedūras vai ārvalsts noregulējuma iestāde ir paziņojusi Finanšu un kapitāla tirgus komisijai par savu nodomu tās sākt.

(2) Ja Finanšu un kapitāla tirgus komisija veic neatkarīgu darbību attiecībā uz ārvalstī reģistrētas iestādes Latvijas Republikā reģistrētu filiāli, tā ņem vērā noregulējuma mērķus un, ciktāl tas ir būtiski, veic darbību saskaņā ar šā likuma prasībām attiecībā uz noregulējuma instrumentu piemērošanu.

**121.pants.** (1) Šā panta noteikumus piemēro attiecībā uz sadarbību ar ārvalsti, ja nav stājies spēkā starptautiskais nolīgums par noregulējuma iestāžu sadarbību, kā arī pēc tā stāšanās spēkā, ciktāl minētais nolīgums nereglamentē šajā pantā noteikto.

(2) Finanšu un kapitāla tirgus komisijai ir tiesības saskaņā ar Eiropas Banku iestādes noslēgtajiem sadarbības pamatnolīgumiem, kas noslēgti ar ārvalstu institūcijām, slēgt sadarbības vienošanās ar šādām par noregulējumu atbildīgajām ārvalstu institūcijām:

1) ar noregulējumu atbildīgajām valsts institūcijām ārvalstī, kurā veic saimniecisko darbību mātes sabiedrība vai sabiedrība, kas minēta šā likuma 2. panta pirmās daļas 3. un 4. punktā, ja Latvijas Republikā reģistrēta meitas iestāde veic saimniecisko darbību divās vai vairākās dalībvalstīs;

2) ja ārvalsts iestādei ir viena vai vairākas filiāles Latvijas Republikā un vienā vai vairākās citās dalībvalstīs, par noregulējumu atbildīgajām ārvalsts institūcijām, kurā veic saimniecisko darbību minētā ārvalsts iestāde;

3) ja mātes sabiedrībai vai sabiedrībai, kas minēta šā likuma 2. panta pirmās daļas 3. un 4. punktā, kura veic saimniecisko darbību Latvijas Republikā un kurai ir meitas iestāde vai nozīmīga filiāle citā dalībvalstī, ir arī viena vai vairākas ārvalsts meitas iestādes, par noregulējumu atbildīgajām valsts institūcijām ārvalstī, kurās veic saimniecisko darbību minētās meitas iestādes;

4) ja iestādei, kurai ir meitas sabiedrība vai nozīmīga filiāle Latvijas Republikā, ir viena vai vairākas filiāles vienā vai vairākās ārvalstīs, par noregulējumu atbildīgajām valsts institūcijām ārvalstī, kurās veic saimniecisko darbību minētās filiāles.

(3) Sadarbības vienošanās starp Finanšu un kapitāla tirgus komisiju un ārvalstu noregulējuma iestādēm var ietvert noteikumus par šādiem jautājumiem:

1) informācijas apmaiņu, kas nepieciešama, lai sagatavotu un uzturētu noregulējuma plānus;

2) apspriešanos un sadarbību noregulējuma plānu izstrādē un līdzīgu pilnvaru īstenošanai saskaņā ar attiecīgo ārvalstu tiesību aktiem;

3) informācijas apmaiņu, kas vajadzīga, lai piemērotu noregulējuma instrumentus un īstenotu noregulējuma tiesības un līdzīgas tiesības saskaņā ar ārvalstu normatīvajiem aktiem;

4) sadarbība agrīnās intervences pasākumu piemērošanas jautājumos vai apspriešanās pirms jebkuras būtiskas darbības saskaņā ar šo likumu vai ārvalsts normatīvajiem aktiem, kas ietekmē iestādi vai grupu, uz kuru vienošanās attiecas;

5) sabiedrības informēšanas koordinēšanu, veicot kopīgas noregulējuma darbības;

6) procedūras un vienošanās informācijas apmaiņai un sadarbībai, tai skaitā krīzes vadības grupu izveide un darbība.

(4) Šis pants neierobežo Finanšu un kapitāla tirgus komisijas tiesības slēgt divpusējus līgumus vai daudzpusējus līgumus ar ārvalstīm atbilstoši Regulas Nr. 1093/2010 33. pantam.

(5) Finanšu un kapitāla tirgus komisija paziņo Eiropas Banku iestādei par katru sadarbības vienošanos, ko tā ir noslēgusi atbilstoši šim pantam.

**122.pants.** (1) Finanšu un kapitāla tirgus komisija un Finanšu ministrija apmainās ar ierobežotas pieejamības informāciju, tai skaitā darbības atjaunošanas plāniem ar par noregulējumu atbildīgajām valsts institūcijām ārvalstīs tikai tad, ja ir izpildīti šādi nosacījumi:

1) par noregulējumu atbildīgajām valsts institūcijām ārvalstīs piemēro informācijas neizpaušanas prasības, kas ir līdzvērtīgas šā likuma prasībām;

2) personas datu apstrādi un nosūtīšanu reglamentē Latvijas Republikas normatīvie akti;

3) informācija ir nepieciešama ārvalstu par noregulējumu atbildīgās valsts institūcijas funkciju, kas ir līdzvērtīgas šajā likumā noregulējuma iestādēm paredzētajām funkcijām, izpildei.

(2) Finanšu un kapitāla tirgus komisija var izpaust no citām dalībvalstīm saņemto informāciju ārvalsts par noregulējumu atbildīgajām valsts institūcijām tikai šādos gadījumos:

1) tās dalībvalsts institūcija, no kuras informācija ir iegūta, piekrīt tādai izpaušanai;

2) informācija tiek izpausta vienīgi nolūkā, kam ir piekritušas tās dalībvalsts institūcijas, no kurām informācija ir iegūta.

**XX nodaļa**

**Noregulējuma finansēšanas mehānisms**

**123.pants.** (1)Finanšu un kapitāla tirgus komisija nodrošina līdzekļu uzkrāšanu noregulējuma fondā, noregulējuma fonda pārvaldīšanu un noregulējuma fonda līdzekļu izmantošanu atbilstoši šā panta trešajā daļā noteiktajiem mērķiem.

(2) Par noregulējuma fonda izmantošanu var lemt Finanšu un kapitāla tirgus komisija.

(3) Noregulējuma fonda līdzekļi ir izmantojami, lai nodrošinātu noregulējuma instrumentu efektīvu piemērošanu šādos gadījumos:

|  |  |
| --- | --- |
| 1) | garantēt noregulējamās iestādes, tās meitas sabiedrību, pagaidu iestādes vai aktīvu pārvaldības struktūras aktīvus vai saistības; |

|  |  |
| --- | --- |
| 2) | dot aizdevumus noregulējamajai iestādei, tās meitas sabiedrībām, pagaidu iestādei vai aktīvu pārvaldības struktūrai; |

|  |  |
| --- | --- |
| 3) | iegādāties noregulējamās iestādes aktīvus; |

|  |  |
| --- | --- |
| 4) | veikt iemaksas pagaidu iestādei un aktīvu pārvaldības struktūrai; |

|  |  |
| --- | --- |
| 5) | šajā likumā noteiktajā kārtībā izmaksāt kompensāciju akcionāriem vai kreditoriem; |

|  |  |
| --- | --- |
| 6) | 6) finansēt noregulējamo iestādi noteiktu kreditoru saistību norakstīšanas vai konvertācijas vietā;  |

|  |  |
| --- | --- |
| 7) | izsniegt aizdevumus citu dalībvalstu noregulējuma finanšu mehānismiem. |

(4) Noregulējuma fonda līdzekļus

Noregulējuma N var izmantot šā panta trešajā daļā minētajos gadījumos attiecībā uz pircēju saistībā ar uzņēmuma pārdošanas instrumentu.

(5) Noregulējuma fonda līdzekļus neizmanto tieši, lai segtu iestādes vai šā likuma 2. panta pirmās daļas 2., 3. un 4. punktā minētās sabiedrības zaudējumus vai rekapitalizētu šādu iestādi vai sabiedrību. Ja noregulējuma fonda izmantošana šajā pantā noteiktajiem mērķiem netieši rada zaudējumus iestādei vai šā likuma 2. panta pirmās daļas 2., 3. un 4. punktā minētajai sabiedrībai, piemēro šā likuma 55. un 56. pantā norādītos noregulējuma finansēšanas mehānisma izmantošanas principus.

**124.pants.** (1) Komisija nodrošina, ka līdz 2024. gada 31. decembrim noregulējuma fondā pieejamie finanšu līdzekļi sasniedz mērķapjomu - vismaz 1 % no visu iestāžu segtajiem noguldījumiem.

(2) Sākotnējā laika posmā, kas minēts šī panta pirmajā daļā, iemaksas noregulējuma fondā jāsadala laikā pēc iespējas vienādi, līdz ir sasniegts mērķapjoms, bet pienācīgi ir jāņem vērā uzņēmējdarbības cikla fāze un prociklisku iemaksu iespējamā ietekme uz iemaksu veicošo iestāžu finansiālo stāvokli.

(3) Ja pēc šī panta pirmajā daļā minētā sākotnējā laika posma pieejamie finanšu līdzekļi kļūst mazāki noteikto mērķapjomu, atsāk iekasē regulārās iemaksas, līdz sasniegts mērķapjoms. Pēc tam, kad mērķapjoms ir sasniegts pirmo reizi, un gadījumos, kad pieejamie finanšu līdzekļi ir pakāpeniski samazinājušies līdz divām trešdaļām no mērķapjoms, minētām iemaksām nosaka tādu apmēru, lai sešu gadu laikā būtu iespējams sasniegt mērķapjomu.

**(**4) Katras iestādes iemaksa ir proporcionāla tās saistību apjomam (izņemot pašu kapitālu), no kura atskaitīti segtie noguldījumi, attiecībā uz visu iestāžu kopējām saistībām (izņemot pašu kapitālu), no kurām atskaitīti segtie noguldījumi. Minētās iemaksas koriģē proporcionāli iestāžu riska profilam.

(5) Maksājumus noregulējuma fondā viec saskaņā ar Eiropas Parlamenta un Padomes 2014. gada 22.oktobra Regulā Nr. 0/2014 ar ko papildina Eiropas Parlamenta un Padomes 2014.gada 15.maija direktīvu 2014/59/ES attiecībā uz ex ante iemaksām noregulējuma finansēšanas mehānismos noteiktajā kārtībā.

(6) Noregulējuma fondā esošie finanšu līdzekļi var ietvert iestāžu neatsaucamas maksājumu saistības, kurām ir pilnīgs nodrošinājums ar trešo personu tiesībām neapgrūtinātiem zema riska aktīviem, ar kurām var brīvi rīkoties un kuras ir brīvi atvēlētas tikai noregulējuma fondam. Šādas saistības drīkst būt ne vairāk kā 30% apmērā no noregulējuma fondā esošo līdzekļu kopsummas.

(7) Ja pieejamie finanšu līdzekļi nav pietiekami, lai segtu zaudējumus, izmaksas vai citus izdevumus, kas radušies, izmantojot noregulējuma fondu, iestādes papildus veic ārkārtas iemaksas. Minētās ārkārtas iemaksas sadala iestāžu starpā saskaņā ar šā panta ceturtajā daļā izklāstītiem noteikumiem.

(8) Ārkārtas iemaksas nedrīkst pārsniegt noteikto ikgadējo iemaksu trīskāršu apmēru.

(9) Finanšu un kapitāla tirgus komisija var pilnībā vai daļēji atbrīvot iestādi no ārkārtas iemaksas veikšanas noregulējuma fondā, ja tas ir nepieciešams, lai aizsargātu šīs iestādes finansiālo stāvokli. Šādu atbrīvojumu piešķir, ilgākais, uz sešu mēnešu periodu, bet to var atjaunot pēc iestādes pieprasījuma. Noteikto ārkārtas iemaksu iestāde veic tad, kad šāda iemaksa vairs neapdraud iestādes likviditāti vai maksātspēju.

(10) Iestādes maksājumi noregulējuma fondā iekļaujami iestādes izdevumos.

**125. pants.** Finanšu un kapitāla tirgus komisija ir tiesīga izmantot alternatīvus finansēšanas avotus un slēgt līgumus par aizņēmumiem vai citu atbalstu no iestādēm, finanšu iestādēm vai citām trešajām personām, ja noregulējuma fonda līdzekļi nav uzreiz pieejami vai pietiekami, lai segtu zaudējumus, izmaksas vai citus izdevumus, kas ir radušies, izmantojot noregulējuma fondu, un ārkārtas iemaksas nav nekavējoties pieejamas vai pietiekamas.

**126. pants.** Finanšu un kapitāla tirgus komisija var prasīt aizņēmumu no citu dalībvalstu noregulējuma finansēšanas mehānismiem, ja:

1) noregulējuma fondā nav pietiekami līdzekļu, lai segtu zaudējumus, izmaksas vai citus izdevumus, kas radušies, izmantojot noregulējuma fondu;

2) ārkārtas iemaksas nav nekavējoties pieejamas;

3) nav pieejami alternatīvie finansēšanas līdzekļi.

**127.pants.** (1) Ar Finanšu ministrijas atļauju Finanšu un kapitāla tirgus komisija steidzamības kārtībā ir tiesīga aizdot noregulējuma fonda līdzekļus citu dalībvalstu noregulējuma finansēšanas mehānismiem.

(2) Finanšu un kapitāla tirgus komisija un citu iesaistīto dalībvalstu noregulējuma finansēšanas mehānismi, kas nolēmuši piedalīties šā panta pirmajā daļā minētajā aizdevumā, vienojas par procentu likmi, atmaksas termiņu un citiem aizdevuma noteikumiem. Visu iesaistīto dalībvalstu noregulējuma finansēšanas mehānismu aizdevumiem ir vienāda procentu likme, atmaksas termiņš un citi noteikumi, ja vien visi iesaistītie dalībvalstu noregulējuma finansēšanas mehānismi nevienojas citādi.

(3) Ja Finanšu un kapitāla tirgus komisija aizdod noregulējuma fonda līdzekļus citu dalībvalstu noregulējuma finansēšanas mehānismiem, aizdevuma summa ir proporcionāla segto noguldījumu apmēram Latvijas Republikā, ņemot vērā segto noguldījumu kopapjomu iesaistīto noregulējumu finansēšanas mehānismu dalībvalstīs. Minēto iemaksu proporciju var mainīt, vienojoties visiem iesaistītajiem noregulējumu finansēšanas mehānismiem.

(4) Aizdevumu citas dalībvalsts noregulējuma finansēšanas mehānismam uzskata par noregulējuma fonda aktīvu un tas ieskaitāms noregulējuma fonda mērķapjomā.

**128. pants.** (1) Ja Finanšu un kapitāla tirgus komisija ir grupas līmeņa noregulējuma iestāde, tā pēc apspriešanās ar grupā ietilpstošo iestāžu noregulējuma iestādēm, ja nepieciešams, pirms noregulējuma darbības veikšanas izsaka priekšlikumu grupas finansēšanas plānam kā daļai no grupas noregulējuma shēmas. Par grupas finansēšanas plānu vienojas šajā likumā noteiktajā kārtībā.

(2) Grupas finansēšanas plānā iekļauj:

1) veikto vērtējumu attiecībā uz iesaistītajām grupas sabiedrībām;

2) zaudējumus, kuri katrai iesaistītajai grupas sabiedrībai jāatzīst brīdī, kad piemēro noregulējuma instrumentus;

3) katrai iesaistītajai grupas sabiedrībai – iespējamos zaudējumus katrai akcionāru un kreditoru kategorijai;

4) noguldījumu garantiju fondā veicamās iemaksas;

5) kopējo finansējumu, kas nepieciešams no dalībvalstu noregulējuma finansēšanas mehānismiem, un nepieciešamā finansējuma mērķi un veidu;

6) aprēķinu par summu, kas ikvienam no to dalībvalstu finansēšanas mehānismiem, kurās atrodas iesaistītās grupas sabiedrības, ir jāiemaksā grupas noregulējuma finansējumā, lai iegūtu 5. apakšpunktā minēto kopējo nepieciešamo finansējumu;

7) summu, kura katram no iesaistīto grupas sabiedrību dalībvalstu noregulējuma finansēšanas mehānismiem ir jāiemaksā grupas noregulējuma finansējumā, un šo iemaksu veidu;

8) aizdevuma summu, ko iegūs dalībvalstu noregulējuma finansēšanas mehānismi dalībvalstīs, kurās atrodas iesaistītās grupas sabiedrības;

9) termiņu to dalībvalstu noregulējuma finansēšanas mehānismu, kurās atrodas iesaistītās grupas sabiedrības, izmantošanai ar iespēju, ja nepieciešams, to pagarināt.

(3) Šā panta otrajā daļā minētais pamats nepieciešamā finansējuma vienmērīgam sadalījumam atbilst šā panta ceturtās daļas principiem, kas noteikti grupas noregulējuma plānā, ja vien tajā nav noteikts citādi.

(4) Ja vien grupas finansēšanas plānā nav noteikts citādi, izstrādājot pamatu katras dalībvalsts noregulējuma finansēšanas iemaksas aprēķinam, Finanšu un kapitāla tirgus komisija ņem vērā:

1) grupas riska svērto aktīvu īpatsvaru, kas ir iestādēm un šā likuma 2. panta pirmās daļas 2., 3. un 4. punktā minētajām sabiedrībām, kuras reģistrētas minētā noregulējuma finansēšanas mehānisma dalībvalstī;

2) aktīvu īpatsvars grupas aktīvos, kas ir iestādēm un šā likuma 2. panta pirmās daļas 2., 3. un 4. punktā minētajām sabiedrībām, kuras reģistrētas minētā noregulējuma finansēšanas mehānisma dalībvalstī;

3) zaudējumu īpatsvaru, kuru dēļ ir nepieciešams grupas noregulējums, kas radies grupas sabiedrībās, kuras uzrauga minētā noregulējuma finansēšanas mehānisma kompetentās iestādes;

4) to grupas finansēšanas resursu īpatsvaru, kurus saskaņā ar finansēšanas plānu ir paredzēts izmantot, lai sniegtu tiešu ieguldījumu grupas sabiedrībās, kuras dibinātas minētā noregulējuma finansēšanas mehānisma dalībvalstī.

(5) Lai nodrošinātu grupas finansēšanu, noregulējuma fonds var slēgt līgumus par aizņēmumu vai cita atbalsta saņemšanu.

(6) Noregulējuma fonds var garantēt aizņēmumu, par kuru citi grupas noregulējuma finansēšanas mehānismi ir noslēguši līgumus atbilstoši šā panta piektajai daļai.

(7) Finanšu un kapitāla tirgus komisija nodrošina, ka visi ieņēmumi vai ieguvumi, kas rodas no grupas finansēšanas mehānismu izmantošanas, tiek piešķirti dalībvalstu noregulējuma finansēšanas mehānismiem saskaņā ar to iemaksām noregulējuma finansēšanā.

**129. pants.** (1) Ja Finanšu un kapitāla tirgus komisija veic noregulējuma darbību, noguldītājiem tiek nodrošināta piekļuve saviem noguldījumiem par šādām summām:

1) ja piemēro iekšējās rekapitalizācijas instrumentu – summu, par kuru tiktu norakstīti segtie noguldījumi, lai segtu iestādes zaudējumus, ja segtie noguldījumi būtu iekļauti iekšējās rekapitalizācijas darbības jomā un tiktu norakstīti tādā pašā apmērā kā kreditoriem ar tādu pašu prioritātes līmeni maksātnespējas procesā;

2) ja piemēro vienu vai vairākus noregulējuma instrumentus, kas nav iekšējās rekapitalizācijas instruments, – segto noguldītāju zaudējumu summu, ja segtie noguldītāji būtu cietuši zaudējumus proporcionāli tiem zaudējumiem, kas radušies kreditoriem ar tādu pašu prioritātes līmeni maksātnespējas procesā.

(2) Noguldījumu garantiju fonda dalība noregulējuma finansēšanā nevar pārsniegt zaudējumus, kas noguldījumu garantiju fondam būtu radušies noregulējamās iestādes likvidācijā maksātnespējas procesā.

(3) Ja piemēro iekšējās rekapitalizācijas instrumentu, no noguldījumu garantiju fonda netiek prasītas nekādas iemaksas, lai segtu iestādes vai pagaidu iestādes rekapitalizēšanas izmaksas.

(4) Ja tiek konstatēts, ka noguldījuma garantiju fonda iemaksa noregulējumā ir bijusi lielāka par neto zaudējumiem, ko noguldījumu garantiju fondam būtu radījusi iestādes likvidācija maksātnespējas procesā, noguldījumu garantiju fondam ir tiesības uz starpības izmaksu no noregulējuma fonda.

(5) Finanšu un kapitāla tirgus komisija nodrošina, ka saskaņā ar šo pantu noguldījumu garantiju fonda veicamā iemaksa atbilst šā likuma VIII nodaļas noteikumiem.

(6) Iemaksas no noguldījumu garantiju fonda šā panta piemērošanas nolūkā veic naudā. Pēc tam, kad no noguldījumu garantiju fonda līdzekļiem ir veikti maksājumi kredītiestādes noregulējuma darbību segšanai, Finanšu un kapitāla tirgus komisija veiktās summas apmērā iegūst prasījuma tiesības pret kredītiestādi. Regresa kārtībā iegūtie līdzekļi ieskaitāmi noguldījumu garantiju fondā.

(7) Ja noregulējamās iestādes atbilstīgie noguldījumi tiek nodoti citai sabiedrībai, izmantojot uzņēmuma pārdošanas instrumentu vai pagaidu iestādes instrumentu, noguldītājiem nav prasījumu pret noguldījumu garantiju fondu saistībā ar noregulējamajā iestādē atlikušajiem noguldījumiem, kuri netika pārcelti, ar nosacījumu, ka pārcelto noguldījumu summa ir vismaz vienāda ar kopējo garantētās atlīdzības apmēru.

(8) Jebkurā gadījumā noguldījumu garantiju fonda saistības pret noregulējuma fondu nedrīkst pārsniegt 50% no mērķapjoma atbilstoši Noguldījumu garantiju likuma noteikumiem.

**XXI nodaļa**

**Atbildība**

**130.pants.** Finanšu un kapitāla tirgus komisijai vai tās pilnvarotajai personai ir tiesības iestādei un šā likuma 2. panta pirmās daļas 2., 3. un 4. punktā minētajām sabiedrībām pieprasīt un saņemt informāciju, veikt pārbaudes klātienē, iepazīties ar dokumentāciju un pieprasīt skaidrojumus, kas nepieciešami, lai uzraudzītu šā likuma prasību ievērošanu.

**131. pants.** Par šā likuma 5., 7., 11., 31. un 102. panta pārkāpumu Finanšu un kapitāla tirgus komisija ir tiesīga piemērot šādas sankcijas:

1) publisku paziņojumu, kurā norāda atbildīgo fizisko personu, iestādi, finanšu iestādi, dalībvalsts mātes sabiedrību vai citu juridisko personu un pārkāpuma būtību;

2) rīkojumu, ar ko par pārkāpumu atbildīgajai fiziskajai vai juridiskajai personai prasa pārtraukt šādu rīcību un atturēties no šādas rīcības atkārtošanas;

3) pagaidu aizliegumu īstenot pienākumus kādam iestādes vai šā likuma 2. panta pirmās daļas 2., 3. un 4. punktā minētās sabiedrības padomes vai valdes loceklim vai kādai citai fiziskai personai, kura uzskatāma par atbildīgu;

4)

uzlikt juridiskajai personai soda naudu līdz 10 procentiem no iepriekšējā finanšu gada neto ienākumu summas, kas atbilst summai, kuru saskaņā ar Regulu Nr. [575/2013](http://eur-lex.europa.eu/LexUriServ/LexUriServ.do?uri=OJ:L:2013:176:0001:01:LV:HTML) izmanto, lai aprēķinātu operacionālā riska pašu kapitāla prasību saskaņā ar pamatrādītāja pieeju. Ja 10 procenti no iepriekšējā finanšu gada neto ienākumu summas, kas aprēķināta saskaņā ar šā punkta pirmajā teikumā noteikto, ir mazāk par 142 300 *euro*, Finanšu un kapitāla tirgus komisija ir tiesīga uzlikt soda naudu līdz 142 300 *euro*. Ja juridiskā persona ir mātes sabiedrības meitas sabiedrība, iepriekšējā finanšu gada neto ienākumu summa atbilst summai, kuru saskaņā ar Regulu Nr. [575/2013](http://eur-lex.europa.eu/LexUriServ/LexUriServ.do?uri=OJ:L:2013:176:0001:01:LV:HTML) izmanto, lai aprēķinātu operacionālā riska pašu kapitāla prasību saskaņā ar pamatrādītāja pieeju, pamatojoties uz galējās mātes sabiedrības iepriekšējā finanšu gada konsolidētajos finanšu pārskatos uzrādīto;

5) uzlikt par pārkāpumu atbildīgajai fiziskajai personai soda naudu līdz pieciem miljoniem *euro*;

6) uzlikt soda naudu līdz pārkāpuma rezultātā gūto ienākumu vai novērsto iespējamo zaudējumu divkāršam apmēram.

**132. pants.** (1)Finanšu un kapitāla tirgus komisija informāciju par sankcijām, kas piemērotas par šā likuma un uz tā pamata izdoto Finanšu un kapitāla tirgus komisijas normatīvo noteikumu pārkāpumiem, ievieto savā tīmekļa vietnē, norādot ziņas par personu un tās izdarīto pārkāpumu, kā arī par Finanšu un kapitāla tirgus komisijas izdotā administratīvā akta pārsūdzēšanu un pieņemto nolēmumu.

(2) Šā panta pirmajā daļā minēto informāciju Finanšu un kapitāla tirgus komisija var publiskot, neidentificējot personu, ja pēc iepriekšēja izvērtējuma veikšanas konstatē, ka tās fiziskās personas datu atklāšana, kurai piemērota sankcija, nav samērīga vai arī fiziskās vai juridiskās personas datu atklāšana var apdraudēt finanšu tirgus stabilitāti vai sākta kriminālprocesa norisi, vai radīt nesamērīgu kaitējumu iesaistītajām personām.

(3) Ja paredzams, ka šā panta otrajā daļā minētie apstākļi saprātīgā laikposmā izbeigsies, šā panta pirmajā daļā minētās informācijas publiskošanu var atlikt uz šādu laikposmu.

(4) Šajā pantā noteiktajā kārtībā Finanšu un kapitāla tirgus komisijas tīmekļa vietnē ievietotā informācija ir pieejama piecus gadus no tās ievietošanas dienas.

(5) Finanšu un kapitāla tirgus komisija informē Eiropas Banku iestādi par personām piemērotajām sankcijām.

**Pārejas noteikums**

 Ar šā likuma spēkā stāšanos spēku zaudē Banku pārņemšanas likums (Latvijas Vēstnesis, 2008, 202.nr.).

**Informatīva atsauce uz Eiropas Savienības direktīvu**

 Likumā iekļautas tiesību normas, kas izriet no Eiropas Parlamenta un Padomes 2014. gada 15. maija direktīvas 2014/59/ES, ar ko izveido kredītiestāžu un ieguldījumu brokeru sabiedrību atveseļošanas un noregulējuma režīmu un groza Padomes Direktīvu 82/891/EEK un Eiropas Parlamenta un Padomes Direktīvas 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/ES, 2012/30/ES un 2013/36/ES, un Eiropas Parlamenta un Padomes Regulas (ES) Nr. 1093/2010 un (ES) Nr. 648/2012.

 Likums stājas spēkā 2015.gada 1.janvārī.

|  |  |
| --- | --- |
| Finanšu ministrs |  J.Reirs |
| Vīza:Valsts sekretāres p.i. | I.Braunfelde |
|   |  |

11.12.2014. 10:50

33 529

A. Lakstigala, 67774818

Andra.Lakstigala@fktk.lv

I. Jermoloviča, 67774815

Inga.Jermolovica@fktk.lv

S. Glāzere, 67774877

Sarmite.Glazere@fktk.lv

J. Placis, 67774831

Janis.Placis@fktk.lv